text:
 |
 52012PC0011
 Priekšlikums EIROPAS PARLAMENTA UN PADOMES REGULA par fizisku personu aizsardzību attiecībā uz personas datu apstrādi un šādu datu brīvu apriti (Vispārīgā datu aizsardzības regula) /* COM/2012/011 final - 2012/0011 (COD) */
 PASKAIDROJUMA
 RAKSTS
 1.
 PRIEKŠLIKUMA KONTEKSTS
 Šajā paskaidrojuma rakstā sniegts
 ierosinātā ES jaunā personas datu aizsardzības
 tiesiskā regulējuma skaidrojums, kā tas izklāstīts
 Paziņojumā COM(2012)9 final[1].
 Ierosinātais jaunais tiesiskais regulējums aptver divus tiesību
 aktu priekšlikumus:
 –
 priekšlikums Eiropas Parlamenta un Padomes regulai
 par fizisku personu aizsardzību attiecībā uz personas datu
 apstrādi un šādu datu brīvu apriti (Vispārīgā
 datu aizsardzības regula) un
 –
 priekšlikums Eiropas Parlamenta un Padomes
 direktīvai par fizisku personu aizsardzību attiecībā uz
 personas datu apstrādi, ko veic kompetentās iestādes, lai
 novērstu, izmeklētu, atklātu noziedzīgus nodarījumus,
 sauktu pie atbildības par tiem vai izpildītu kriminālsodus, un
 par šādu datu brīvu apriti[2].
 Šis paskaidrojuma raksts attiecas uz
 Vispārīgās datu aizsardzības regulas priekšlikumu.
 Centrālais tiesību akts par personas
 datu aizsardzību pašreizējā ES tiesiskā regulējuma
 ietvaros ir Direktīva 95/46/EK[3],
 ko pieņēma 1995. gadā, vēloties sasniegt divus
 mērķus: aizsargāt pamattiesības uz datu aizsardzību un
 garantēt personas datu brīvu plūsmu starp
 dalībvalstīm. To papildināja Pamatlēmums 2008/977/TI –
 vispārīgs Savienības līmeņa tiesību akts par
 tādu personas datu aizsardzību, ko apstrādā policijas un
 tiesu iestādēm sadarbojoties krimināllietās[4].
 Ātrā tehnoloģiju izaugsme ir
 radījusi jaunas problēmas personas datu aizsardzības jomā.
 Datu apmaiņas un vākšanas apjoms ir dramatiski pieaudzis.
 Jaunākās tehnoloģijas ļauj gan privātām
 sabiedrībām, gan valsts iestādēm vēl
 nepieredzētā apjomā savas darbības mērķiem
 izmantot personas datus. Personas aizvien biežāk personiska rakstura
 informāciju padara publiski un globāli pieejamu. Tehnika ir
 pārveidojusi ne tikai ekonomiku, bet arī sociālo dzīvi.
 Ļoti svarīgs ekonomikas izaugsmes
 faktors ir uzticība tiešsaistes videi. Uzticības trūkums liek
 patērētājiem vilcināties ar iepirkšanos tiešsaistē un
 jaunu pakalpojumu pieņemšanu. Tas palielina risku, ka palielināsies
 izaugsme jauno tehnoloģiju inovatīvas izmantošanas jomā.
 Personas datu aizsardzībai tādējādi ir ļoti
 svarīga loma Eiropas digitalizācijas programmā[5] un arī vispārīgi
 stratēģijas "Eiropa 2020"[6]
 ietvaros.
 Līguma par Eiropas Savienības
 darbību (LESD) 16. panta 1. punktā, kas izveidots ar
 Lisabonas līgumu, nostiprināts princips, ka ikvienai personai ir
 tiesības uz savu personas datu aizsardzību. Turklāt ar LESD
 16. panta 2. punktu ir izveidots īpašs juridiskais pamats
 noteikumu par personas datu aizsardzību pieņemšanai. Personas datu
 aizsardzība ir ietverta ES Pamattiesību hartas 8. pantā,
 piešķirot tai pamattiesības statusu.
 Eiropadomes aicināja Komisiju
 izvērtēt, kā darbojas ES tiesību akti par datu
 aizsardzību, un nepieciešamības gadījumā iesniegt jaunus
 leģislatīvo vai neleģislatīvo aktu priekšlikumus[7]. Eiropas Parlaments Stokholmas
 programmas rezolūcijā[8]
 izteicās par labu vispusīgam ES datu aizsardzības
 regulējumam un cita starpā aicināja pārskatīt
 Pamatlēmumu. Komisija savā Stokholmas programmas īstenošanas
 rīcības plānā[9]
 norādīja, ka ir nepieciešams nodrošināt, lai pamattiesības
 uz personas datu aizsardzību konsekventi piemērotu visu ES politikas
 jomu kontekstā.
 Savā paziņojumā
 "Vispusīga pieeja personas datu aizsardzībai Eiropas
 Savienībai"[10],
 Komisija secināja, ka ES ir vajadzīga vispusīgāka un
 saskaņotāka politiskā nostāja par pamattiesībām
 uz personas datu aizsardzību.
 Pašreizējais regulējums
 joprojām ir labs attiecībā uz tā mērķiem un
 principiem, taču tas nav novērsis datu aizsardzības
 īstenošanas veidu sadrumstalotību Savienībā, tiesisko
 nenoteiktību un sabiedrībā izplatītu uzskatu, ka jo
 īpaši tiešsaistes aktivitātes ir saistītas ar ievērojamu
 risku[11].
 Tāpēc ir pienācis laiks ES izveidot spēcīgāku un
 saskaņotāku datu aizsardzības regulējumu, ko
 papildinātu spēcīgs tiesībaizsardzības mehānisms,
 kas ļaus attīstīties digitālajai ekonomikai
 iekšējā tirgū, ļaus personām kontrolēt viņu
 datus un atjaunos tiesisko un praktisko noteiktību
 uzņēmējiem un valsts iestādēm.
 2.
 APSPRIEŠANĀS AR IEINTERESĒTAJĀM PERSONĀM UN
 IETEKMES NOVĒRTĒJUMA REZULTĀTI
 Šis priekšlikums ir rezultāts, kas tapis
 pēc plašas apspriešanās ar ieinteresētajām personām
 par pastāvošā personas datu aizsardzības tiesiskā
 regulējuma pārskatīšanu, kas norisinājās vairāk
 nekā divu gadu garumā un ietvēra arī augsta
 līmeņa konferenci 2009. gada maijā[12] un divus sabiedriskās
 apspriešanas posmus:
 –
 no 2009. gada 9. jūlija līdz
 31. decembrim Consultation on the legal framework for the fundamental
 right to the protection of personal data (Sabiedriskā apspriešana par
 pamattiesību uz personas datu aizsardzību tiesisko regulējumu).
 Komisija saņēma 168 atbildes, no tām 127 atbildes no
 fiziskām personām, komercsabiedrībām un
 asociācijām un 12 atbildes no valsts iestādēm[13].
 –
 no 2011. gada 4. novembra līdz
 15. janvārim Consultation on the Commission's comprehensive
 approach on personal data protection in the European Union (Sabiedriskā
 apspriešana par Komisijas vispusīgo pieeju personas datu aizsardzībai
 Eiropas Savienībā). Komisija saņēma 305 atbildes, no
 tām 54 atbildes no pilsoņiem, 31 atbildi no valsts iestādēm
 un 220 no privātām organizācijām, jo īpaši
 uzņēmumu asociācijām un nevalstiskām
 organizācijām[14].
 Ar galvenajām ieinteresētajām
 personām norisinājās arī mērķorientētas
 konsultācijas, 2010. gada jūnijā un jūlijā tika
 rīkoti īpaši pasākumi dalībvalstu iestādēm un
 ieinteresētajām personām no privātā sektora, kā
 arī privātuma, datu aizsardzības un patērētāju
 organizācijām[15].
 Eiropas Komisijas priekšsēdētāja vietniece Redinga
 2010. gada novembrī rīkoja apaļā galda diskusiju par
 datu aizsardzības reformu. Eiropas Komisija un Eiropas Padome
 2011. gada 28. janvārī (Datu aizsardzības dienā)
 kopīgi rīkoja augsta līmeņa konferenci, kurā sprieda
 par jautājumiem, kas saistīti ar ES tiesiskā regulējuma
 reformu, kā arī par nepieciešamību izveidot vienotus datu aizsardzības
 standartus pasaulē[16].
 Ungārijas un Polijas Padomes prezidentūras laikā attiecīgi
 2011. gada 16.-17. jūnijā un 2011. gada
 21. septembrī norisinājās divas konferences par datu
 aizsardzību.
 Īpašiem jautājumiem veltīti
 praktiskie un teorētiskie semināri norisinājās viscaur
 2011. gadā. Janvārī ENISA[17] rīkoja semināru par
 datu aizsardzības pārkāpumu paziņošanu Eiropā[18]. Februārī Komisija
 sapulcināja uz semināru dalībvalstu iestādes, lai
 diskutētu par datu aizsardzības jautājumiem, policijas un tiesu
 iestādēm sadarbojoties krimināllietās, tostarp arī par
 Pamatlēmuma īstenošanu, savukārt Pamattiesību
 aģentūra rīkoja tikšanos ar ieinteresētajām
 personām, lai apspriestos par tēmu "Datu aizsardzība un
 privātums". Diskusija par svarīgākajiem reformas
 jautājumiem ar valstu datu aizsardzības iestādēm
 norisinājās 2011. gada 13. jūlijā. ES
 pilsoņu viedoklis tika uzklausīts ar Eirobarometra aptaujas
 palīdzību, kas norisinājās 2010. gada novembrī un
 decembrī[19].
 Tika veikti vairāki pētījumi[20].
 No "29. panta darba grupas"[21]
 Komisija saņēma vairākus atzinumus un lietderīgus
 priekšlikumus[22].
 Eiropas Datu aizsardzības uzraudzītājs arī sniedza
 vispusīgu atzinumu par jautājumiem, kas skarti Komisijas 2010.gada
 novembra paziņojumā[23].
 Eiropas Parlaments 2011. gada
 6. jūlijā savā rezolūcijā apstiprināja
 ziņojumu, kas atbalstīja Komisijas pieeju datu aizsardzības
 regulējuma reformai[24].
 Eiropas Savienības Padome 2011. gada 24. februārī
 pieņēma secinājumus, kuros tā plaši atbalsta Komisijas
 nolūku reformēt datu aizsardzības regulējumu un piekrīt
 daudziem Komisijas pieejas elementiem. Eiropas Ekonomikas un sociālo lietu
 komiteja līdzīgi atbalstīja Komisijas mērķi
 nodrošināt konsekventāku ES datu aizsardzības noteikumu
 piemērošanu[25]
 visās dalībvalstīs un pienācīgi pārskatīt
 Direktīvu 95/46/EK[26].
 Apspriežu par vispusīgo pieeju
 laikā, liels vairums ieinteresēto personu piekrita, ka
 vispārīgais princips joprojām ir derīgs, taču
 pašreizējo regulējumu nepieciešams pielāgot, lai labāk
 risinātu problēmas, ko izraisa jaunu tehnoloģiju (jo īpaši
 tiešsaistes) ātrā attīstība un aizvien pieaugošā
 globalizācija, taču tajā pašā laikā saglabājot
 tiesiskā regulējuma neitralitāti attiecībā uz
 tehnoloģijām. Īpaši tika kritizēta Savienības personas
 datu aizsardzības regulējuma sadrumstalotība, jo īpaši
 šādu kritiku izteica ieinteresētās personas no
 uzņēmēju vidus, kas pieprasīja lielāku tiesisko
 noteiktību un personas datu aizsardzības noteikumu tuvināšanos.
 Noteikumu par personas datu starptautisko nosūtīšanu
 sarežģītība tiek uzskatīta par ievērojamu
 šķērsli uzņēmēju darbībai, jo tiem regulāri
 vajag nosūtīt personas datus no ES uz citām pasaules malām.
 Saskaņā ar labāka
 regulējuma politiku Komisija veica iespējamo politikas
 alternatīvu ietekmes novērtējumu. Ietekmes novērtējuma
 pamatā bija trīs politikas mērķi, proti, uzlabot datu
 aizsardzību iekšējā tirgū, uzlabot to, cik efektīvi
 personas var izmantot savas tiesības uz datu aizsardzību, un izveidot
 vispusīgu un saskaņotu regulējumu, kas aptver visas
 Savienības kompetences jomas, tostarp arī policijas un tiesu
 iestāžu sadarbību krimināllietās. Tika novērtēti
 trīs politisko risinājumu varianti ar dažādu iejaukšanās
 pakāpi: pirmais risinājums aptvēra minimālus
 leģislatīvus grozījumus, interpretējošu paziņojumu
 izmantošanu un politiskā atbalsta pasākumus, kā finansējuma
 programmas un tehniskie līdzekļi, otrais risinājums aptvēra
 vairāku leģislatīvo noteikumu kopumu katra iepriekšējā
 izpētē konstatētā jautājuma risināšanai un
 trešais risinājums ietvēra datu aizsardzības centralizāciju
 ES līmenī ar precīzu un sīki izstrādātu noteikumu
 palīdzību visās nozarēs un ES aģentūras izveidi,
 kas uzraudzītu noteikumu īstenošanu un nodrošinātu to izpildi.
 Saskaņā ar Komisijas pieņemto
 metodoloģiju, katru politikas risinājuma variantu ar dienestu
 koordinācijas grupas palīdzību novērtēja
 attiecībā uz tā efektivitāti politikas mērķu
 sasniegšanai, tā ekonomisko ietekmi uz ieinteresētajām
 personām (ietverot arī ES iestāžu budžetu), tā sociālo
 ietekmi un ietekmi uz pamattiesībām. Ietekme uz vidi netika
 novērota. Analizējot ietekmi kopumā, tika izstrādāts
 ieteicamais politikas risinājuma variants, kas pamatojas uz otro
 risinājumu, ietverot arī dažus pārējo divu risinājumu
 elementus, un ir apkopots šajā priekšlikumā. Saskaņā ar
 ietekmes novērtējumu tā īstenošana cita starpā
 radīs ievērojamu tiesiskās noteiktības uzlabošanos par datu
 apstrādi atbildīgajām personām un pilsoņiem,
 administratīvā sloga samazināšanos, konsekventu datu
 aizsardzības noteikumu izpildi Savienībā, turklāt
 uzlabosies personu iespējas izmantot savas tiesības uz personas datu
 aizsardzību visā ES un pieaugs datu aizsardzības
 uzraudzības un izpildes efektivitāte. Sagaidāms, ka
 ieteicamā politiskā risinājuma īstenošana
 palīdzēs sasniegt Komisijas mērķi vienkāršot un
 samazināt administratīvo slogu un Eiropas digitalizācijas programmas,
 Stokholmas rīcības plāna un "Eiropas 2020"
 stratēģijas mērķus.
 Ietekmes novērtējuma padome sniedza
 atzinumu par ietekmes novērtējuma priekšlikumu 2011. gada
 9. septembrī. Ņemot vērā Ietekmes
 novērtējuma padomes atzinumu, ietekmes novērtējuma tika veiktas
 šādas izmaiņas:
 –
 tika precizēti pašreizējā
 tiesiskā regulējuma mērķi (cik lielā mērā
 tie ir sasniegti un kas nav panākts) un iecerētās reformas
 mērķi;
 –
 vairāki pierādījumi un papildus
 skaidrojumi/precizējumi tika pievienoti iedaļā, kurā
 formulētas problēmas;
 –
 tika pievienota iedaļa par
 proporcionalitāti;
 –
 visi aprēķini un aplēses
 saistībā ar administratīvo slogu pamatscenārijā un
 ieteicamajā politikas risinājumā ir pilnībā
 pārskatīti un atjaunoti, un ir izskaidrota saikne starp paziņojumu
 izmaksām un vispārējām sadrumstalotības
 radītajām izmaksām (ietverot 10. pielikumu);
 –
 ietekme uz mikrouzņēmumiem, maziem un
 vidējiem uzņēmumiem, jo īpaši saistībā ar datu
 aizsardzības inspektoriem un datu aizsardzības ietekmes
 novērtējumiem, ir labāk izskaidrota.
 Reizē ar priekšlikumiem tiek
 publicēts arī ietekmes novērtējuma ziņojums un tā
 kopsavilkums.
 3.
 PRIEKŠLIKUMA JURIDISKIE ASPEKTI
 3.1.
 Juridiskais pamats
 Šā priekšlikuma pamatā ir LESD
 16. pants, kas ir jaunais ar Lisabonas līgumu ieviestais juridiskais
 pamats datu aizsardzības noteikumu pieņemšanai. Ar šo pantu
 atļauts pieņemt noteikumus par fizisko personu aizsardzību
 attiecībā uz personas datu apstrādi, ko veic dalībvalstis
 saistībā ar Savienības tiesību aktu darbības jomu.
 Turklāt ir atļauts pieņemt noteikumus par personas datu
 brīvu apriti, ietverot dalībvalstu vai privātpersonu
 apstrādātus datus.
 Regula tiek uzskatīta par
 vispiemērotāko juridisko instrumentu personas datu aizsardzības
 regulējuma noteikšanai Savienībā. Regulas tiešā
 piemērojamība saskaņā ar LESD 288. pantu
 samazinās juridisko sadrumstalotību un sniegs lielāku tiesisko
 noteiktību, ieviešot tuvinātu galveno noteikumu kopumu, uzlabojot
 fizisku personu pamattiesību aizsardzību un veicinot
 iekšējā tirgus darbību.
 Atsauce uz LESD 114. panta 1. punktu
 ir nepieciešama tikai tāpēc, lai grozītu Direktīvu
 2002/58/EK tādā apmērā, ka minētā direktīva
 paredz arī to abonentu likumīgo interešu aizsardzību, kas ir
 juridiskas personas.
 3.2.
 Subsidiaritāte un proporcionalitāte
 Saskaņā ar proporcionalitātes
 principu (LES 5. panta 3. punkts) Savienība rīkojas tikai
 tad, ja dalībvalstis nevar pietiekami labi īstenot
 paredzētās darbības mērķus, bet ierosinātās
 darbības mēroga vai seku dēļ tie ir labāk sasniedzami
 Savienības līmenī. Ņemot vērā iepriekš
 aprakstītās problēmas, subsidiaritātes analīze
 rāda, ka ES līmeņa rīcība ir nepieciešama šādu
 iemeslu dēļ:
 –
 Pamattiesību hartas 8. pantā
 ietvertās tiesības uz personas datu aizsardzību
 nozīmē, ka ir nepieciešama vienāda līmeņa
 aizsardzība visā Savienībā. Vienotu ES noteikumu
 trūkums radītu risku, ka aizsardzības līmeņi
 dalībvalstīs atšķirtos, un tas radītu ierobežojumus
 personas datu pārrobežu apritei starp dalībvalstīm ar
 dažādiem standartiem;
 –
 aizvien ātrāk pieaug apjoms,
 kādā personas dati tiek nosūtīti no vienas valsts otru un
 pāri iekšējām un ārējām robežām.
 Turklāt pastāv praktiskas problēmas datu aizsardzības
 tiesību aktu izpildes jomā un ir nepieciešama dalībvalstu un to
 iestāžu sadarbība, kas jāorganizē ES līmenī, lai
 nodrošinātu, ka Savienības tiesības tiek piemērotas
 vienādi. ES atrodas labākā pozīcijā, lai efektīvi
 un konsekventi nodrošinātu vienāda līmeņa aizsardzību
 fiziskām personām, kad viņu dati tiek nosūtīti uz
 trešām valstīm;
 –
 dalībvalstis nevar vienas pašas mazināt
 šobrīd aktuālās problēmas, jo īpaši tās, kas
 radušās valstu tiesiskā regulējuma sadrumstalotības
 dēļ. Tādējādi ir īpaša vajadzība izveidot
 tuvinātu un saskaņotu regulējumu, kas nodrošina raitu personas
 datu nosūtīšanu pāri robežām ES iekšienē, vienlaikus
 garantējot efektīvu aizsardzību visām fiziskām personām
 visā ES;
 –
 problēmu būtība un mērogs ir
 tādi, ka viena vai pat vairākas dalībvalstis vienas pašas nevar
 tās ierobežot, tāpēc ierosinātā ES
 leģislatīvā rīcība būs efektīvāka
 nekā līdzīga rīcība dalībvalstu līmenī.
 Saskaņā ar proporcionalitātes
 principu jebkurai rīcībai ir jābūt
 mērķtiecīgai un samērīgai ar mērķu
 sasniegšanai nepieciešamo. Šis princips ir ņemts vērā visā
 šā priekšlikuma sagatavošanas gaitā, sākot ar alternatīvo
 politikas risinājumu noteikšanu un novērtēšanu līdz pat
 tiesību akta priekšlikuma projekta sagatavošanai.
 3.3.
 Kopsavilkums par pamattiesību jautājumiem
 Tiesības uz personas datu
 aizsardzību ir noteiktas Hartas 8. pantā, LESD
 16. pantā un Eiropas Cilvēktiesību konvencijas
 8. pantā. Kā to ir uzsvērusi Eiropas Savienības Tiesa[27], tiesības uz personas
 datu aizsardzību nav absolūta prerogatīva, bet ir
 jāņem vērā saistībā ar tās funkciju
 sabiedrībā[28].
 Datu aizsardzība ir cieši saistīta ar privātās un
 ģimenes dzīves neaizskaramību, ko sargā Hartas
 7. pants. Tas ir atspoguļots Direktīvas 95/46/EK 1. panta
 1. punktā, kas paredz, ka dalībvalstis aizsargā fizisku
 personu pamattiesības un brīvības, un jo īpaši viņu
 tiesības uz privāto dzīvi saistībā ar personas datu
 apstrādi.
 Iespējami aizskartas varētu būt
 arī citas Hartā iekļautas pamattiesības, proti, vārda
 un informācijas brīvība (Hartas 11. pants.),
 darījumdarbības brīvība (16. pants), tiesības uz
 īpašumu un jo īpaši intelektuālā īpašuma
 aizsardzība (17. panta 2. punkts), jebkāda veida
 diskriminācijas aizliegums cita starpā diskriminācijas aizliegums
 rases, etniskās izcelsmes, ģenētisko īpatnību,
 reliģijas vai pārliecības, politisko vai jebkuru citu uzskatu,
 invaliditātes vai dzimumorientācijas dēļ (21. pants),
 bērnu tiesības (24. pants), tiesības uz augstu cilvēku
 veselības aizsardzības līmeni (35. pants), tiesības
 piekļūt dokumentiem (42. pants), tiesības uz efektīvu
 tiesību aizsardzību un taisnīgu tiesu (47. pants).
 3.4.
 Sīks priekšlikuma pārskats
 3.4.1.
 I NODAĻA – VISPĀRĪGI NOTEIKUMI
 Regulas 1. pantā definēts
 regulas priekšmets un – tāpat kā Direktīvas 95/46/EK
 1. pantā – noteikti abi regulas mērķi.
 Regulas 2. pantā ir noteikts
 tās materiālā piemērošanas joma.
 Regulas 3. pantā ir noteikta
 tās teritoriālā piemērošanas joma.
 Regulas 4. pantā ietvertas
 regulā izmantoto terminu definīcijas. Dažas definīcijas ir
 pārņemtas no Direktīvas 95/46/EK, citas ir grozītas,
 papildinātas vai izstrādātas no jauna (piemēram,
 "personas datu aizsardzības pārkāpuma"
 definīcijas pamatā ir 2. panta h) punkts e-privātuma
 Direktīvā 2002/58/EK[29],
 ar grozījumiem, kas izdarīti ar Direktīvu 2009/136/EK[30], "ģenētiskie
 dati", "biometriskie dati", "veselības
 stāvokļa dati", "galvenās institūcijas
 atrašanās vieta", "pārstāvis",
 "uzņēmums", "uzņēmumu grupa",
 "saistošie uzņēmuma noteikumi", savukārt
 "bērna" definīcijas pamatā ir Apvienoto Nāciju
 Konvencija par bērna tiesībām[31],
 un "uzraudzības iestāde").
 Piekrišanas definīcijai ir pievienots
 kritērijs "nepārprotama", lai izvairītos no
 maldinošās līdzības ar "viennozīmīgu"
 piekrišanu un lai iegūtu vienu, konsekventu piekrišanas definīciju,
 kas nodrošina, ka datu subjekts apzinās, ka viņš dod savu piekrišanu
 un kam viņš tādējādi piekrīt.
 3.4.2.
 II NODAĻA – PRINCIPI
 Regulas 5. pantā noteikti personas
 datu apstrādes principi, kas atbilst Direktīvā 95/46/EK
 minētajiem. Papildus jauni elementi ir, piemēram, caurskatāmības
 princips, datu minimizēšanas principa skaidrojums un vispusīgu
 pārziņa pienākumu un atbildības ieviešana.
 Pamatojoties uz Direktīvas 95/46/EK
 7. pantu regulas 6. pantā noteikti likumīgas apstrādes
 kritēriji, kas sīkāk paskaidroti attiecībā uz
 līdzsvaru starp interešu kritēriju un juridisko saistību izpildi
 un sabiedrības interešu ievērošanu.
 Regulas 7. pantā paskaidroti
 nosacījumi, kas jāievēro, lai piekrišana būtu
 spēkā kā likumīgas apstrādes juridiskais pamats.
 Regulas 8. pantā paredzēti papildu
 nosacījumi bērnu personas datu apstrādes likumībai
 saistībā ar informācijas sabiedrības pakalpojumiem, ko
 tieši piedāvā bērniem.
 Regulas 9. pantā noteikts
 vispārīgs aizliegums apstrādāt īpašas personas datu
 kategorijas un izņēmumi no šā vispārīgā noteikuma,
 pamatojoties uz Direktīvas 95/46/EK 8. pantu.
 Regulas 10. pantā skaidrots, ka
 pārzinim nav pienākuma iegūt papildu informāciju, lai
 identificētu datu subjektu, ja ieguves vienīgais nolūks ir
 kāda šīs regulas noteikuma ievērošana.
 3.4.3.
 III NODAĻA – DATU SUBJEKTA TIESĪBAS
 3.4.3.1.
 1. iedaļa –
 Caurskatāmība un tās kārtība
 Regulas 11. pantā paredzēts
 pārziņa pienākums sniegt caurskatāmu, viegli pieejamu un
 saprotamu informāciju, ko lielā mērā iedvesmoja Madrides
 rezolūcija par starptautiskajiem personas datu un privātuma
 aizsardzības standartiem[32].
 Regulas 12. pantā paredzēts
 pārziņa pienākums nodrošināt procedūras un
 mehānismus, ar ko nodrošina, ka datu subjekts var izmantot savas
 tiesības, ietverot arī līdzekļus elektronisku pieprasījumu
 iesniegšanai un nosakot, ka atbilde uz datu subjekta pieprasījumu
 jāsniedz konkrētā termiņā un atteikuma
 gadījumā jānorāda tā iemesli.
 Regulas 13. pantā noteiktas
 tiesības saistībā ar saņēmējiem, to pamatā
 ir Direktīvas 95/46/EK 12. panta c) punkts, taču tās
 attiecinātas uz visiem saņēmējiem, ietverot apvienotos
 pārziņus un apstrādātājus.
 3.4.3.2.
 2. iedaļa – Informācija un
 piekļuve datiem
 Regulas 14. pants sīkāk
 precizē pārziņa pienākumu sniegt informāciju datu
 subjektam, papildinot Direktīvas 95/46/EK 10. un 11. panta ideju un
 paredzot papildu informāciju datu subjektam, ietverot informāciju par
 glabāšanas termiņu, par tiesībām iesniegt
 sūdzību, par starptautisku nosūtīšanu un par datu izcelsmes
 avotu. Direktīvā 95/46/EK paredzētie izņēmumi tiks
 saglabāti, piemēram, šāds pienākums nepastāvēs,
 ja datu reģistrēšana vai izpaušana ir īpaši paredzēta
 likumā. Tas varētu attiekties, piemēram, uz apstrādi, ko
 veic konkurences iestādes, nodokļu vai muitas pārvaldes vai
 dienesti, kas atbild par sociālā nodrošinājuma jautājumiem.
 Regulas 15. pantā paredzētas
 datu subjekta tiesības piekļūt viņa personas datiem,
 pamatojoties uz Direktīvas 95/46/EK 12. panta a) punktu un
 pievienojot jaunus elementus, piemēram, pienākumu informēt datu
 subjektu par glabāšanas termiņu, tiesībām uz labošanu,
 tiesībām uz dzēšanu un tiesībām iesniegt
 sūdzību.
 3.4.3.3.
 3. iedaļa – Labošana un dzēšana
 Regulas 16. pantā noteiktas datu
 subjekta tiesības uz datu labošanu, kas pamatojas uz Direktīvas
 95/46/EK 12. panta b) punktu.
 Regulas 17. pantā paredzētas
 datu subjekta tiesības tikt aizmirstam un tiesības uz datu
 dzēšanu. Pantā sīkāk izstrādātas un
 precizētas Direktīvas 95/46/EK 12. panta b) punktā
 paredzētās tiesības uz datu dzēšanu un paredzēti tiesību
 tikt aizmirstam nosacījumi, ietverot pārziņa, kas
 publicējis personas datus, pienākumu informēt trešās puses
 par datu subjekta pieprasījumiem dzēst saites uz viņa personas
 datiem, to kopijām vai atveidojumiem. Tajā integrētas arī
 tiesības ierobežot apstrādi atsevišķos gadījumos,
 izvairoties no neviennozīmīgā "piekļuves
 liegšanas" termina.
 Regulas 18. pantā
 iestrādātas datu subjekta tiesības uz datu pārnešanu, tas
 ir, uz datu nosūtīšanu no vienas elektroniskās apstrādes
 sistēmas uz citu sistēmu, ko pārzinim nav tiesību aizkavēt.
 Kā priekšnosacījums un lai vēl vairāk uzlabotu
 piekļuves iespējas saviem personas datiem, pantā noteiktas
 tiesības saņemt šos datus no pārziņa strukturētā
 un plaši izmantotā elektroniskā formātā.
 3.4.3.4.
 4. iedaļa – Tiesības iebilst un
 profilēšana
 Regulas 19. pantā paredzētas
 datu subjekta tiesības iebilst. Tās pamatojas uz Direktīvas
 95/46/EK 14. pantu ar dažiem grozījumiem, piemēram,
 attiecībā uz pierādīšanas pienākumu un tā
 piemērošanu tiešajai tirgvedībai.
 Regulas
 20. pants attiecas uz datu subjekta tiesībām netikt
 pakļautam pasākumam, kas pamatojas uz profilēšanu. Tas pamatojas
 uz Direktīvas 95/46/EK 15. panta 1. punktu par
 automatizētiem individuāliem lēmumiem, taču ar
 grozījumiem un papildus aizsardzības pasākumiem, ņemot
 vērā Eiropas Padomes ieteikumu par profilēšanu[33].
 3.4.3.5.
 5. iedaļa – Ierobežojumi
 Regulas
 21. pantā skaidrotas Savienības vai dalībvalstu
 tiesības saglabāt vai ieviest 5. pantā minēto principu
 ierobežojumus un 11. līdz 20. pantā un 32. pantā
 minēto datu subjekta tiesību ierobežojumus. Šā noteikuma
 pamatā ir Direktīvas 95/46/EK 13. pants un prasības, kas
 izriet no Pamattiesību hartas un Eiropas Cilvēktiesību un
 pamatbrīvību aizsardzības konvencijas saskaņā ar ES
 Tiesas un Eiropas Cilvēktiesību tiesas sniegto interpretāciju.
 3.4.4.
 IV NODAĻA – PĀRZINIS UN
 APSTRĀDĀTĀJS
 3.4.4.1.
 1. iedaļa – Vispārīgi
 pienākumi
 Regulas 22. pantā atspoguļota
 diskusija par "pārskatatbildības principu" un sīki
 aprakstīts datu pārziņa pienākums atbildēt par
 šīs regulas ievērošanu un uzskatāmi parādīt šo
 ievērošanu, piemēram, pieņemot iekšējas vadlīnijas un
 mehānismus šādas ievērošanas nodrošināšanai.
 Regulas 23. pantā minēti datu
 pārziņa pienākumi, kas izriet no tādiem principiem kā
 "integrēta datu aizsardzība" un "datu aizsardzība
 pēc noklusējuma".
 Regulas 24. pantā par
 kopīgajiem datu pārziņiem skaidroti kopīgo datu
 pārziņu pienākumi viņu iekšējās attiecībās
 un pret datu subjektu.
 Regulas 25. pantā noteikts, ka,
 ievērojot konkrētus nosacījumus, datu pārzinim, kas
 neatrodas Savienībā, ir pienākums norīkot
 pārstāvi Savienībā.
 Regulas 26. pantā skaidrots
 apstrādātāju stāvoklis un pienākumi, daļēji
 pamatojoties uz Direktīvas 95/46/EK 17. panta 2. punktu un
 pievienojot dažus jaunus elementus, piemēram, ka
 apstrādātāju, kas apstrādā datus plašāk,
 nekā to paredzējis datu pārzinis, uzskata par kopīgo
 pārzini.
 Regulas 27. pants par apstrādi datu
 pārziņa un apstrādātāja pakļautībā
 pamatojas uz Direktīvas 95/46/EK 16. pantu.
 Ar regulas 28. pantu ieviests datu
 pārziņa un apstrādātāja pienākums uzglabāt
 to apstrādes darbību dokumentāciju, par kurām tie ir
 atbildīgi, ar šo aizstāj Direktīvas 95/46/EK 18. panta 1. punktā
 un 19. pantā paredzēto vispārīgo paziņojumu
 uzraudzības iestādei.
 Regulas 29. pantā sīkāk
 skaidrots pārziņa un apstrādātāja pienākums
 sadarboties ar uzraudzības iestādi.
 3.4.4.2.
 2. iedaļa – Datu drošība
 Regulas 30. pantā paredzēts
 datu pārziņa un apstrādātāja pienākums
 īstenot atbilstīgus apstrādes drošības pasākumus,
 pamatojoties uz Direktīvas 95/46/EK 17. panta 1. punktu un
 attiecinot šo pienākumu arī uz apstrādātāju, neatkarīgi
 no līguma ar datu pārzini.
 Regulas 31. un 32. pantā ieviests
 pienākums paziņot par personas datu aizsardzības
 pārkāpumiem, par pamatu ņemot e-privātuma Direktīvas
 2002/58/EK 4. panta 3. punktu par personas datu aizsardzības
 pārkāpumu paziņojumiem.
 3.4.4.3.
 3. iedaļa – Datu aizsardzības
 ietekmes novērtējums un iepriekšēja atļauja
 Regulas 33. pantā ieviests datu
 pārziņa un apstrādātāja pienākums veikt datu
 aizsardzības ietekmes novērtējumu pirms riskantu apstrādes
 darbību veikšanas.
 Regulas 34. pants attiecas uz
 gadījumiem, kad pirms apstrādes obligāti jāapspriežas ar
 uzraudzības iestādi un jāsaņem tās atļauja,
 papildinot Direktīvas 95/46/EK 20. pantā paredzēto
 iepriekšējas kontroles koncepciju.
 3.4.4.4.
 4. iedaļa – Datu aizsardzības
 inspektors
 Regulas 35. panta ieviesta prasība
 obligāti iecelt datu aizsardzības inspektoru publiskajā
 sektorā un privātajā sektorā – attiecībā uz
 lieliem uzņēmumiem vai gadījumos, kad datu pārziņa vai
 apstrādātāja pamatdarbība sastāv no
 darbībām, kurām nepieciešama regulāra un sistemātiska
 uzraudzība. Ar šo tiek papildināts Direktīvas 1995/46/EK
 18. panta 2. punkts, kas paredzēja dalībvalstīm
 iespēju ieviest šādu prasību kā vispārīgās
 paziņošanas prasības surogātu.
 Regulas 36. pantā noteikts datu
 aizsardzības inspektora statuss.
 Regulas 37. pantā noteikti datu
 aizsardzības inspektora pamatuzdevumi.
 3.4.4.5.
 5. iedaļa – Profesionālās
 ētikas kodeksi un sertifikācija
 Regulas 38. pants attiecas uz
 profesionālās ētikas kodeksiem, pamatojoties uz Direktīvas
 95/46/EK 27. panta 1. punktu, un tajā sīkāk skaidrots
 kodeksu saturs un procedūras, kā arī paredzētas Komisijas
 pilnvaras lemt par profesionālās ētikas kodeksu
 vispārējo piemērojamību.
 Regulas
 39. pantā ieviesta iespēja izveidot sertifikācijas
 mehānismus un datu aizsardzības zīmogus un marķējumus.
 3.4.5.
 V NODAĻA – PERSONAS DATU NOSŪTĪŠANA
 UZ TREŠĀM VALSTĪM VAI STARPTAUTISKĀM ORGANIZĀCIJĀM
 Regulas 40. pantā nostiprināts
 vispārīgs princips, ka šajā nodaļā minēto
 pienākumu ievērošana ir obligāta jebkādas personas datu
 nosūtīšanas uz trešām valstīm vai starptautiskām
 organizācijām gadījumā, ietverot arī tālāku
 nosūtīšanu.
 Regulas 41. pantā, pamatojoties uz
 Direktīvas 95/46/EK 25. pantu noteikti kritēriji,
 nosacījumi un procedūras, kas Komisijai jāievēro,
 pieņemot lēmumu par aizsardzības līmeņa
 pietiekamību. Kritērijos, kas Komisijai jāņem
 vērā, novērtējot, vai aizsardzības līmenis ir
 pietiekams, skaidri ietverti tiesiskums, tiesiskā aizsardzība un
 neatkarīga uzraudzība. Pantā nepārprotami
 apstiprināts, ka Komisija var novērtēt aizsardzības
 līmeni, ko nodrošina kāda teritorija vai apstrādes nozare
 trešajā valstī.
 Regulas 42. pantā paredzēts,
 ka, nosūtot datus uz trešām valstīm, par kurām Komisija nav
 pieņēmusi aizsardzības līmeņa pietiekamības
 lēmumu, nepieciešami atbilstoši aizsardzības pasākumi, jo
 īpaši tipveida datu aizsardzības noteikumi, saistošie
 uzņēmuma noteikumi un līguma noteikumi. Iespēja izmantot
 Komisijas izstrādātos tipveida datu aizsardzības noteikumus
 pamatojas uz Direktīvas 95/46/EK 26. panta 4. punktu. Jaunums ir
 tas, ka šādus tipveida datu aizsardzības noteikumus tagad var
 pieņemt arī uzraudzības iestāde un Komisija tos var pasludināt
 par vispārēji derīgiem. Saistošie uzņēmuma noteikumi
 tagad ir īpaši minēti tiesību akta tekstā. Iespēja
 izmantot arī līguma noteikumus sniedz datu pārzinim vai
 apstrādātājam zināmu izvēles brīvību,
 taču šādos gadījumos ir jāievēro
 priekšnosacījums, proti, jāsaņem uzraudzības iestādes
 iepriekšēja atļauja.
 Regulas 43. pantā sīkāk
 aprakstīti nosacījumi nosūtīšanai, kas pamatojas uz
 saistošiem uzņēmuma noteikumiem, par pamatu ņemot
 pašreizējo praksi un uzraudzības iestāžu prasības.
 Regulas 44. pantā uzskaitītas
 un izskaidrotas atkāpes attiecībā uz datu nosūtīšanu,
 pamatojoties uz Direktīvas 95/46/EK 26. pantu. Jo īpaši tas
 attiecas uz datu nosūtīšanu, ko pieprasa un kas ir vajadzīga,
 lai aizsargātu svarīgas sabiedrības intereses, piemēram,
 kad starptautiska datu nosūtīšana notiek starp konkurences
 iestādēm, nodokļu vai muitas iestādēm vai dienestiem,
 kuru kompetencē ir sociālā nodrošinājuma jautājumi vai
 zivsaimniecības pārvaldība. Turklāt datu
 nosūtīšanu, ierobežotos apstākļos, var attaisnot ar datu
 pārziņa vai apstrādātāja likumīgām
 interesēm, taču tikai tad, kad ir novērtēti un
 dokumentēti konkrētās nosūtīšanas apstākļi.
 Regulas 45. pantā skaidri noteikti
 personas datu aizsardzības starptautiskās sadarbības
 mehānismi starp Komisiju un trešo valstu uzraudzības
 iestādēm, jo īpaši ar tām valstīm, par kurām
 uzskata, ka tās nodrošina pietiekamu aizsardzības līmeni,
 ņemot vērā Ekonomiskās sadarbības un
 attīstības organizācijas (ESAO) 2007. gada
 12. jūnija ieteikumu par pārrobežu sadarbību,
 piemērojot likumus par privātuma aizsardzību.
 3.4.6.
 IV NODAĻA – NEATKARĪGAS UZRAUDZĪBAS
 IESTĀDES
 3.4.6.1.
 1. iedaļa – Neatkarība
 Regulas 46. pants uzliek pienākumu
 dalībvalstīm izveidot uzraudzības iestādes, pamatojoties uz
 Direktīvas 95/46/EK 28. panta 1. punktu un paplašinot
 uzraudzības iestādes uzdevumu spektru, ietverot uzdevumu sadarboties
 gan savstarpēji, gan ar Komisiju.
 Regulas 47. pantā skaidroti
 nosacījumi, kas izvirzīti uzraudzības iestādes
 neatkarībai, īstenojot Eiropas Savienības Tiesas judikatūru[34] un vadoties no Regulas (EK)
 Nr. 45/2001 44. panta[35].
 Regulas 48. pantā paredzēti
 vispārīgi noteikumi par uzraudzības iestādes
 locekļiem, ar šiem noteikumiem īstenota aktuālā tiesu
 prakse[36],
 par paraugu ņemot Regulas (EK) 45/2001 42. panta 2. punktu.
 Regulas 49. pantā ietverti
 uzraudzības iestādes izveides noteikumi, kas dalībvalstīm
 jānosaka ar likumu.
 Regulas 50.pantā noteikts
 uzraudzības iestādēs locekļu un darbinieku dienesta
 noslēpuma glabāšanas pienākums un tā pamatā ir
 Direktīvas 95/46/EK 28. panta 7. punkts.
 3.4.6.2.
 2. iedaļa – Pienākumi un pilnvaras
 Regulas 51. pantā noteikta
 uzraudzības iestādes kompetence. Vispārīgais noteikums,
 pamatojoties uz Direktīvas 95/46/EK 28. panta 6. punktu
 (kompetence savas dalībvalsts teritorijā), ir papildināts,
 piešķirot kompetenci būt par vadošo iestādi gadījumos, kad
 datu pārzinim vai apstrādātājam ir institūcijas
 vairākās dalībvalstīs, lai nodrošinātu
 piemērošanas vienotību ("vienas pieturas
 aģentūra"). Tiesas, kad tās pilda tiesas spriešanas
 funkciju, izņēmuma kārtā ir atbrīvotas no
 uzraudzības iestādes uzraudzības, taču tām ir
 jāpiemēro datu aizsardzības tiesību materiālie
 noteikumi.
 Regulas 52. pantā noteikti
 uzraudzības iestādes pienākumi, ietverot sūdzību
 uzklausīšanu un izmeklēšanu un sabiedrības
 informētības uzlabošanu par riskiem, noteikumiem, aizsardzības
 pasākumiem un tiesībām.
 Regulas 53. pantā noteiktas
 uzraudzības iestādes pilnvaras, daļēji pamatojoties uz
 Direktīvas 95/46/EK 28. panta 3.punkta un Regulas (EK) 45/2001
 47. panta noteikumiem, taču pievienojot arī dažus jaunus
 elementus, piemēram, pilnvaras sodīt par administratīviem
 pārkāpumiem.
 Regulas 54. pantā noteikts
 uzraudzības iestādes pienākums sagatavot gada ziņojumu par
 savu darbību, pamatojoties uz Direktīvas 95/46/EK 28. panta
 5. punktu.
 3.4.7.
 VII NODAĻA – SADARBĪBA UN KONSEKVENCE
 3.4.7.1.
 1. iedaļa – Sadarbība
 Regulas 55. pantā paredzēti
 skaidri noteikumi par obligātu savstarpēju palīdzību,
 ietverot arī sekas, kas iestājas, ja netiek ievērots citas
 uzraudzības iestādes pieprasījums, papildinot Direktīvas
 95/46/EK 28. panta 6. punkta otro daļu.
 Regulas 56. pantā ietverti noteikumi
 par kopējām operācijām, iedvesmu smeļoties no Padomes
 Lēmuma 2008/615/TI[37]
 17. panta noteikumiem, ietverot uzraudzības iestāžu
 tiesības piedalīties šādās operācijās.
 3.4.7.2.
 2. iedaļa – Konsekvence
 Regulas 57. pantā ieviests konsekvences
 mehānisms, lai nodrošinātu noteikumu vienādu piemērošanu
 saistībā ar apstrādes darbībām, kas varētu
 attiekties uz datu subjektiem vairākās dalībvalstīs.
 Regulas 58. pantā noteiktas
 procedūras un nosacījumi Eiropas Datu aizsardzības
 kolēģijas atzinuma sniegšanai.
 Regulas 59. pats attiecas uz Komisijas
 atzinumiem par konsekvences mehānisma jautājumiem, ar kuriem var vai
 nu atbalstīt Eiropas Datu aizsardzības kolēģijas atzinumu
 vai arī izteikt atšķirīgu viedokli, un uzraudzības
 iestādes pasākuma projektu. Ja jautājumu saskaņā ar
 regulas 58. panta 3. punktu izskata Eiropas Datu aizsardzības
 kolēģija, var sagaidīt, ka Komisija izmantos savu
 rīcības brīvību un nepieciešamības gadījumā
 sniegs atzinumu.
 Regulas 60. pants attiecas uz Komisijas
 lēmumiem, kuros kompetentajai iestādei pieprasa apturēt pagaidu
 pasākumu, kad tas ir nepieciešams, lai nodrošinātu pareizu šīs
 regulas piemērošanu.
 Regulas 61. pantā paredzēta
 iespēja pieņemt pagaidu pasākumus steidzamības
 kārtībā.
 Regulas 62. pantā noteiktas
 prasības Komisijas īstenošanas aktiem saskaņā ar
 konsekvences mehānismu.
 Regulas
 63. pantā paredzēts pienākums izpildīt
 uzraudzības iestādes pasākumus visās attiecīgajās
 dalībvalstīs, un noteikts, ka konsekvences mehānisma
 piemērošana ir priekšnosacījums attiecīgā pasākuma
 juridiskajai spēkā esamībai un izpildei.
 3.4.7.3.
 3. iedaļa – Eiropas Datu
 aizsardzības kolēģija
 Ar regulas 64. pantu ir izveidota Eiropas
 Datu aizsardzības kolēģija, kas sastāv no katras
 dalībvalsts uzraudzības iestāžu vadītājiem un Eiropas
 Datu aizsardzības uzraudzītāja. Eiropas Datu aizsardzības
 kolēģija aizstāj Darba grupa personu aizsardzībai
 attiecībā uz personas datu apstrādi, kas izveidota
 saskaņā ar Direktīvas 95/46/EK 29. pantu. Ir paskaidrots, ka
 Komisija neietilpst Eiropas Datu aizsardzības kolēģijas
 sastāvā, bet tai ir tiesības piedalīties tās
 pasākumos un būt pārstāvētai.
 Regulas 65. pantā uzsvērta un
 skaidrota Eiropas Datu aizsardzības kolēģijas neatkarība.
 Regulas 66. pantā aprakstīti
 Eiropas Datu aizsardzības kolēģijas uzdevumi, pamatojoties uz
 Direktīvas 95/46/EK 30. panta 1. punktu, un paredzēti
 vēl papildu elementi, ņemot vērā Eiropas Datu
 aizsardzības kolēģijas paplašināto darbības jomu
 Savienībā un ārpus tās. Lai varētu reaģēt
 steidzamās situācijās, Komisijai dota iespēja lūgt
 atzinumu konkrētā termiņā.
 Regulas 67. pantā, pamatojoties uz
 Direktīvas 95/46/EK 30. panta 6. punktu, paredzēts, ka
 Eiropas Datu aizsardzības kolēģija katru gadu sagatavo
 ziņojumu par savu darbību.
 Regulas 68. pantā noteikta Eiropas
 Datu aizsardzības kolēģijas lēmumu pieņemšanas
 procedūra, ietverot pienākumu pieņemt reglamentu, kam
 jāattiecas arī uz darbības kārtību.
 Regulas 69. pantā ietverti noteikumi
 par Eiropas Datu aizsardzības kolēģijas
 priekšsēdētāju un priekšsēdētāja vietniekiem.
 Regulas 70. pantā noteikti priekšsēdētāja
 uzdevumi.
 Regulas 71. pantā noteikts, ka
 Eiropas Datu aizsardzības kolēģijas sekretariātu nodrošina
 Eiropas Datu aizsardzības uzraudzītājs, kā arī
 noteikti sekretariāta pienākumi.
 Regulas 72. pantā paredzēti
 konfidencialitātes noteikumi.
 3.4.8.
 VII NODAĻA – TIESĪBU AIZSARDZĪBAS
 LĪDZEKĻI, ATBILDĪBA UN SANKCIJAS
 Regulas 73. pantā, pamatojoties uz
 Direktīvas 95/46/EK 28. panta 4. punktu, paredzēts, ka datu
 subjektam ir tiesības iesniegt sūdzību uzraudzības
 iestādē. Tajā konkrēti norādīts, kādas
 apvienības, organizācijas vai asociācijas var iesniegt
 sūdzību datu subjekta vārdā vai personas datu
 aizsardzības pārkāpuma gadījumā – neatkarīgi no
 datu subjekta sūdzības.
 Regulas 74. pantā paredzētas
 tiesību aizsardzības iespējas pret uzraudzības
 iestādi. Panta pamatā ir Direktīvas 95/46/EK 28. panta
 3. panta vispārīgais noteikums. Paredzēts arī
 īpašs tiesību aizsardzības līdzeklis, uzliekot
 uzraudzības iestādei pienākumu reaģēt uz
 sūdzību, un skaidrota tās dalībvalsts tiesu kompetence,
 kurā atrodas uzraudzības iestāde. Tajā noteikts arī,
 ka uzraudzības iestāde datu subjekta dzīvesvietas
 dalībvalstī, var datu subjekta vārdā celt prasību
 tiesā tajā dalībvalstī, kurā atrodas kompetentā
 uzraudzības iestāde.
 Regulas 75. pants attiecas uz
 tiesību aizsardzības līdzekļiem pret pārzini un
 apstrādātāju, tā pamatā ir Direktīvas 95/46/EK
 22. pants un tajā paredzētas tiesības izvēlēties
 tiesu dalībvalstī, kurā atrodas atbildētājs, vai datu
 subjekta dzīvesvietas dalībvalstī. Ja procedūra par vienu
 un to pašu jautājumu jau ir sākta konsekvences mehānisma
 ietvaros, tiesa var apturēt savu tiesvedību, izņemot steidzamos
 gadījumos.
 Regulas 76. pantā paredzēti
 vienoti tiesvedības noteikumi, ietverot apvienību, organizāciju
 vai asociāciju tiesības pārstāvēt datu subjektu
 tiesā, uzraudzības iestādes tiesības iesaistīties
 procesuālās darbībās, pienākumu informēt citas
 dalībvalsts tiesas par paralēlu tiesvedību un iespēju
 šādā gadījumā apturēt tiesvedību[38]. Ir paredzēts
 pienākums dalībvalstīm nodrošināt ātru tiesas
 rīcību[39].
 Regulas 77. pantā noteiktas
 tiesības uz kompensāciju un risināts jautājums par
 atbildību. Tā pamatā ir Direktīvas 95/46/EK
 23. pants, paplašinot tiesības uz apstrādātāja
 radīto zaudējumu atlīdzību un skaidrojot jautājumu par
 kopīgo pārziņu un kopīgo apstrādātāju atbildību.
 Regulas 78. pantā
 dalībvalstīm uzlikts pienākums paredzēt sodus par regulas
 pārkāpumiem un nodrošināt to īstenošanu.
 Regulas
 79. pantā katrai uzraudzības iestādei noteikts
 pienākums sodīt par administratīviem pārkāpumiem, kas
 uzskaitīti šajā pantā iekļautajā sarakstā,
 uzliekot naudas sodus līdz to maksimālajam apmēram
 atkarībā no katras lietas individuālajiem apstākļiem.
 3.4.9.
 IX NODAĻA – NOTEIKUMI PAR ĪPAŠĀM
 DATU APSTRĀDES SITUĀCIJĀM
 Regulas 80. pantā paredzēts
 dalībvalstu pienākums pieņemt izņēmumus un atkāpes
 no regulas īpašajiem noteikumiem, ja tas nepieciešams, lai
 nodrošinātu līdzsvaru starp personas datu aizsardzību un
 vārda un informācijas brīvību. Panta pamatā ir
 Direktīvas 95/46/EK 9. pants saskaņā ar ES Tiesas sniegto
 interpretāciju[40].
 Regulas 81. pantā paredzēts
 dalībvalstu pienākums papildus nosacījumiem īpašām
 datu kategorijām nodrošināt īpašus aizsardzības
 pasākumus apstrādei saistībā ar veselības stāvokli.
 Regulas 82. pantā dalībvalstis
 pilnvarotas pieņemt īpašus likumus par personas datu apstrādi
 saistībā ar nodarbinātību.
 Regulas 83. pantā paredzēti
 īpaši nosacījumi personas datu apstrādei vēstures,
 statistikas un zinātniskās izpētes nolūkos.
 Regulas 84. pantā dalībvalstis
 tiek pilnvarotas pieņemt īpašus noteikumus par uzraudzības
 iestāžu piekļuves tiesībām personas datiem un telpām
 gadījumos, kad pārzinis ir pakļauts dienesta noslēpuma
 glabāšanas pienākumam.
 Regulas 85. pantā, ņemot
 vērā Līguma par Eiropas Savienības darbību
 17. pantu, atļauts turpināt piemērot pastāvošos
 baznīcu personas datu aizsardzības noteikumus, ja tie ir
 saskaņā ar šo regulu.
 3.4.10.
 X NODAĻA – DELEĢĒTIE AKTI UN
 ĪSTENOŠANAS AKTI
 Regulas 86. pantā ietverti standarta
 noteikumi par deleģēšanu saskaņā ar LESD 290. pantu.
 Tādējādi likumdevējs var deleģēt Komisijai
 pilnvaras pieņemt vispārēji piemērojamus
 neleģislatīvus aktus, lai papildinātu vai grozītu dažus
 nebūtiskus leģislatīvu aktu elementus.
 Regulas
 87. pantā ietverts noteikums par komiteju procedūru, kas
 nepieciešama, lai piešķirtu Komisijai īstenošanas pilnvaras
 gadījumos, kad saskaņā ar LESD 291. pantu ir nepieciešami
 vienādi nosacījumi juridiski saistošo Savienības aktu
 īstenošanai. Piemēro pārbaudes procedūru.
 3.4.11.
 XI NODAĻA – NOBEIGUMA NOTEIKUMI
 Ar regulas 88. pantu atceļ
 Direktīvu 95/46/EK.
 Regulas 89. pantā skaidrota
 saistība ar e-privātuma Direktīvu 2002/58/EK un grozīti
 tās noteikumi.
 Regulas 90. pantā Komisijai uzlikts
 pienākums novērtēt regulas darbību un iesniegt
 attiecīgus ziņojumus.
 Regulas 91. pantā noteikts regulas
 spēkā stāšanās termiņš un pārejas periods
 attiecībā uz piemērošanas dienu.
 4. IETEKME UZ BUDŽETU
 Priekšlikuma ietekme uz budžetu īpaši
 saistīta ar Eiropas Datu aizsardzības uzraudzītāja
 uzdevumiem un tā sīkāk raksturota priekšlikuma finanšu
 pārskatā, kas pievienots šim priekšlikumam. Minētās
 ietekmes dēļ nepieciešams pārskatīt finanšu plāna
 5. pozīciju.
 Priekšlikums neietekmē darbības
 izdevumus.
 Tiesību akta priekšlikuma finanšu
 pārskatā, kas pievienots šīs regulas priekšlikumam,
 apskatīta ietekme uz budžetu attiecībā uz šo regulu un
 direktīvu par datu aizsardzību policijas un tiesu iestādēs.
 2012/0011 (COD)
 Priekšlikums
 EIROPAS PARLAMENTA UN PADOMES REGULA
 par fizisku personu aizsardzību
 attiecībā uz personas datu apstrādi un šādu datu brīvu
 apriti (Vispārīgā datu aizsardzības regula)
 (Dokuments attiecas uz EEZ)
 EIROPAS PARLAMENTS UN EIROPAS
 SAVIENĪBAS PADOME,
 ņemot vērā Līgumu par
 Eiropas Savienības darbību un jo īpaši tā 16. panta
 2. punktu un 114. panta 1. punktu,
 ņemot vērā Eiropas Komisijas
 priekšlikumu,
 pēc leģislatīvā akta
 projekta nosūtīšanas valstu parlamentiem,
 ņemot vērā Eiropas Ekonomikas
 un sociālo lietu komitejas atzinumu[41],
 pēc apspriešanās ar Eiropas Datu
 aizsardzības uzraudzītāju[42],
 saskaņā ar parasto likumdošanas
 procedūru,
 tā kā:
 (1)
 Fizisku personu aizsardzība
 attiecībā uz personas datu aizsardzību ir pamattiesības.
 Eiropas Savienības Pamattiesību hartas 8. panta 1. punkts
 un Līguma 16. panta 1. punkts paredz, ka ikvienai personai ir
 tiesības uz savu personas datu aizsardzību.
 (2)
 Personas datu apstrādes mērķis ir
 kalpot cilvēkam; noteikumiem par fizisku personu aizsardzību
 attiecībā uz personas datu apstrādi un tās principiem
 neatkarīgi no fiziskās personas valstspiederības vai
 dzīvesvietas būtu jāievēro pamattiesības un brīvības
 un jo īpaši tiesības uz personas datu aizsardzību. Tai ir
 jāveicina brīvības, drošības un tiesiskuma telpas un
 ekonomikas savienības izveide, jāatbalsta ekonomikas un
 sociālais progress, iekšējā tirgus ekonomiku izaugsme un
 konverģence un iedzīvotāju labklājība.
 (3)
 Eiropas Parlamenta un Padomes 1995. gada 24.
 oktobra Direktīvas 95/46/EK par fizisku personu aizsardzību
 attiecībā uz personas datu apstrādi un šādu datu brīvu
 apriti[43]
 nolūks ir tuvināt fizisku personu pamattiesību un
 brīvību aizsardzību attiecībā uz apstrādes
 darbībām un garantēt personas datu brīvu apriti starp
 dalībvalstīm.
 (4)
 Ekonomikas un sociālā integrācija,
 kas izriet no iekšējā tirgus darbības, ir novedusi pie
 pārrobežu plūsmu ievērojama pieauguma. Datu apmaiņa starp
 uzņēmējdarbības vides un sociālā, valsts un
 privātā sektora pārstāvjiem visā Savienībā
 ir palielinājusies. Savienības tiesības aicina dalībvalstu
 iestādes sadarboties un apmainīties ar personas datiem, lai
 varētu pildīt savus pienākumus un veikt uzdevumus kādas
 iestādes vārdā citā dalībvalstī.
 (5)
 Ātrā tehnoloģiju izaugsme un
 globalizācija ir radījusi jaunas problēmas personas datu
 aizsardzības jomā. Datu apmaiņas un vākšanas apjoms ir
 dramatiski pieaudzis. Jaunākās tehnoloģijas ļauj gan
 privātām sabiedrībām, gan valsts iestādēm
 vēl nepieredzētā apjomā savas darbības
 mērķiem izmantot personas datus. Fiziskas personas aizvien
 biežāk personiska rakstura informāciju padara publiski un
 globāli pieejamu. Tehnika ir pārveidojusi ne tikai ekonomiku,
 bet arī sociālo dzīvi, un ir nepieciešams arī turpmāk
 uzlabot datu brīvu apriti Savienībā un nosūtīšanu uz
 trešām valstīm un starptautiskām organizācijām,
 vienlaikus nodrošinot personas datu augsta līmeņa aizsardzību.
 (6)
 Šī notikumu gaita nozīmē, ka
 jāveido spēcīgāks un saskaņotāks datu
 aizsardzības regulējums Savienībā, ko stiprina
 pienācīga izpilde, ņemot vērā to, cik
 nozīmīgi ir veidot uzticību, kas ļaus iekšējā
 tirgū uzplaukt digitālajai ekonomikai. Personām būtu
 jāspēj kontrolēt savi personas dati un būtu jāstiprina
 tiesiskā un praktiskā noteiktība fizisku personu,
 uzņēmēju un valsts iestāžu labā.
 (7)
 Direktīvas 95/46/EK mērķi un
 principi joprojām ir spēkā, taču tā nav spējusi
 novērst datu aizsardzības īstenošanas veidu sadrumstalotību
 Savienībā, tiesisko nenoteiktību un uzskata izplatīšanos
 sabiedrībā, ka jo īpaši tiešsaistes aktivitātes ir
 saistītas ar ievērojamu risku fizisku personu aizsardzībai.
 Personu tiesību un brīvību aizsardzības līmeņa
 atšķirības, jo īpaši fizisku personu aizsardzības
 līmeņa atšķirības dalībvalstīs attiecībā
 uz personas datu apstrādi, var kavēt personas datu brīvu apriti
 Savienībā. Šīs atšķirības tādēļ var
 kavēt iesaistīšanos virknē ekonomisku darbību
 Savienības līmenī, var radīt konkurences traucējumus
 un kavēt iestādes to pienākumu izpildē, kas paredzēti
 Savienības tiesību aktos. Šīs aizsardzības līmeņa
 atšķirības ir radušās tāpēc, ka Direktīva
 95/46/EK tiek īstenota un piemērota dažādi.
 (8)
 Lai nodrošinātu konsekventu un augsta
 līmeņa aizsardzību fiziskām personām un novērstu
 šķēršļus personu datu apritei, personas tiesību un
 brīvību aizsardzības līmenim attiecībā uz
 šādu datu apstrādi visās dalībvalstīs jābūt
 vienādam. Visā Savienībā būtu jānodrošina
 noteikumu par fiziskas personas pamattiesību un brīvību
 aizsardzību attiecībā uz personas datu apstrādi vienveidīga
 piemērošana.
 (9)
 Lai personas datu aizsardzība visā
 Savienībā būtu efektīva, nepieciešams stiprināt un
 precizēt datu subjektu tiesības un to personu pienākumus, kas
 apstrādā personas datus un nosaka to apstrādi, turklāt
 nepieciešams piešķirt arī atbilstošas pilnvaras uzraudzīt un nodrošināt
 personas datu aizsardzības noteikumu ievērošanu un noteikt
 atbilstošas sankcijas pārkāpējiem dalībvalstīs.
 (10)
 Līguma 16. panta 2. punktā
 Eiropas Parlaments un Padome pilnvaroti paredzēt noteikumus par fizisko
 personu aizsardzību attiecībā uz personas datu apstrādi un
 noteikumus par šādu datu brīvu apriti.
 (11)
 Lai nodrošinātu fizisku personu konsekventu
 aizsardzību visā Savienībā un novērstu
 atšķirības, kas traucē datu brīvu apriti iekšējā
 tirgū, ir nepieciešama regula, lai sniegtu tiesisko noteiktību un
 pārskatāmību uzņēmējiem, tostarp
 mikrouzņēmumiem, maziem un vidējiem uzņēmumiem,
 nodrošinātu fiziskām personām visās dalībvalstīs
 vienādas juridiski īstenojamas tiesības un pienākumus un
 pārziņu un apstrādātāju atbildību,
 nodrošinātu konsekventu personas datu apstrādes uzraudzību un
 atbilstošas sankcijas visās dalībvalstīs, kā arī
 efektīvu uzraudzības iestāžu sadarbību dažādās
 dalībvalstīs. Lai ņemtu vērā mikrouzņēmumu,
 mazo un vidējo uzņēmumu īpašo situāciju, šajā
 regulā ietvertas vairākas atkāpes. Turklāt Savienības
 iestādes un struktūras, dalībvalstis un to uzraudzības
 iestādes tiek rosinātas, piemērojot šo regulu, ņemt
 vērā mikrouzņēmumu, mazo un vidējo uzņēmumu
 īpašās vajadzības. Mikrouzņēmumu, mazo un vidējo
 uzņēmumu jēdziens būtu jābalsta uz Komisijas
 2003. gada 6. maija ieteikumā 2003/361/EK sniegto mikrouzņēmumu,
 mazo un vidējo uzņēmumu definīciju.
 (12)
 Šajā regulā noteiktā
 aizsardzība attiecībā uz personas datu apstrādi
 paredzēta fiziskām personām neatkarīgi no to
 valstspiederības vai dzīvesvietas. Šajā regulā
 noteiktā aizsardzība nebūtu jāattiecina uz juridisku
 personu datu apstrādi, jo īpaši attiecībā uz
 uzņēmumiem, kam ir juridiskas personas statuss, ietverot
 juridiskās personas nosaukumu, uzņēmējdarbības formu
 un kontaktinformāciju. Tas pats attiecas arī uz gadījumiem, kad
 juridiskas personas nosaukums ietver vienas vai vairāku fizisku personu
 vārdus vai uzvārdus.
 (13)
 Fizisku personu aizsardzībai būtu
 jābūt tehnoloģiski neitrālai un neatkarīgai no
 izmantotajiem paņēmieniem, jo pretējā gadījumā
 tas radītu nopietnu likuma apiešanas risku. Fizisku personu aizsardzībai
 būtu jāattiecas gan uz personas datu apstrādi ar
 automatizētiem līdzekļiem, gan uz datu manuālu
 apstrādi, ja dati ir ietverti vai tos paredzēts ietvert
 kartotēkā. Šīs regulas piemērošanas jomā neietilpst
 datnes vai datņu kopumi, kā arī to ievadlapas, kuras nav
 sakārtotas atbilstoši speciāliem kritērijiem.
 (14)
 Šī regula neattiecas uz jautājumiem par
 pamattiesību un brīvību aizsardzību vai tādu datu
 brīvu apriti, kas saistīti ar darbībām, kas neietilpst
 Savienības tiesību piemērošanas jomā, tāpat tā
 neattiecas uz personas datu apstrādi Savienības iestādēs,
 struktūrās, birojos un aģentūrās, kas ietilpst Regulas
 (EK) Nr. 45/2001[44]
 piemērošanas jomā, un neattiecas arī uz personas datu
 apstrādi, ko veic dalībvalstis, rīkojoties saistībā ar
 Eiropas Savienības Kopējo ārpolitiku un drošības politiku.
 (15)
 Šī regula nebūtu jāpiemēro
 fiziskas personas īstenotai personas datu apstrādei, ja šie dati ir
 tikai personiska vai sadzīviska rakstura, kā piemēram,
 korespondence un adrešu saraksti, un apstrādei nav nekāda
 peļņas gūšanas nolūka, un tā nekādi nav
 saistīta ar profesionālu vai komerciālu darbību.
 Izņēmums nebūtu jāpiemēro arī pārziņiem
 vai apstrādātājiem, kas nodrošina personas datu apstrādes
 līdzekļus šādām personiska vai sadzīviska rakstura
 darbībām.
 (16)
 Fizisku personu aizsardzība
 attiecībā uz personas datu apstrādi, ko veic kompetentas
 iestādes, lai novērstu, izmeklētu, atklātu noziedzīgus
 nodarījumus, sauktu pie atbildības par tiem vai izpildītu
 kriminālsodus, un par šādu datu brīvu apriti ir cita
 speciāla Savienības līmeņa tiesību akta priekšmets.
 Tāpēc šī regula nebūtu jāpiemēro apstrādes
 darbībām, kas veiktas minētajos nolūkos. Taču datu
 apstrādi, ko saskaņā ar šo regulu veic valsts iestādes, ja
 to izmanto noziedzīgu nodarījumu novēršanai, izmeklēšanai
 un atklāšanai, lai sauktu pie atbildības par tiem vai izpildītu
 kriminālsodus, būtu jāregulē speciālam Savienības
 līmeņa tiesību aktam (Direktīva XX/YYY).
 (17)
 Šai regulai nebūtu jāskar Direktīvas
 2000/31/EK piemērošana, jo īpaši attiecībā uz
 direktīvas 12. un 15. panta noteikumiem par pakalpojumu sniegšanas
 starpnieku atbildību.
 (18)
 Šī regula atļauj ņemt vērā
 principu par publisku piekļuvi oficiāliem dokumentiem,
 piemērojot regulā paredzētos noteikumus.
 (19)
 Personas datu apstrādei, kas notiek
 saistībā ar darbībām, ko veic pārziņa vai
 apstrādātāja institūcija Savienībā, būtu
 jānotiek saskaņā ar šo regulu neatkarīgi no tā, vai
 pati apstrāde notiek Savienībā. Institūcija
 nozīmē efektīvu un faktisku darbību, ko veic
 pastāvīga vienība. Šādas vienības juridiskā
 forma, vienalga, vai tā būtu filiāle vai
 meitasuzņēmums ar juridiskas personas statusu, šajā sakarā
 nav noteicošais faktors.
 (20)
 Lai nodrošinātu, ka fiziskām
 personām netiek liegta aizsardzība, kas tām pienākas
 saskaņā ar šo regulu, Savienībā dzīvojošu datu
 subjektu personas datu apstrāde, ko veic pārzinis, kas neatrodas
 Savienībā, būtu jāveic saskaņā ar šo regulu, ja
 apstrādes darbības ir saistītas ar preču vai pakalpojumu
 piedāvāšanu šādiem datu subjektiem vai ar šādu datu
 subjektu uzvedības novērošanu.
 (21)
 Lai noteiktu, vai apstrādes darbību var
 uzskatīt par datu subjekta "uzvedības novērošanu",
 būtu jāpārliecinās, vai fiziska persona tiek izsekota
 internetā ar datu apstrādes paņēmieniem, kas ietver
 "profila" piemērošanu fiziskai personai, jo īpaši, lai
 pieņemtu lēmumus saistībā ar datu subjektu vai
 analizētu vai iepriekšparedzētu viņa personīgās
 vēlmes, uzvedību un attieksmi.
 (22)
 Ja, ievērojot starptautisko publisko
 tiesību normas, ir piemērojamas dalībvalsts tiesības,
 arī šai regulai vajadzētu būt piemērojamai pārzinim,
 kas neatrodas Savienībā, piemēram, pārzinim
 dalībvalsts diplomātiskajā pārstāvniecībā
 vai konsulātā.
 (23)
 Aizsardzības principi būtu
 jāattiecina uz jebkādu informāciju par identificētu vai
 identificējamu personu. Lai noteiktu, vai persona ir identificējama,
 būtu jāņem vērā visi līdzekļi, ko
 pārzinis vai kāda cita persona pamatoti varētu izmantot, lai
 identificētu fizisku personu. Aizsardzības principus nebūtu
 jāpiemēro datiem, ko sniedz anonīmi — tā, ka datu subjekts
 vairs nav identificējams.
 (24)
 Izmantojot tiešsaistes pakalpojumus, fiziskām
 personām var piešķirt tiešsaistes identifikatorus, ko izmanto
 viņu ierīces, lietojumprogrammas, rīki un protokoli, kā
 piemēram interneta protokola adreses vai sīkdatņu
 identifikatori. Tādējādi iespējams tiek atstātas
 pēdas, ko savienojumā ar unikāliem identifikatoriem vai citu
 informāciju, ko saņem serveri, var izmantot, lai veidotu fizisku
 personu profilus un tos identificētu. No tā var secināt, ka
 identifikācijas numurus, atrašanās vietas datus, tiešsaistes identifikatorus
 vai citus īpašus faktorus pašus par sevi ne vienmēr vajag
 uzskatīt par personas datiem.
 (25)
 Piekrišana ir jādod nepārprotami,
 izmantojot jebkādu piemērotu metodi, kas ļauj sniegt brīvu,
 konkrētu un apzinātu norādi par datu subjekta vēlmēm,
 vai nu ar paziņojumu, vai skaidri apstiprinošu datu subjekta darbību,
 nodrošinot, ka persona apzinās, ka tā sniedz piekrišanu personas datu
 apstrādei, tas ietver laukuma atzīmēšanu ar ķeksīti
 interneta tīmekļa vietnē un jebkuru citu paziņojumu vai
 rīcību, kas konkrētajos apstākļos skaidri norāda,
 ka datu subjekts piekrīt piedāvātajai personas datu
 apstrādei. Klusēšanai vai atturēšanās no darbības
 tādējādi nebūtu jāuzskata par piekrišanu. Piekrišanai
 būtu jāattiecas uz visām apstrādes darbībām, ko
 veic vienā un tajā pašā nolūkā vai nolūkos. Ja datu subjekta
 piekrišana ir jādod pēc elektroniska pieprasījuma
 saņemšanas, pieprasījumam jābūt skaidram, kodolīgam un
 tam nav nevajadzīgi jāpārtrauc tā pakalpojuma izmantošana,
 par ko tas tiek sniegts.
 (26)
 Personas datiem par veselību būtu jo
 īpaši jāaptver visi dati, kas norāda uz datu subjekta
 veselības stāvokli; informāciju par personas
 reģistrāciju ar veselību saistītu pakalpojumu
 saņemšanai; informāciju par maksājumiem vai tiesībām
 saņemt veselības aprūpi; numuru, simbolu vai zīmi, kas
 piešķirta personai, lai to viennozīmīgi identificētu
 veselības aprūpes nolūkos; jebkuru informāciju par personu,
 ko vāc ar veselības aprūpi saistītu pakalpojumu sniegšanas
 laikā; informāciju, kas iegūta, pārbaudot vai
 izmeklējot kādu ķermeņa daļu vai no tā
 iegūtu materiālu, tai skaitā bioloģiskus paraugus;
 informāciju, kas identificē kādu personu kā veselības
 aprūpes pakalpojumu sniedzēju personai; vai citu informāciju
 par, piemēram, slimību, traucējumiem, slimības risku,
 slimības vēsturi, klīnisko aprūpi vai par aktuālo datu
 subjekta fizisko vai biomedicīnisko stāvokli, neatkarīgi no
 tās avota, piemēram, ārsta vai cita veselības aprūpes
 nozares pārstāvja, slimnīcas, medicīniskas ierīces vai
 in vitro diagnostikas testa.
 (27)
 Pārziņa galvenās institūcijas
 atrašanās vieta Savienībā būtu jānosaka, izmantojot
 objektīvus kritērijus, un tam būtu jānozīmē
 efektīvas un faktiskas pārvaldes darbības, pieņemot
 galvenos lēmumus par apstrādes nolūkiem, nosacījumiem un
 līdzekļiem, ko veic pastāvīga vienība. Šim
 kritērijam nav jābūt atkarīgam no tā, vai personas
 datu apstrāde faktiski tiek veikta šajā vietā; personas datu
 apstrādei vai apstrādes darbībām nepieciešamo tehnisko
 līdzekļu un tehnoloģiju esība un izmantošana pati par sevi
 nenozīmē šādas galvenās institūcijas atrašanās
 vietas esību un nav noteicošie kritēriji galvenās
 institūcijas atrašanās vietas noteikšanai.
 Apstrādātāja galvenās institūcijas atrašanās
 vietai būtu jābūt galvenās pārvaldes institūcijas
 atrašanās vietai Savienībā.
 (28)
 Uzņēmumu grupai būtu jāietver
 kontrolējošais uzņēmums un tā kontrolētie
 uzņēmumi, turklāt par kontrolējošu uzņēmumu
 būtu jāuzskata uzņēmums, kam var būt dominējoša
 ietekme uz citu uzņēmumu, piemēram, īpašumtiesību,
 finanšu līdzdalības vai reglamentējošu noteikumu dēļ,
 vai pilnvaras panākt personas datu aizsardzības noteikumu
 īstenošanu.
 (29)
 Bērni ir pelnījuši īpašu savu
 personas datu aizsardzību, jo tie var pietiekami neapzināties riskus,
 sekas, aizsardzības pasākumus un savas tiesības
 saistībā ar personas datu apstrādi. Lai noteiktu, kad persona ir
 uzskatāma par bērnu, šajā regulā būtu
 jāpārņem ANO Konvencijas par bērna tiesībām
 definīcija.
 (30)
 Jebkurai personas datu apstrādei būtu
 jābūt likumīgai, godprātīgai un caurskatāmai
 attiecīgajām personām. Jo īpaši konkrētajiem datu
 apstrādes nolūkiem būtu jābūt nepārprotamiem un
 likumīgiem un noteiktiem jau datu vākšanas laikā. Datiem
 būtu jābūt adekvātiem, atbilstīgiem un
 jāaprobežojas ar minimumu, kas nepieciešams nolūkiem, kādiem šie
 dati tiek apstrādāti; tas jo īpaši prasa nodrošināt, ka
 vākto datu apjoms nav pārmērīgs un to glabāšanas
 termiņš ir ierobežots līdz stingram minimumam. Personas dati
 būtu jāapstrādā tikai tad, ja apstrādes nolūku
 nav iespējams sasniegt citiem līdzekļiem. Ir jāveic visi
 pamatoti pasākumi, lai nodrošinātu, ka neprecīzi personas dati
 tiek laboti vai dzēsti. Lai nodrošinātu, ka datus neglabā
 ilgāk, nekā tas ir nepieciešams, pārzinim būtu
 jānosaka termiņi, kad dati ir jādzēš vai periodiski
 jāpārskata.
 (31)
 Lai apstrāde būtu likumīga, personas
 datus būtu jāapstrādā, pamatojoties uz attiecīgās
 personas piekrišanu vai citu šajā regulā vai citā
 Savienības vai dalībvalsts likumā noteiktu leģitīmu
 pamatu un saskaņā ar šo regulu.
 (32)
 Ja apstrāde pamatojas uz datu subjekta
 piekrišanu, pārzinim būtu jāuzliek pienākums
 pierādīt, ka datu subjekts ir devis piekrišanu apstrādes darbībai.
 Jo īpaši saistībā ar rakstisku deklarāciju kādā
 citā jautājumā aizsardzības pasākumiem būtu
 jānodrošina, ka datu subjekts apzinās, ka viņš sniedz piekrišanu
 un kādā apmērā viņš to dara.
 (33)
 Lai nodrošinātu, ka piekrišana ir brīva,
 būtu jāprecizē, ka piekrišana nav derīgs juridiskais
 pamats, ja personai nav īstas un brīvas izvēles un viņš
 pēcāk bez zaudējumiem nevar atteikties vai atsaukt savu
 izvēli.
 (34)
 Piekrišanai nebūtu jābūt par
 derīgu personas datu apstrādes juridisko pamatu arī tad, ja ir
 skaidri saskatāma nevienlīdzība datu subjekta un
 pārziņa attiecībās. Tas jo īpaši ir gadījumos,
 kad datu subjekts ir atkarīgs no pārziņa, cita starpā, ja
 personas datu apstrāde izpaužas kā darbinieka personas datu
 apstrāde, ko veic darba devējs darba attiecību kontekstā.
 Ja pārzinis ir valsts iestāde nevienlīdzība būtu
 saskatāma tikai īpašās datu apstrādes darbībās,
 kad valsts iestāde var uzlikt pienākumu, pamatojoties uz savām
 valsts iestādes pilnvarām, un piekrišanu nevar uzskatīt par
 brīvu, ņemot vērā datu subjekta intereses.
 (35)
 Apstrādei būtu jābūt
 likumīgai, ja tas ir nepieciešams saistībā ar līgumu vai
 saistībā ar nolūku noslēgt līgumu.
 (36)
 Ja apstrādi veic, izpildot pārziņa
 juridiskās saistības vai ja apstrāde ir nepieciešama, lai veiktu
 uzdevumu sabiedrības interesēs vai, īstenojot valsts varu,
 apstrādes pamatam būtu jābūt noteiktam Savienības
 tiesībās vai dalībvalsts tiesībās, ievērojot
 Eiropas Savienības Pamattiesību hartas prasības attiecībā
 uz tiesību un brīvību ierobežojumiem. Turklāt
 Savienības vai valstu tiesību aktiem ir jānosaka arī tas,
 vai pārzinim, kurš veic uzdevumu sabiedrības interesēs vai
 īstenojot valsts varu, jābūt valsts pārvaldes iestādei
 vai citai fiziskai vai juridiskai personai, kas ir publisko tiesību
 subjekts vai privāttiesību subjekts, kā piemēram,
 profesionāla apvienība.
 (37)
 Personas datu apstrāde tāpat būtu
 jāuzskata par likumīgu, ja tā nepieciešama, lai aizsargātu
 kādas intereses, kas būtiski svarīgas datu subjekta dzīvei.
 (38)
 Pārziņa likumīgās intereses var
 būt apstrādes juridiskais pamats, ja datu subjekta intereses vai
 pamattiesības un brīvības nav svarīgākas. To būs
 nepieciešams rūpīgi izvērtēt, jo īpaši, ja datu
 subjekts ir bērns, ņemot vērā, ka bērniem ir nepieciešama
 īpaša aizsardzība. Datu subjektam būtu jābūt
 tiesībām iebilst pret apstrādi, pamatojoties uz to īpašo
 stāvokli un bez maksas. Lai nodrošinātu pārskatāmību
 pārzinim būtu jāuzliek pienākums skaidri informēt datu
 subjektu par pārziņa likumīgajām interesēm un datu
 subjekta tiesībām iebilst, turklāt būtu jāparedz
 pienākums dokumentēt šīs likumīgās intereses.
 Ņemot vērā, ka datu apstrādes juridisko pamatu valsts
 iestādēm ar likumu ir jānosaka likumdevējam, šis
 juridiskais pamats nebūtu piemērojams apstrādei, ko veic valsts
 iestādes, pildot savus uzdevumus.
 (39)
 Datu apstrāde tikai tādā
 apjomā, kas vajadzīgs tīkla un informācijas drošībai,
 piemēram, lai nodrošinātu tīkla vai informācijas
 sistēmu spēju zināmā uzticamības līmenī
 pretoties nejaušiem gadījumiem vai nelikumīgām un
 ļaunprātīgām darbībām, kas apdraudētu
 uzglabāto un nosūtīto datu pieejamību, autentiskumu,
 integritāti un konfidencialitāti, kā arī saistīto
 pakalpojumu drošību, kurus piedāvā šie tīkli vai
 sistēmas, vai caur kurām tie ir pieejami, ja to veic valsts
 iestādes, Datorapdraudējumu reaģēšanas vienības (CERT),
 Datordrošības incidentu reaģēšanas vienības (CSIRT),
 elektronisko sakaru tīklu un pakalpojumu nodrošinātāji un
 drošības tehnoloģiju un pakalpojumu sniedzēji, ir datu
 pārziņa likumīgas intereses. Tas varētu, piemēram,
 palīdzēt novērst neatļautu piekļuvi elektronisko
 komunikāciju tīkliem un ļaunprātīgu kodu
 izplatīšanu, kā arī apturēt uzbrukumus pakalpojumiem un
 novērst datoru un elektronisko komunikāciju sistēmu
 bojājumus.
 (40)
 Personas datu apstrāde citos nolūkos
 būtu jāatļauj tikai tad, ja apstrāde notiek,
 saskaņā ar tiem nolūkiem, kuriem dati sākotnēji
 vākti, jo īpaši, ja apstrāde ir nepieciešama vēstures,
 statistikas vai zinātniskās izpētes nolūkos. Ja cits
 nolūks nav savienojams ar sākotnējo nolūku, kuram dati tika
 vākti, pārzinim būtu jāsaņem datu subjekta piekrišana
 šim citam nolūkam vai jārod apstrādei cits leģitīms
 pamats, lai tā būtu likumīga, jo īpaši saskaņā ar
 Savienības tiesībām vai dalībvalsts tiesībām, kas
 ir piemērojamas pārzinim. Jebkurā gadījumā būtu
 jānodrošina, ka tiek ievēroti šajā regulā noteiktie
 principi un jo īpaši datu subjekta tiesības uz informāciju par
 citiem apstrādes nolūkiem.
 (41)
 Personas dati, kas pēc savas būtības
 ir īpaši sensitīvi un neaizsargāti saistībā ar
 pamattiesībām vai privātumu, ir īpaši jāaizsargā.
 Šādus datus nebūtu jāapstrādā, izņemot, ja datu
 subjekts tam nepārprotami piekrīt. Tomēr attiecībā uz
 īpašām vajadzībām būtu skaidri jāparedz
 atkāpes no šā aizlieguma, jo īpaši, ja apstrādi veic
 konkrētas asociācijas vai nodibinājumi savu likumīgo
 darbību ietvaros, kuru nolūks ir atļaut izmantot pamatbrīvības.
 (42)
 Atkāpes no sensitīvu datu kategoriju
 apstrādes aizlieguma būtu jāpieļauj arī tad, ja
 tās paredzētas likumā un tām paredzēti atbilstoši
 aizsardzības pasākumi, lai aizsargātu personas datus un citas
 pamattiesības, ja to attaisno sabiedrības intereses un jo īpaši
 ar veselību saistītos nolūkos, ietverot, sabiedrības
 veselību un sociālo aizsardzību un veselības aprūpes
 pakalpojumu pārvaldi jo īpaši, lai nodrošinātu kvalitāti un
 rentabilitāti procedūrām, ko izmanto, lai izskatītu
 pakalpojumu un citu priekšrocību pieprasījumus veselības
 apdrošināšanas sistēmā, vai vēstures, statistikas un
 zinātniskās izpētes nolūkos.
 (43)
 Turklāt valsts iestāžu veiktā
 oficiāli atzītu reliģisku apvienību personu datu
 apstrāde, lai sasniegtu konstitucionālajās tiesībās
 vai starptautiskajās publiskajās tiesībās paredzētos
 mērķus, tiek veikta, pamatojoties uz sabiedrības interesēm.
 (44)
 Dažās dalībvalstīs
 vēlēšanu pasākumu laikā demokrātiskās
 sistēmas darbība prasa, lai politiskās partijas vāktu datus
 par cilvēku politiskajiem uzskatiem, šādu datu apstrādi var
 pieļaut, pamatojoties uz sabiedrības interesēm, ar noteikumu, ka
 ir noteikti atbilstoši aizsardzības pasākumi.
 (45)
 Ja pārziņa apstrādātie dati
 neļauj pārzinim identificēt fizisku personu, datu pārzinim
 nebūtu jāuzliek pienākums iegūt papildu informāciju,
 lai identificētu datu subjektu, ja ieguves vienīgais nolūks ir
 kāda šīs regulas noteikuma ievērošana. Ja ir izteikts
 pieprasījums piekļūt datiem, datu pārzinim būtu
 jāpiešķir tiesības prasīt datu subjektam papildu
 informāciju, kas ļautu datu pārzinim noteikt personas datus,
 kurus šī persona meklē.
 (46)
 Caurskatāmības principa pamatā ir
 prasība, ka visai informācijai, kas adresēta sabiedrībai
 vai datu subjektam, vajadzētu būt viegli pieejamai un viegli
 saprotamai un ir jāizmanto skaidra un vienkārša valoda. Tas ir jo
 īpaši svarīgi tādās situācijās, kā
 piemēram, tiešsaistes reklāma, kad iesaistīto personu skaits un
 praksē izmantoto tehnoloģiju sarežģītība, apgrūtina
 datu subjekta iespējas zināt un saprast, vai tiek vākti
 viņa personas dati, kas to dara un kādam nolūkam. Ņemot
 vērā, ka bērni ir īpaši jāaizsargā, ja
 apstrāde īpaši attiecas uz bērnu, informācija būtu
 jāsniedz un saziņa jāveic tik skaidrā un vienkāršā
 valodā, ka bērns to viegli var saprast.
 (47)
 Būtu jāparedz kārtība, kas
 atvieglotu datu subjektam šajā regula paredzēto tiesību
 izmantošanu, tai skaitā mehānismi, kā bez maksas pieprasīt
 piekļuvi datiem, to labošanu un dzēšanu un kā izmantot
 tiesības iebilst. Pārzinim būtu jāuzliek pienākums
 atbildēt uz datu subjekta pieprasījumiem noteiktā
 termiņā un minēt iemeslus, kāpēc datu subjekta
 pieprasījums nav izpildāms.
 (48)
 Godprātīgas un caurskatāmas
 apstrādes principi nozīmē, ka datu subjektam būtu
 jābūt informētam jo īpaši par apstrādes
 darbībām un to nolūkiem, cik ilgi datus glabās, par piekļuves,
 labošanas vai dzēšanas tiesībām un par tiesībām
 iesniegt sūdzību. Ja datus vāc no datu subjekta, datu subjekts
 būtu jāinformē, vai viņam ir pienākums sniegt datus un
 kāds būs sekas, ja viņš šos datus nesniegs.
 (49)
 Informācija par datu subjekta personas datu
 apstrādi būtu tam jāsniedz datu ieguves brīdī vai, ja
 datus neiegūst no datu subjekta, saprātīgā
 termiņā atkarībā no lietas apstākļiem. Ja datus
 var likumīgi atklāt citam saņēmējam, datu subjekts
 būtu jāinformē, kad dati pirmo reizi tiek izpausti
 saņēmējam.
 (50)
 Tomēr šo pienākumu nav vajadzīgs
 noteikt gadījumos, kad šī informācija jau ir datu subjekta
 rīcībā vai ja datu reģistrācija un izpaušana ir
 skaidri paredzēta likumā, vai ja informācijas sniegšana datu
 subjektam nav iespējama vai prasītu nesamērīgas pūles.
 Pēdējais varētu jo īpaši attiekties uz gadījumiem, kad
 apstrādi veic vēsturiskiem, statistikas vai zinātniskās
 izpētes nolūkos; šajā sakarībā var ņemt
 vērā datu subjektu skaitu, datu vecumu un paredzētos
 kompensējošos pasākumus.
 (51)
 Jebkurai personai būtu jābūt
 tiesībām piekļūt datiem, kas par viņu savākti, un
 jāvar viegli izmantot šīs tiesības, lai apzinātu un
 pārbaudītu apstrādes likumību. Katram datu subjektam
 tāpēc būtu jābūt tiesībām zināt un
 saņemt paziņojumu jo īpaši par to, kādos nolūkos datus
 apstrādā, cik ilgi, kas saņem datus, kāda ir datu
 apstrādes loģika un kādas varētu būt, vismaz ja
 apstrāde pamatojas uz profilēšanu, šādas apstrādes sekas.
 Šīm tiesībām nevajadzētu nelabvēlīgi
 ietekmēt citu personu tiesības un brīvības, ietverot
 tirdzniecības noslēpumus vai intelektuālā īpašuma
 tiesības un jo īpaši autortiesības, ar ko aizsargāta
 programmatūra. Tomēr šādu apsvērumu rezultāts
 nedrīkstētu būt tāds, ka datu subjektam tiek liegta
 jebkāda informācija.
 (52)
 Pārzinim būtu jāizmanto visi
 saprātīgi pasākumi, lai pārbaudītu datu subjekta, kas
 izdara pieprasījumu, identitāti, jo īpaši saistībā ar
 tiešsaistes pakalpojumiem un tiešsaistes identifikatoriem. Pārzinim
 nebūtu jāglabā personas dati, ja vienīgais šādas
 glabāšanas nolūks ir būt spējīgam reaģēt uz
 iespējamiem pieprasījumiem.
 (53)
 Personai būtu jābūt
 tiesībām uz viņa personas datus labošanu un
 "tiesībām tikt aizmirstam", ja šādu datu
 glabāšana nav paredzēta šajā regulā. Jo īpaši datu
 subjektiem būtu jābūt tiesībām uz viņu personas
 datu dzēšanu un apstrādes neturpināšanu, ja dati vairs nav
 nepieciešami saistībā ar nolūkiem, kuriem tie iegūti vai
 citādi apstrādāti, ja datu subjekts ir atsaucis piekrišanu
 apstrādei, vai ja datu subjekts iebilst pret savu personas datu apstrādi,
 vai ja viņu personas datu apstrāde citā veidā ir
 pretrunā ar šo regulu. Šīs tiesības ir īpaši svarīgas,
 ja datu subjekts ir devis piekrišanu kā bērns, pilnībā
 neapzinoties ar apstrādi saistītos riskus un vēlāk vēlas
 izņemt šādus personas datus jo īpaši no interneta. Tomēr
 datu turpmāka saglabāšana būtu jāatļauj, ja tas ir
 nepieciešams vēstures, statistikas un zinātniskās izpētes
 nolūkos, pamatojoties uz sabiedrības interesēm sabiedrības
 veselības aizsardzības jomā, lai izmantotu tiesības uz
 vārda un informācijas brīvību, kad to paredz likums, vai ja
 pastāv iemesls dzēšanas vietā ierobežot datu apstrādi.
 (54)
 Lai stiprinātu "tiesības tikt
 aizmirstam" tiešsaistes vidē, tiesības uz datu dzēšanu
 būtu paplašināti jāpiemēro tā, lai pārzinim, kas
 ir publicējis personas datus, būtu pienākums informēt
 trešās personas, kas apstrādā šādus datus, ka datu subjekts
 ir pieprasījis dzēst visas saites uz šiem personas datiem, to kopijas
 vai atveidojumus. Lai nodrošinātu šo informāciju, pārzinim
 būtu jāveic visi saprātīgi pasākumi, ietverot arī
 tehniskos pasākumus, saistībā ar datiem, par kuru
 publicēšanu pārzinis ir atbildīgs. Saistībā ar
 personas datu publicēšanu, ko veikusi trešā puse, pārzinis
 būtu jāuzskata par atbildīgu par šo publicēšanu, ja
 pārzinis ir atļāvis trešai pusei publicēt datus.
 (55)
 Lai vēl vairāk stiprinātu kontroli
 pār saviem datiem un piekļuves tiesības, datu subjektam
 gadījumos, kad personas datus apstrādā elektroniskiem
 līdzekļiem un strukturētā un plaši izmantotā
 formātā, vajadzētu būt tiesībām iegūt savu
 datu kopiju plaši izmantotā elektroniskā formātā. Datu
 subjektam būtu jāatļauj arī nosūtīt datus, ko
 viņš ir sniedzis, no vienas automatizētas lietotnes, piemēram,
 sociālā tīkla, uz citu. Tas būtu piemērojams, ja datu
 subjekts sniedza datus automatizētas apstrādes sistēmai,
 pamatojoties uz piekrišanu vai izpildot līgumu.
 (56)
 Gadījumos, kad personas datus var
 likumīgi apstrādāt, lai aizsargātu īpaši svarīgas
 datu subjekta intereses vai, pamatojoties uz sabiedrības interesēm,
 valsts varas īstenošanu vai pārziņa likumīgām
 interesēm, datu subjektam tomēr būtu jābūt
 tiesībām iebilst pret jebkādu uz viņu attiecināmu datu
 apstrādi. Pierādīšanas pienākums būtu jāuzliek
 pārzinim, proti, pierādīt, ka viņa likumīgās intereses
 ir svarīgākas par datu subjekta pamattiesībām un
 brīvībām.
 (57)
 Ja personas datus apstrādā tiešās
 tirgvedības nolūkos, datu subjektam vajadzētu būt
 tiesībām viegli izmantojamā un efektīvā veidā bez
 maksas iebilst pret šādu apstrādi.
 (58)
 Katrai fiziskai personai vajadzētu būt
 tiesībām nebūt pakļautai pasākumam, kas pamatojas uz
 profilēšanu ar automatizētas apstrādes līdzekļiem.
 Tomēr šādus pasākumus būtu jāatļauj, ja tas tieši
 paredzēts likumā, veikts līguma noslēgšanas vai izpildes
 gaitā vai ja datu subjekts ir devis savu piekrišanu. Jebkurā
 gadījumā uz šādu apstrādi jāattiecina atbilstoši
 aizsardzības pasākumi, ietverot datu subjekta īpašu
 informēšanu un tiesības panākt cilvēka iejaukšanos, un
 šāda pasākuma neattiecināšanu uz bērnu.
 (59)
 Savienības vai dalībvalstu
 tiesībās var paredzēt ierobežojumus atsevišķiem principiem
 un tiesībām uz informāciju, piekļuvi, labošanu un
 dzēšanu vai tiesībām uz datu pārnešanu un
 tiesībām iebilst, kā arī pasākumiem, kas pamatojas uz
 profilēšanu, un tiesībām uz personas datu aizsardzības
 pārkāpumu paziņošanu datu subjektam un dažiem citiem ar to
 saistītiem pārziņa pienākumiem tādā
 apmērā, cik tas demokrātiskā sabiedrībā ir
 nepieciešami un samērīgi, lai garantētu sabiedrības
 drošību, ietverot cilvēka dzīvības aizsardzību, jo
 īpaši reaģējot uz dabas vai cilvēka izraisītu
 katastrofu, noziedzīgu nodarījumu un regulēto profesiju
 ētikas kodeksu pārkāpumu novēršanu, izmeklēšanu un
 saukšanu pie atbildības par tiem, un citas Savienības vai
 dalībvalsts intereses, jo īpaši svarīgas Savienības vai
 dalībvalsts ekonomikas vai finanšu intereses, vai datu subjekta interešu
 un citu personu tiesību un brīvību aizsardzību. Šiem
 ierobežojumiem būtu jābūt saskaņā ar Eiropas
 Savienības Pamattiesību hartas un Eiropas Cilvēktiesību un
 pamatbrīvību aizsardzības konvencijas noteikumiem.
 (60)
 Būtu jāparedz vispusīga
 pārziņa atbildība par personas datu apstrādi, ko veic
 pārzinis vai pārziņa vārdā. Jo īpaši
 pārzinim būtu jāuzliek pienākums nodrošināt un
 uzskatāmi parādīt, ka katra apstrādes darbība notiek
 saskaņā ar šo regulu.
 (61)
 Datu subjektu tiesību un brīvību
 aizsardzība attiecībā uz personas datu apstrādi prasa atbilstošus
 tehniskus un organizatoriskus pasākumus gan apstrādes sistēmas
 izveides laikā, gan pašas apstrādes laikā, lai nodrošinātu,
 ka tiek ievērotas šīs regulas prasības. Lai nodrošinātu un
 uzskatāmi parādītu, ka šī regula ir ievērota,
 pārzinim būtu jāpieņem iekšējas vadlīnijas un
 jāīsteno atbilstoši pasākumi, kas jo īpaši atbilst
 integrētas datu aizsardzības un datu aizsardzības pēc
 noklusējuma principiem.
 (62)
 Datu subjekta tiesību un brīvību
 aizsardzība un pārziņa un apstrādātāja
 pienākumi un atbildība, arī saistībā ar
 uzraudzības iestāžu uzraudzību un īstenotajiem
 pasākumiem, prasa skaidri sadalīt pienākumus saskaņā
 ar šo regulu, tostarp arī tajos gadījumos, kad pārzinis apstrādes
 nolūkus, nosacījumus un līdzekļus nosaka kopā ar
 citiem pārziņiem vai gadījumos, kad apstrādes darbības
 tiek veiktas pārziņa vārdā.
 (63)
 Ja pārzinis, kas neatrodas
 Savienībā, apstrādā Savienībā dzīvojošu datu
 subjektu personas datus un šīs apstrādes darbības ir
 saistītas ar preču vai pakalpojumu piedāvāšanu šiem datu
 subjektiem vai ar viņu uzvedības novērošanu, pārzinim
 būtu jānorīko pārstāvis, izņemot, ja
 pārzinis atrodas valstī, kas nodrošina pietiekamu aizsardzības
 līmeni, vai ja pārzinis ir mazs vai vidējs uzņēmums
 vai valsts iestāde, vai struktūra, vai ja pārzinis preces un
 pakalpojumus šādiem datu subjektiem piedāvā tikai palaikam.
 Pārstāvim būtu jārīkojas pārziņa
 vārdā un pie tā var vērsties jebkura uzraudzības
 iestāde.
 (64)
 Lai noteiktu, vai pārzinis tikai palaikam
 piedāvā preces un pakalpojumus datu subjektiem, kuru dzīvesvieta
 ir Savienībā, būtu jāpārliecinās, vai no
 pārziņa vispārīgās darbības acīmredzami
 izriet, ka preču un pakalpojumu piedāvāšana šādiem datu
 subjektiem ir tikai palīgdarbība salīdzinājumā ar
 galveno darbību.
 (65)
 Lai uzskatāmi parādītu, ka ir
 ievēroti šīs regulas noteikumi, pārzinim vai
 apstrādātājam būtu jādokumentē katra
 apstrādes darbība. Katram pārzinim un
 apstrādātājam vajadzētu būt pienākumam
 sadarboties ar uzraudzības iestādi un pēc pieprasījuma
 darīt šo dokumentāciju pieejamu, lai tā varētu kalpot
 apstrādes darbību uzraudzības vajadzībām.
 (66)
 Lai garantētu drošību un novērstu
 apstrādi, kas ir pretrunā ar šo regulu, pārzinim vai
 apstrādātājam būtu jānovērtē apstrādei
 raksturīgie riski un jāīsteno pasākumi šo risku
 mazināšanai. Šiem pasākumiem, ņemot vērā
 jaunākās tehniskās iespējas un to ieviešanas izmaksas,
 būtu jānodrošina attiecīga drošības pakāpe
 attiecībā uz apstrādei raksturīgajiem riskiem un
 aizsargājamo personas datu īpatnībām. Nosakot tehniskos
 standartus un organizatoriskos pasākumus, kas nodrošina apstrādes
 drošību, Komisijai būtu jāveicina tehnoloģiskā
 neitralitāte, savietojamība un inovācija un attiecīgos
 gadījumos jāsadarbojas ar trešām valstīm.
 (67)
 Ja uz personas datu aizsardzības
 pārkāpumiem nereaģē pienācīgi un savlaicīgi,
 tie var attiecīgajai personai radīt būtiskus ekonomiskos
 zaudējumus un sociālo kaitējumu, tostarp identitātes
 viltojumu. Tāpēc tiklīdz pārzinim ir kļuvis
 zināms, ka ir noticis šāds personas datu aizsardzības pārkāpums,
 pārzinim nekavējoties būtu jāpaziņo par
 pārkāpumu uzraudzības iestādei, ja iespējams, 24
 stundu laikā. Ja to nevar paveikt 24 stundu laikā, paziņojumam
 būtu jāpievieno paskaidrojums par kavēšanās iemesliem.
 Personas, kuru datus var negatīvi ietekmēt šis pārkāpums,
 būtu bez kavēšanās jāinformē, lai tie varētu
 veikt nepieciešamos piesardzības pasākumus. Pārkāpumu
 būtu jāuzskata par tādu, kas var negatīvi ietekmēt
 datu subjekta personas datus vai privāto dzīvi, ja tā
 rezultātā iespējama, piemēram, identitātes
 zādzība vai viltošana, fizisks kaitējums, nopietns pazemojums
 vai reputācijas aizskārums. Paziņojumā būtu
 jāapraksta personas datu aizsardzības pārkāpuma
 būtība, kā arī ieteikumi, kā attiecīga persona
 varētu mīkstināt iespējamās negatīvās sekas.
 Paziņošana datu subjektam būtu jāveic cik vien iespējams
 ātri un ciešā sadarbībā ar uzraudzības iestādi,
 ievērojot tās vai citas attiecīgas iestādes (piemēram,
 tiesībaizsardzības iestādes) sniegtos norādījumus.
 Piemēram, lai datu subjektam dotu iespēju mīkstināt
 tūlītēju kaitējuma risku, būtu nepieciešams ātri
 sniegt attiecīgu paziņojumu datu subjektam, taču
 nepieciešamība īstenot piemērotus pasākumus, lai
 novērstu datu aizsardzības pārkāpuma turpināšanos vai
 līdzīgus pārkāpumus, var attaisnot kavēšanos.
 (68)
 Lai noteiktu, vai personas datu aizsardzības
 pārkāpums ir paziņots uzraudzības iestādei un datu
 subjektam bez nepamatotas kavēšanās, būtu
 jāpārliecinās, vai pārzinis ir īstenojis un
 piemērojis attiecīgus tehniskos un organizatoriskos aizsardzības
 pasākumus, lai nekavējoties noteiktu, vai ir noticis personas datu
 aizsardzības pārkāpums, un atbilstoši informētu
 uzraudzības iestādi un datu subjektu pirms ir radies kaitējums
 personiskajām un ekonomiskajām interesēm, jo īpaši
 ņemot vērā personas datu aizsardzības pārkāpuma
 būtību un smagumu, kā arī sekas un nelabvēlīgo
 ietekmi uz datu subjektu.
 (69)
 Nosakot sīki izstrādātus noteikumus
 par formātu un kārtību, kādā jāpaziņo par
 personas datu aizsardzības pārkāpumiem, būtu
 pienācīgi jāņem vērā apstākļi,
 kādos noticis pārkāpums, tostarp tas, vai personas dati ir
 bijuši aizsargāti ar piemērotiem tehniskiem
 aizsarglīdzekļiem, ar kuru palīdzību var efektīvi
 ierobežot identitātes viltošanas vai cita veida
 ļaunprātīgas izmantošanas iespējamību. Turklāt,
 izstrādājot šādus noteikumus un kārtību, būtu
 jāņem vērā tiesībaizsardzības iestāžu
 likumīgās intereses gadījumos, kad priekšlaicīga
 informācijas atklāšana varētu nevajadzīgi kavēt
 pārkāpuma apstākļu izmeklēšanu.
 (70)
 Direktīvā 95/46/EK bija noteikts
 vispārīgs pienākums paziņot par personas datu apstrādi
 uzraudzības iestādei. Šis pienākums radīja
 administratīvu un finanšu slogu un ne vienmēr palīdzēja
 uzlabot personas datu aizsardzību. Tāpēc šāds nekritisks
 vispārīgs paziņošanas pienākums būtu jāatceļ
 un jāaizstāj ar efektīvām procedūrām un
 mehānismiem, kas pievēršas tām apstrādes
 darbībām, kas visdrīzāk īpaši apdraud datu subjekta
 tiesības un brīvības savas būtības, apmēra vai
 nolūku dēļ. Šādos gadījumos pārzinim vai
 apstrādātājam pirms apstrādes būtu jāveic datu
 aizsardzības ietekmes novērtējums, kurā jo īpaši
 būtu jāietver paredzētie pasākumi, aizsardzības
 līdzekļi un mehānismi, kas nodrošina personas datu
 aizsardzību un kas uzskatāmi parāda, ka ir ievēroti
 šīs regulas noteikumi.
 (71)
 Tam jo īpaši būtu jāattiecas uz
 jaunizveidotām plaša mēroga kartotēkām, kuru
 mērķis ir ievērojama personas datu apjoma apstrāde
 reģionālā, valsts vai starpvalstu līmenī un kas var
 ietekmēt lielu datu subjektu skaitu.
 (72)
 Noteiktos apstākļos var būt
 saprātīgi un lietderīgi veikt plašāku datu
 aizsardzības ietekmes novērtējumu, kura priekšmets nav tikai
 viens projekts, piemēram, ja valsts iestādes vai struktūras
 vēlas izveidot vienotu lietotņu vai apstrādes platformu vai ja
 vairāki pārziņi plāno ieviest vienotu lietotņu vai
 apstrādes vidi kādā rūpniecības nozarē vai segmentā,
 vai kādai plaši lietotai horizontālai darbībai.
 (73)
 Datu aizsardzības ietekmes
 novērtējumus būtu jāveic valsts iestādei vai valsts
 struktūrai, ja šāds novērtējums jau nav veikts,
 pieņemot likumu, uz kuru pamatojas valsts iestādes vai
 struktūras darbs un kas regulē attiecīgo konkrēto
 apstrādes darbību vai apstrādes darbību kopumu.
 (74)
 Ja datu aizsardzības ietekmes
 novērtējums norāda, ka apstrādes darbības ir
 saistītas ar augstu īpaša apdraudējuma pakāpi datu subjekta
 tiesībām un brīvībām, kā piemēram,
 tiesību izmantošanas liegšana, vai saistībā ar īpašu, jaunu
 tehnoloģiju izmantošanu, pirms darbību uzsākšanas par riskanto
 apstrādi, kas varētu pārkāpt šīs regulas noteikumus,
 būtu jākonsultējas ar uzraudzības iestādi un
 jāiesniedz priekšlikumi, kā šo situāciju uzlabot.
 Šādām konsultācijām būtu vienlīdz jānotiek
 vai nu valsts parlamenta akta sagatavošanas gaitā, vai tāda
 pasākuma sagatavošanas gaitā, kas pamatojas uz likumdevēja aktu,
 kurā noteikts apstrādes raksturs un paredzēti atbilstoši
 aizsardzības līdzekļi.
 (75)
 Ja apstrādi veic publiskajā sektorā
 vai ja to privātajā sektorā veic liels uzņēmums, vai
 ja uzņēmuma galvenā darbība neatkarīgi no tā
 izmēra ir apstrādes darbības, kurām nepieciešama
 regulāra un sistemātiska uzraudzība, kādai personai
 būtu jāpalīdz pārzinim vai apstrādātājam
 iekšēji uzraudzīt šīs regulas ievērošanu. Šādiem datu
 aizsardzības inspektoriem, neatkarīgi no tā, vai viņus
 nodarbina pārzinis, būtu jāspēj neatkarīgi veikt savus
 uzdevumus un pienākumus.
 (76)
 Lai atvieglotu šīs regulas efektīvu
 piemērošanu, pārziņu asociācijas vai citas tos
 pārstāvošas apvienības būtu jāmudina izstrādāt
 profesionālās ētikas kodeksus, ievērojot šajā
 regulā paredzētos ierobežojumus un ņemot vērā
 apstrādes īpatnības konkrētās nozarēs.
 (77)
 Lai uzlabotu caurskatāmību un šīs
 regulas ievērošanu, būtu jāiedrošina izstrādāt
 sertifikācijas mehānismus un datu aizsardzības zīmogus un
 marķējumus, kas ļautu datu subjektam ātri
 novērtēt datu aizsardzības līmeni saistībā ar
 konkrētiem produktiem un pakalpojumiem.
 (78)
 Personas datu pārrobežu aprite ir
 vajadzīga starptautiskās tirdzniecības un sadarbības
 paplašināšanai. Šīs aprites palielināšanās ir radījusi
 jaunas problēmas un bažas par personas datu aizsardzību. Taču
 personām garantētajam aizsardzības līmenim nebūtu
 jāsamazinās tikai tāpēc, ka personas dati tiek
 nosūtīti no Savienības uz citām trešām valstīm
 vai starptautiskām organizācijām. Jebkurā
 gadījumā nosūtīt datus uz trešām valstīm var
 tikai pilnībā ievērojot šīs regulas noteikumus.
 (79)
 Šī regula neskar starptautiskos
 nolīgumus, kas noslēgti starp Savienību un trešām
 valstīm par personas datu nosūtīšanu un atbilstošiem aizsardzības
 pasākumiem datu subjektiem.
 (80)
 Komisija var nolemt attiecībā uz visu
 Savienību, ka konkrēta trešā valsts, trešās valsts
 teritorija vai apstrādes nozare vai starptautiska organizācija
 piedāvā pietiekamu datu aizsardzības līmeni,
 tādējādi nodrošinot tiesisko noteiktību un vienotību
 visā Savienībā attieksmē pret trešām valstīm vai
 starptautiskām organizācijām, par kurām uzskata, ka
 tās nodrošina šādu aizsardzības līmeni. Šādos
 gadījumos personas datus uz šīm valstīm var nosūtīt un
 nav jāsaņem nekāda cita atļauja.
 (81)
 Saskaņā ar pamatvērtībām,
 uz kurām balstās Savienība, un jo īpaši
 cilvēktiesību aizsardzību, Komisijai, novērtējot trešo
 valsti, būtu jāņem vērā, kā trešā
 valstī ir ievērots tiesiskums, tiesu pieejamība, kā
 arī starptautiskās cilvēktiesību normas un standarti.
 (82)
 Komisija tāpat var atzīt, ka trešā
 valsts, trešās valsts teritorija vai apstrādes nozare, vai
 starptautiska organizācija nepiedāvā pietiekamu
 aizsardzības līmeni. Attiecīgi personas datu nosūtīšana
 uz šo trešo valsti būtu jāaizliedz. Šādā gadījumā
 būtu jāparedz noteikumi par apspriešanās procesu starp Komisiju
 un šādu trešo valsti vai starptautisku organizāciju.
 (83)
 Kamēr lēmums par aizsardzības
 līmeņa pietiekamību nav pieņemts, pārzinim vai
 apstrādātājam būtu jāveic pasākumi, kas
 kompensētu datu aizsardzības trūkumus trešā valstī,
 veicot atbilstošus datu subjekta aizsardzības pasākumus. Šādi
 atbilstoši aizsardzības pasākumi varētu nozīmēt, ka
 tiek izmantoti saistošie uzņēmuma noteikumi, Komisijas pieņemtie
 tipveida datu aizsardzības noteikumi, uzraudzības iestādes
 pieņemtie tipveida datu aizsardzības noteikumi vai uzraudzības
 iestādes apstiprināti līguma noteikumi, vai citi piemēroti
 un samērīgi pasākumi, kuru izmantošanu attaisno datu
 nosūtīšanas darbības apstākļi vai datu
 nosūtīšanas darbību kopuma apstākļi un ja to ir
 atļāvusi uzraudzības iestāde.
 (84)
 Iespējai, ka pārzinis vai
 apstrādātājs var izmantot Komisijas vai uzraudzības
 iestādes pieņemtos tipveida datu aizsardzības noteikumus,
 nebūtu jāizslēdz, ka pārzinis vai apstrādātājs
 var iekļaut tipveida datu aizsardzības noteikumus plašākā
 līgumā vai pievienot citus noteikumus, ja vien tie tieši vai netieši
 nav pretrunā ar Komisijas vai uzraudzības iestādes
 pieņemtajiem tipveida datu aizsardzības noteikumiem vai neierobežo
 datu subjekta pamattiesības un brīvības.
 (85)
 Uzņēmumu grupai būtu jābūt
 iespējai izmantot apstiprinātus saistošos uzņēmuma
 noteikumus datu starptautiskai nosūtīšanai ārpus Savienības
 uz organizācijām, kas pieder pie tās pašas uzņēmumu
 grupas, ja vien šādi saistošie uzņēmuma noteikumi ietver
 galvenos principus un īstenojamas tiesības, kas nodrošina atbilstošus
 aizsardzības pasākumus personas datu nosūtīšanai vai
 nosūtīšanas kategorijām.
 (86)
 Būtu jāparedz noteikumi, kas ļauj
 nosūtīt datus atsevišķos apstākļos, ja datu subjekts
 ir devis piekrišanu, ja nosūtīšana ir nepieciešama saistībā
 ar līgumu vai tiesisku prasījumu, ja tas nepieciešams, pamatojoties
 uz Savienības vai dalībvalsts tiesībās noteiktām
 svarīgām sabiedrības interesēm, vai ja datus nosūta no
 reģistra, kas izveidots ar likumu un kas paredzēts, lai likumīgi
 ieinteresētas personas vai sabiedrība, varētu tajā
 ieskatīties. Pēdējā gadījumā nebūtu
 jānosūta pilnīgi visi reģistrā ietvertie dati vai
 veselas datu kategorijas, un ja reģistrs ir paredzēts, lai tajā
 varētu ieskatīties likumīgi ieinteresētas personas, datus
 būtu jānosūta tikai pēc šo personu pieprasījuma vai ja
 šīs personas ir datu saņēmējas.
 (87)
 Šīs atkāpes jo īpaši būtu
 jāattiecina uz datu nosūtīšanu, ko pieprasa un kas ir
 vajadzīga, lai aizsargātu svarīgas sabiedrības intereses,
 piemēram, kad starptautiska datu nosūtīšana notiek starp
 konkurences iestādēm, nodokļu vai muitas pārvaldēm,
 finanšu uzraudzības iestādēm, dienestiem, kuru kompetencē
 ir sociālā nodrošinājuma jautājumi, vai ja datus
 nosūta iestādēm, kuru kompetencē ir noziedzīgu
 nodarījumu novēršana, izmeklēšana, atklāšana un saukšana
 pie atbildības par tiem.
 (88)
 Nosūtīšana, ko nevar kvalificēt
 kā biežu vai masveida, varētu būtu iespējama arī
 pamatojoties uz pārziņa vai apstrādātāja
 likumīgām interesēm, pēc tam, kad viņi ir novērtējuši
 visus ar datu nosūtīšanu saistītos apstākļus.
 Apstrādājot datus vēstures, statistikas un zinātniskās
 izpētes nolūkos, būtu jāņem vērā, ka sabiedrībai
 ir leģitīmas tiesības sagaidīt zināšanu pieaugumu.
 (89)
 Jebkurā gadījumā, ja Komisija nav
 pieņēmusi lēmumu par datu aizsardzības līmeņa
 pietiekamību trešā valstī, pārzinim un
 apstrādātājam būtu jāizmanto risinājumi, kas
 garantē datu subjektam, ka tie joprojām varēs baudīt savas
 pamattiesības un aizsardzības pasākumus attiecībā uz
 viņu datu apstrādi Savienībā arī pēc tam, kad
 dati būs nosūtīti.
 (90)
 Dažas trešās valstis ievieš likumus,
 noteikumus un citus tiesību aktus, kuru mērķis ir tieši
 regulēt datu apstrādes darbības, ko fiziskas un juridiskas
 personas veic dalībvalstu jurisdikcijā. Šādu likumu, noteikumu
 vai citu tiesību aktu ekstra teritoriāla piemērošana var
 būt pretrunā ar starptautiskām tiesībām un var
 kavēt šīs regulas garantētās aizsardzības
 nodrošināšanu fiziskām personām. Nosūtīšana būtu
 jāatļauj tikai tad, ja šīs regulas nosacījumi
 nosūtīšanai uz trešo valsti ir izpildīti. Tas cita starpā
 varētu būt gadījumos, ja izpaušana ir nepieciešama, pamatojoties
 uz svarīgām Savienības tiesībās vai dalībvalstu
 tiesībās, kuru subjekts ir pārzinis, atzītām
 sabiedrības interesēm. Nosacījumi, saskaņā ar kuriem konstatē,
 ka pastāv svarīgas sabiedrības intereses, būtu
 jāprecizē deleģētā Komisijas tiesību aktā.
 (91)
 Personas datu pārvietošanās pāri
 robežām var ievērojami ietekmēt personu spējas izmantot
 tiesības uz datu aizsardzību, jo īpaši, aizsargāt sevi pret
 nelikumīgu izmantošanu vai informācijas atklāšanu. Vienlaikus
 uzraudzības iestādes var saskarties ar situāciju, ka tās
 nevar reaģēt uz sūdzībām vai veikt izmeklēšanu
 saistībā ar darbībām, kas norisinās robežu otrā
 pusē. Viņu pūliņus kopīgi strādāt
 pārrobežu kontekstā var sarežģīt arī
 nepietiekamās pilnvaras prevencijas un tiesībaizsardzības
 jomā, tiesisko regulējumu atšķirības un tādi
 praktiskie šķēršļi kā, piemēram, ierobežoti līdzekļi.
 Tāpēc ir nepieciešams veicināt ciešāku datu
 aizsardzības uzraudzības iestāžu sadarbību, lai
 palīdzētu tām apmainīties ar informāciju un veikt
 izmeklēšanas kopā ar kolēģiem citās valstīs.
 (92)
 Uzraudzības iestāžu, kuras pilda savas
 funkcijas pilnīgi neatkarīgi, izveide dalībvalstīs ir
 būtiska sastāvdaļa personu aizsardzībā
 attiecībā uz personas datu apstrādi. Dalībvalstis var
 izveidot vairāk nekā vienu uzraudzības iestādi atbilstoši
 valsts konstitucionālajai, organizatoriskajai vai administratīvajai
 uzbūvei.
 (93)
 Ja dalībvalsts izveido vairākas
 uzraudzības iestādes, tai būtu ar likumu jāizveido
 mehānisms, kas nodrošina efektīvu šo uzraudzības iestāžu
 dalību konsekvences mehānismā. Dalībvalstij būtu jo
 īpaši jānorīko tā uzraudzības iestāde, kas
 būs vienotais kontaktpunkts efektīvai šo iestāžu dalībai
 mehānismā, lai nodrošinātu ātru un raitu sadarbību ar
 citām uzraudzības iestādēm, Eiropas Datu aizsardzības
 kolēģiju un Komisiju.
 (94)
 Katrai uzraudzības iestādei būtu
 jāpiešķir atbilstoši finanšu un cilvēkresursi, telpas un
 infrastruktūra, kas nepieciešama efektīvai uzdevumu izpildei, tostarp
 arī to uzdevumu izpildei, kas saistīti ar savstarpējo
 palīdzību un sadarbību ar citām uzraudzības
 iestādēm visā Savienībā.
 (95)
 Nosacījumi, lai kļūtu par
 uzraudzības iestādes locekli, katrā dalībvalstī
 būtu jānosaka ar likumu un jo īpaši būtu jānodrošina,
 ka šos locekļus amatā ieceļ vai nu dalībvalsts parlaments
 vai valdība, turklāt būtu jāiekļauj noteikumi par
 locekļu kvalifikāciju un statusu.
 (96)
 Uzraudzības iestādēm būtu
 jāuzrauga šīs regulas noteikumu īstenošanu un jāveicina
 tās saskanīga piemērošana visā Savienībā, lai
 aizsargātu fiziskas personas attiecībā uz viņu personas
 datu apstrādi un atvieglotu personas datu brīvu apriti
 iekšējā tirgū. Šajā nolūkā uzraudzības
 iestādēm būtu jāsadarbojas vienai ar otru un ar Komisiju.
 (97)
 Ja personas datu apstrāde saistībā
 ar darbībām, ko veic pārziņa vai
 apstrādātāja institūcija Savienībā, notiek
 vairāk nekā vienā dalībvalstī, par šā
 pārziņa vai apstrādātāja darbību uzraudzību
 un attiecīgu lēmumu pieņemšanu visā Savienībā
 būtu jāatbild tikai vienai uzraudzības iestādei, lai
 nodrošinātu konsekventu piemērošanu, tiesisko noteiktību un
 samazinātu administratīvo slogu šādiem pārziņiem un
 apstrādātājiem.
 (98)
 Kompetentajai iestādei, kas pilda šādas
 vienas pieturas aģentūras pienākumus, būtu jābūt
 tās dalībvalsts uzraudzības iestādei, kurā atrodas
 pārziņa vai apstrādātāja galvenā
 institūcija.
 (99)
 Kaut arī šī regula ir piemērojama
 arī valsts tiesu darbībai, ja tiesa personas datus apstrādā
 veicot tiesas spriešanas funkciju, šāda apstrāde nebūtu
 jāiekļauj uzraudzības iestādes kompetencē, lai
 saglabātu tiesnešu neatkarību, pildot savus tiesneša uzdevumus.
 Tomēr šo izņēmumu būtu jāpiemēro ierobežoti un
 jāattiecina tikai uz tiesas spriešanas darbībām tiesas
 lietā, tas nebūtu jāattiecina uz citām tiesnešu
 aktivitātēm, kurās tie varētu būt iesaistīti
 saskaņā ar valsts tiesībām.
 (100)
 Lai nodrošinātu konsekventu šīs regulas
 piemērošanas uzraudzību un izpildi visā Savienībā,
 uzraudzības iestādēm katrā dalībvalstī būtu
 jābūt vieniem un tiem pašiem uzdevumiem un efektīvām
 pilnvarām, ietverot pilnvaras izmeklēt, juridiski saistošas pilnvaras
 iejaukties, tiesības pieņemt lēmumus un lemt par sankcijām,
 jo īpaši personu sūdzību gadījumos, un tiesības
 iesaistīties procesuālās darbībās. Uzraudzības iestādes
 pilnvaras veikt izmeklēšanu attiecībā uz piekļuvi
 telpām būtu jāīsteno saskaņā ar Savienības
 un valsts tiesībām. Tas jo īpaši attiecas uz prasību
 saņemt iepriekšēju tiesas atļauju.
 (101)
 Katrai uzraudzības iestādei būtu
 jābūt tiesīgai uzklausīt jebkura datu subjekta
 sūdzību un izmeklēt to. Uz sūdzības pamata sākta
 izmeklēšana būtu jāveic tādā apjomā, kāds ir
 nepieciešams konkrētajā lietā, pakļaujot to tiesas
 kontrolei. Uzraudzības iestādei saprātīgā
 termiņā būtu jāinformē datu subjekts par
 sūdzības virzību un iznākumu. Ja lietā ir nepieciešama
 papildus izmeklēšana vai koordinācija ar citu uzraudzības
 iestādi, datu subjektam būtu jāsniedz starpposma
 informācija.
 (102)
 Uzraudzības iestāžu rīkotie
 izpratnes paaugstināšanas pasākumi, kuru mērķauditorija ir
 sabiedrība, ietver arī īpašus pasākumus, kas adresēti
 pārziņiem un apstrādātājiem, tostarp
 mikrouzņēmumiem, maziem un vidējiem uzņēmumiem,
 kā arī datu subjektiem.
 (103)
 Uzraudzības iestādēm būtu
 vienai otra jāatbalsta viņu pienākumu veikšanā un
 jāsniedz savstarpēja palīdzība, lai nodrošinātu
 šīs regulas konsekventu piemērošanu un izpildi iekšējā tirgū.
 (104)
 Katrai uzraudzības iestādei būtu
 jābūt tiesībām piedalīties kopīgās
 uzraudzības iestāžu operācijās. Uzraudzības
 iestādei, kurai izteikts pieprasījums, būtu pienākums
 atbildēt uz pieprasījumu konkrētā termiņā.
 (105)
 Lai nodrošinātu šīs regulas konsekventu
 piemērošanu visā Savienībā, būtu jāizveido
 konsekvences mehānisms sadarbībai starp uzraudzības
 iestādēm un ar Komisiju. Šo mehānismu jo īpaši būtu
 jāpiemēro, ja uzraudzības iestāde gatavojas īstenot
 pasākumu attiecībā uz datu apstrādes darbībām,
 kas ir saistītas ar preču un pakalpojumu piedāvāšanu datu
 subjektiem vairākās dalībvalstīs, vai ar šādu datu
 subjektu novērošanu, vai ja tas varētu būtiski ietekmēt
 personas datu brīvu apriti. Tas būtu jāpiemēro arī
 gadījumos, kad uzraudzības iestāde vai Komisija pieprasa
 kāda jautājuma izskatīšanu konsekvences mehānisma ietvaros.
 Šim mehānismam nebūtu jāskar pasākumus, ko Komisija
 varētu rīkot, īstenojot savas pilnvaras saskaņā ar
 Līgumiem.
 (106)
 Piemērojot konsekvences mehānismu Eiropas
 Datu aizsardzības kolēģijai būtu noteiktā
 termiņā jāsniedz atzinums, ja tā nolemj kolēģijas
 locekļu vienkāršs vairākums vai ja to pieprasa uzraudzības
 iestāde vai Komisija.
 (107)
 Lai nodrošinātu šīs regulas
 ievērošanu, Komisija var pieņemt atzinumu par šo jautājumu vai
 lēmumu, kurā pieprasa uzraudzības iestādei apturēt
 tās pasākuma projektu.
 (108)
 Ir iespējama situācija, kurā ir
 steidzami nepieciešams rīkoties, lai aizsargātu datu subjektu
 intereses, jo īpaši, ja pastāv draudi, ka var būt
 ievērojami traucēta datu subjekta tiesību izmantošana. Tāpēc
 uzraudzības iestādei būtu jābūt tiesībām,
 piemērojot konsekvences mehānismu, pieņemt pagaidu
 pasākumus ar ierobežotu termiņu.
 (109)
 Šā mehānisma piemērošanai
 jābūt par priekšnosacījumu attiecīgā uzraudzības
 iestādes lēmuma juridiskajai spēkā esamībai un izpildei.
 Citās lietās, kas ir svarīgas pārrobežu kontekstā,
 uzraudzības iestāžu savstarpējo palīdzību un
 kopīgas izmeklēšanas varētu rīkot, pamatojoties uz to
 divpusējām vai daudzpusējām attiecībām,
 neiedarbinot konsekvences mehānismu.
 (110)
 Savienības līmenī būtu jāizveido
 Eiropas Datu aizsardzības kolēģija. Ar to būtu
 jāaizstāj Darba grupa par personu aizsardzību
 attiecībā uz personas datu apstrādi, kas izveidota ar
 Direktīvu 95/46/EK. Tai būtu jāsastāv no katras
 dalībvalsts uzraudzības iestādes vadītāja un Eiropas Datu
 aizsardzības uzraudzītāja. Komisijai būtu
 jāpiedalās kolēģijas darbā. Eiropas Datu
 aizsardzības kolēģijai būtu jāpalīdz
 nodrošināt šīs regulas konsekventu piemērošanu visā
 Savienībā, tostarp jāsniedz padomi Komisijai un jāveicina
 uzraudzības iestāžu sadarbība visā Savienībā.
 Eiropas Datu aizsardzības kolēģijai, pildot savus uzdevumus,
 būtu jārīkojas neatkarīgi.
 (111)
 Katram datu subjektam būtu jābūt
 tiesībām iesniegt sūdzību jebkuras dalībvalsts
 uzraudzības iestādē un uz tiesību aizsardzību
 tiesā, ja datu subjekts uzskata, ka viņa tiesības
 saskaņā ar šo regulu ir pārkāptas vai ja uzraudzības
 iestāde nereaģē uz sūdzību vai nerīkojas, kad
 šāda rīcība ir nepieciešama, lai aizsargātu datu subjekta
 tiesības.
 (112)
 Jebkurai vienībai, organizācijai vai
 asociācijai, kuras mērķis ir datu subjekta tiesību un
 interešu aizsardzība attiecībā uz viņu datu
 aizsardzību un kas ir izveidota saskaņā ar dalībvalsts
 tiesībām, būtu jābūt tiesībām iesniegt
 sūdzību uzraudzības iestādē vai tiesībām
 iesniegt prasību tiesā datu subjekta vārdā vai iesniegt
 savu sūdzību neatkarīgi no datu subjekta sūdzības, ja
 tā uzskata, ka ir noticis personas datu aizsardzības
 pārkāpums.
 (113)
 Katrai fiziskai vai juridiskai personai būtu
 jābūt tiesībām uz tiesas aizsardzību pret
 uzraudzības iestādes lēmumiem, kas to skar. Tiesvedībai
 pret uzraudzības iestādi būtu jānotiek tās
 dalībvalsts tiesā, kurā atrodas uzraudzības iestāde.
 (114)
 Lai stiprinātu datu subjektu tiesību
 aizsardzību tiesā situācijās, kad kompetentā
 uzraudzības iestāde atrodas citā dalībvalstī, kas nav
 datu subjekta dzīvesvietas dalībvalsts, datu subjekts var lūgt
 jebkurai vienībai, organizācijai vai asociācijai, kuras
 mērķis ir datu subjektu tiesību un interešu aizsardzība
 saistībā ar viņu datu aizsardzību, iesniegt datu subjekta
 vārdā kompetentajā citas dalībvalsts tiesā
 prasību pret uzraudzības iestādi.
 (115)
 Gadījumos, kad uzraudzības iestāde,
 kas atrodas citā dalībvalstī nerīkojas vai ir
 īstenojusi nepietiekamus pasākumus saistībā ar
 sūdzību, datu subjekts var lūgt uzraudzības iestādi
 savas pastāvīgās dzīvesvietas dalībvalstī
 iesniegt kompetentajā citas dalībvalsts tiesā prasību pret
 attiecīgo uzraudzības iestādi. Uzraudzības iestāde,
 kurai izteikts šāds pieprasījums, var lemt, vai ir pamats izpildīt
 šādu pieprasījumu ar noteikumu, ka šo lēmumu var
 pārsūdzēt tiesā.
 (116)
 Tiesvedībā pret pārzini vai
 apstrādātāju, prasītājam būtu jābūt
 izvēles tiesībām vērsties tās dalībvalsts
 tiesā, kurā atrodas pārziņa vai apstrādātāja
 institūcija vai kurā atrodas datu subjekta dzīvesvieta,
 izņemot, ja pārzinis ir valsts iestāde, kas rīkojas, pildot
 savas valsts iestādes pilnvaras.
 (117)
 Ja ir norādes, ka dažādu dalībvalstu
 tiesās norisinās paralēla tiesvedība, tiesām būtu
 jābūt pienākumam sazināties vienai ar otru. Tiesām
 būtu jābūt iespējai apturēt lietas izskatīšanu,
 ja citā dalībvalstī norisinās paralēla
 tiesvedība. Dalībvalstīm būtu jānodrošina, ka tiesa
 var efektīvi rīkoties un var ātri pieņemt pasākumus,
 kas izlīdzina vai novērš šīs regulas pārkāpumu.
 (118)
 Jebkurus zaudējumus, kurus persona var ciest
 nelikumīgas apstrādes rezultātā, būtu jākompensē
 pārzinim vai apstrādātājam, kuru var atbrīvot no
 atbildības, ja tas pierāda, ka nav atbildīgs par
 zaudējumiem, īpaši gadījumos, kad tas konstatē datu
 subjekta vainu vai force majeure gadījumā.
 (119)
 Būtu jāpiemēro sankcijas jebkurai
 personai - privāto vai publisko tiesību subjektam, kura neievēro
 šo regulu. Dalībvalstīm būtu jānodrošina, ka sankcijas ir
 efektīvas, samērīgas un atturošas un tām būtu
 jāveic visi pasākumi sankciju īstenošanai.
 (120)
 Lai stiprinātu un tuvinātu
 administratīvās sankcijas par regulas pārkāpumiem, katrai
 uzraudzības iestādei būtu jāpiešķir pilnvaras
 sodīt par administratīviem pārkāpumiem. Šajā
 regulā būtu jāuzskaita šie pārkāpumi un jānosaka maksimālais
 attiecīgā administratīvā naudas soda apmērs,
 savukārt, soda apmēru katrā atsevišķā
 gadījumā būtu jānosaka samērīgi konkrētajai
 situācijai, pienācīgi ņemot vērā jo īpaši
 pārkāpuma būtību, smagumu un ilgumu. Konsekvences
 mehānismu arī varētu izmantot, lai aptvertu tos gadījumus,
 kad ir novērojamas atšķirības administratīvo sankciju piemērošanā.
 (121)
 Personas datu apstrāde tikai un vienīgi
 žurnālistikas vajadzībām vai mākslinieciskās vai
 literārās izpausmes vajadzībām būtu
 jākvalificē kā izņēmums, uz kuru neattiecas atsevišķas
 regulas prasības, lai panāktu līdzsvaru starp tiesībām
 uz personas datu aizsardzību un tiesībām uz vārda un
 informācijas brīvību un jo īpaši tiesībām
 saņemt un sniegt informāciju, kā tas garantēts Eiropas
 Savienības Pamattiesību hartas 11. pantā. Tas būtu jo
 īpaši jāpiemēro personas datu apstrādei
 audiovizuālajā jomā un ziņu arhīvos, un preses
 bibliotēkās. Tāpēc dalībvalstīm būtu
 jāpieņem leģislatīvi akti, kuros būtu noteikti
 izņēmumi un atkāpes, kas ir nepieciešamas šo pamattiesību
 līdzsvara nodrošināšanai. Šie izņēmumi un atkāpes
 dalībvalstīm būtu jāpieņem par vispārīgajiem
 principiem, datu subjektu tiesībām, par pārziņiem un
 apstrādātājiem, par datu nosūtīšanu uz trešām
 valstīm vai starptautiskām organizācijām, par
 neatkarīgām uzraudzības iestādēm un sadarbību un
 konsekvenci. Tam tomēr nevajadzētu nozīmēt, ka
 dalībvalstis nosaka izņēmumus no citiem šīs regulas
 noteikumiem. Lai vārda un izteiksmes brīvības īpaši
 svarīgā loma katrā demokrātiskā sabiedrībā
 būtu pietiekami ņemta vērā, jēdzienus, kas
 saistīti ar šo brīvību, piemēram, jēdzienu
 žurnālistika, ir jāinterpretē plaši. Tāpēc šajā
 regulā paredzēto izņēmumu un atkāpju piemērošanas
 vajadzībām dalībvalstīm darbība būtu
 jāklasificē kā "žurnālistika", ja šādas darbības
 objekts ir informācijas, viedokļu vai ideju atklāšana
 sabiedrībai neatkarīgi no plašsaziņas līdzekļa, kas izmantots,
 lai tos pārraidītu. Tiem nebūtu jāaprobežojas ar
 plašsaziņas līdzekļu uzņēmumiem un pārraide var
 būt veikta gan peļņas gūšanas, gan bezpeļņas
 nolūkos.
 (122)
 Personas veselības datu apstrāde, kas ir
 īpašas kategorijas dati un kas ir īpaši jāaizsargā, bieži
 vien var būt attaisnota vairāku leģitīmu iemeslu
 dēļ personas un visas sabiedrības labā, jo īpaši
 saistībā ar pārrobežu veselības aprūpes
 nepārtrauktības nodrošināšanu. Tāpēc šai regulai
 būtu jānodrošina tuvināti nosacījumi personas
 veselības datu apstrādei, ievērojot īpašus un atbilstošus
 aizsardzības pasākumus, lai aizsargātu pamattiesības un
 personas datus. Tas ietver arī fizisku personu tiesības
 piekļūt saviem personas veselības datiem, piemēram, datiem
 par slimības vēsturi, kas aptver tādu informāciju kā
 diagnoze, analīžu rezultāti, ārstējošā terapeita
 vērtējums un ārstēšanas vai medicīniskās
 iejaukšanās pasākumi.
 (123)
 Personas veselības datu apstrāde bez datu
 subjekta piekrišanas var būt nepieciešama sabiedrības interešu
 vārdā ar sabiedrības veselību saistītās
 jomās. Minētajā kontekstā "sabiedrības
 veselība" būtu jāinterpretē saskaņā ar
 definīciju Eiropas Parlamenta un Padomes 2008. gada 16. decembra
 Regulā (EK) Nr. 1338/2008 attiecībā uz Kopienas statistiku
 par sabiedrības veselību un veselības aizsardzību un
 drošību darbā, proti, kā visi elementi, kas saistīti ar
 veselību, proti, veselības stāvoklis, tostarp saslimstība
 un invaliditāte, faktori, kas ietekmē veselības stāvokli,
 veselības aprūpes vajadzības, veselības aprūpei
 piešķirtie resursi, veselības aprūpes nodrošināšana un
 vispārēja piekļuve tai, kā arī veselības
 aprūpes izdevumi un finansējums, un nāves cēloņi.
 Šādai personas veselības datu apstrādei sabiedrības
 interešu vārdā nebūtu jānoved pie tā, ka trešās
 personas, piemēram, darba devēji, apdrošināšanas
 sabiedrības un kredītiestādes apstrādā personas datus
 citos nolūkos.
 (124)
 Principi fizisku personu aizsardzībai
 attiecībā uz personas datu apstrādi būtu
 jāpiemēro arī nodarbinātības kontekstā.
 Tāpēc, lai regulētu darbinieku personas datu apstrādi nodarbinātības
 kontekstā, dalībvalstīm, ņemot vērā šajā
 regulā noteiktos ierobežojumus, būtu ar likumu jāpieņem
 īpaši noteikumi par personas datu apstrādi nodarbinātības jomā.
 (125)
 Lai personas datu apstrāde vēstures,
 statistikas vai zinātniskās izpētes nolūkos būtu
 likumīga, tai jānotiek ievērojot citus piemērojamos
 tiesību aktus, piemēram, par klīniskajiem pētījumiem.
 (126)
 Zinātniskās izpētes
 jēdzienā šajā regulā būtu jāiekļauj
 fundamentālie pētījumi, lietišķie pētījumi un
 privāti finansēti pētījumi, turklāt būtu jāņem
 vērā Savienības mērķis izveidot Eiropas
 zinātniskās izpētes telpu saskaņā ar Līguma par
 Eiropas Savienības darbību 179. panta 1. punktu.
 (127)
 Attiecībā uz uzraudzības
 iestādes pilnvarām panākt no pārziņa vai
 apstrādātāja piekļuvi personas datiem un piekļuvi
 tā telpām, dalībvalstis var, ievērojot šajā
 regulā noteiktos ierobežojumus, ar likumu pieņemt īpašus
 noteikumus, kas aizsargātu dienesta vai cita līdzvērtīga
 noslēpuma glabāšanas pienākumu, ciktāl tas nepieciešams,
 lai saglabātu līdzsvaru starp tiesībām uz personas datu
 aizsardzību un dienesta noslēpuma glabāšanas pienākumu.
 (128)
 Šajā regulā tiek ievērots un nav
 skarts baznīcu un reliģisko apvienību vai kopienu statuss, kas
 tām saskaņā ar valstu tiesībām ir piešķirts
 dalībvalstīs, kā tas atzīts Līguma par Eiropas
 Savienības darbību 17. pantā. Tādējādi, ja
 baznīca kādā dalībvalstī šīs regulas
 spēkā stāšanās laikā piemēro vispusīgus
 noteikumus par fizisku personu aizsardzību attiecībā uz personas
 datu apstrādi, šos esošos noteikumus būtu jāturpina
 piemērot, ja tos saskaņo ar šo regulu. Šādām
 baznīcām un reliģiskām apvienībām būtu
 jāpieprasa izveidot pilnīgi neatkarīgu uzraudzības
 iestādi.
 (129)
 Lai sasniegtu šīs regulas mērķus,
 proti, aizsargātu fiziku personu pamattiesības un brīvības
 un, jo īpaši tiesības uz personas datu aizsardzību, un
 nodrošinātu personas datu brīvu apriti Savienībā, Komisijai
 būtu jādeleģē pilnvaras pieņemt tiesību aktus
 saskaņā ar Līguma par Eiropas Savienības darbību
 290. pantu. Jo īpaši deleģētos aktus būtu
 jāpieņem par apstrādes likumīgumu; precizējot
 kritērijus un nosacījumus saistībā ar bērna sniegtu
 piekrišanu; par īpašu kategoriju datu apstrādi; precizējot
 kritērijus un nosacījumus, kad prasības un maksa par datu
 subjektu tiesību izmantošanu ir acīmredzami
 pārmērīgas; nosakot kritērijus un prasības
 informācijai, kas jāsniedz datu subjektam, un saistībā ar
 piekļuves tiesībām; par tiesībām tikt aizmirstam un
 tiesībām uz dzēšanu; par pasākumiem, kas balstās uz
 profilēšanu; par kritērijiem un prasībām saistībā
 ar pārziņa atbildību un integrētu datu aizsardzību un
 datu aizsardzību pēc noklusējuma; par
 apstrādātāju; nosakot kritērijus un prasības
 apstrādes dokumentēšanai un drošībai; par kritērijiem un
 prasībām personas datu aizsardzības pārkāpuma
 konstatēšanai un paziņošanai uzraudzības iestādei un par
 apstākļiem, kādos personas datu aizsardzības
 pārkāpums var nelabvēlīgi ietekmēt datu subjektu; par
 kritērijiem un nosacījumiem apstrādes darbībām,
 kurām nepieciešams datu aizsardzības ietekmes novērtējums;
 par kritērijiem un prasībām, nosakot augsta līmeņa
 īpašo risku, kam nepieciešama iepriekšēja apspriešanās; par datu
 aizsardzības inspektora iecelšana un uzdevumiem; par
 profesionālās ētikas kodeksiem; par kritērijiem un
 prasībām sertifikācijas mehānismiem; par kritērijiem
 un prasībām datu nosūtīšanai, izmantojot saistošos
 uzņēmuma noteikumus; par atkāpēm saistībā ar datu
 nosūtīšanu; par administratīvajām sankcijām; par
 apstrādi ar veselību saistītos nolūkos; par apstrādi
 nodarbinātības kontekstā un apstrādi vēstures,
 statistikas un zinātniskās izpētes nolūkos. Ir ļoti
 svarīgi, lai Komisija sagatavošanās darba ietvaros rīkotu
 atbilstošas apspriešanās, tostarp arī ekspertu līmenī.
 Komisijai, sagatavojot un izstrādājot deleģētos aktus, būtu
 jānodrošina, ka attiecīgie dokumenti vienlaicīgi,
 savlaicīgi un atbilstoši tiek nosūtīti Eiropas Parlamentam un
 Padomei.
 (130)
 Lai nodrošinātu vienādus nosacījumus
 šīs regulas īstenošanai, Komisijai būtu jāpiešķir
 īstenošanas pilnvaras šādās jomās: standarta formu
 noteikšana saistībā ar bērnu personas datu apstrādi;
 standarta procedūras un formas datu subjekta tiesību izmantošanai;
 standarta formas datu subjekta informēšanai; standarta formas un
 procedūras saistībā ar piekļuvi datiem; tiesības uz
 datu pārnesamību; standarta formas saistībā ar
 pārziņa atbildību par integrētu datu aizsardzību, datu
 aizsardzību pēc noklusējuma un dokumentāciju; īpašas
 prasības apstrādes drošībai; standarta formāts un
 procedūras personas datu aizsardzības pārkāpuma paziņošanai
 uzraudzības iestādei un personas datu aizsardzības
 pārkāpuma paziņošanai datu subjektam; standarti un
 procedūras datu aizsardzības ietekmes novērtējumam;
 iepriekšējas atļaujas un iepriekšējas apspriešanās formas
 un procedūras; sertifikācijas tehniskie standarti un mehānismi;
 aizsardzības līmeņa pietiekamība trešā valstī vai
 tās teritorijā, vai apstrādes nozarē, vai
 starptautiskā organizācijā; Savienības tiesībās
 neatļauta izpaušana; savstarpējā palīdzība;
 kopīgās operācijas; lēmumi konsekvences mehānisma
 ietvaros. Šīs pilnvaras būtu jāizmanto saskaņā ar
 Eiropas Parlamenta un Padomes 2011. gada 16. februāris Regulu
 (ES) Nr. 182/2011, ar ko nosaka normas un vispārīgus principus
 par dalībvalstu kontroles mehānismiem, kuri attiecas uz Komisijas
 īstenošanas pilnvaru izmantošanu[45].
 Šajā sakarā Komisijai būtu jāapsver īpašus
 pasākumus mikrouzņēmumiem, maziem un vidējiem
 uzņēmumiem.
 (131)
 Pārbaudes procedūra būtu
 jāizmanto, pieņemot precizējošās standarta formas
 saistībā ar bērna piekrišanu; standarta procedūras un
 formas datu subjekta tiesību izmantošanai; standarta formas datu subjekta
 informēšanai; standarta formas un procedūras saistībā ar
 tiesībām uz piekļuvi un tiesībām uz datu
 pārnesamību; standarta formas saistībā ar pārziņa
 atbildību par integrētu datu aizsardzību, datu aizsardzību
 pēc noklusējuma un dokumentāciju; īpašas prasības apstrādes
 drošībai; standarta formātu un procedūras personas datu
 aizsardzības pārkāpuma paziņošanai uzraudzības
 iestādei un personas datu aizsardzības pārkāpuma
 paziņošanai datu subjektam; standartus un procedūras datu
 aizsardzības ietekmes novērtējumam; iepriekšējas
 atļaujas un iepriekšējas apspriešanās formas un procedūras;
 sertifikācijas tehniskos standartus un mehānismus; noteikumus par
 aizsardzības līmeņa pietiekamību trešā valstī vai
 tās teritorijā, vai apstrādes nozarē, vai
 starptautiskā organizācijā; noteikumus par Savienības
 tiesībās neatļautu izpaušanu; noteikumus par savstarpējo
 palīdzību; noteikumus par kopīgām operācijām;
 lēmumus saskaņā ar konsekvences mehānismu, ja tie ir
 vispārīgi piemērojami akti.
 (132)
 Komisijai būtu jāpieņem
 nekavējoties piemērojami īstenošanas akti, ja pilnīgi
 attaisnotos gadījumos saistībā ar trešo valsti vai kādu
 šīs valsts teritoriju vai apstrādes nozari vai starptautisku
 organizāciju, kas nenodrošina pietiekamu aizsardzības līmeni, un
 saistībā ar jautājumiem, ko paziņojušas uzraudzības
 iestādes saskaņā ar konsekvences mehānismu, tas ir
 nepieciešams nenovēršami steidzamu iemeslu dēļ.
 (133)
 Tā kā šīs regulas mērķus,
 proti, nodrošināt fiziskām personām vienādu
 aizsardzības līmeni un brīvu datu apriti visā
 Savienībā, nevar pietiekamā mērā sasniegt pašas
 dalībvalstis un tos, ņemot vērā rīcības sekas vai
 mērogu, var labāk sasniegt Savienības līmenī,
 Savienība var pieņemt pasākumus saskaņā ar
 subsidiaritātes principu, kas noteikts Eiropas Savienības Līguma
 5. pantā. Saskaņā ar proporcionalitātes principu, kas
 noteikts minētajā pantā, šī regula nepārsniedz to, kas
 nepieciešams, lai sasniegtu tās mērķi.
 (134)
 Ar šo regulu būtu jāaizstāj
 Direktīva 95/46/EK. Tomēr saskaņā ar šo direktīvu
 pieņemtajiem Komisijas lēmumiem un izsniegtajām uzraudzības
 iestāžu atļaujām, būtu jāpaliek spēkā.
 (135)
 Šo regulu būtu jāpiemēro visiem
 jautājumiem saistībā ar pamattiesību un brīvību
 aizsardzību attiecībā uz personas datu apstrādi, kuriem nav
 piemērojami īpašie pienākumi ar tādu pašu mērķi,
 kas noteikts Direktīvā 2002/58/EK, ietverot pārziņa
 pienākumus un fizisku personu tiesības. Lai precizētu šīs
 regulas un Direktīvas 2002/58/EK attiecības, minēto
 direktīvu būtu attiecīgi jāgroza.
 (136)
 Attiecībā uz Islandi un
 Norvēģiju – saskaņā ar Nolīgumu, kas noslēgts
 starp Eiropas Savienības Padomi un Islandes Republiku un
 Norvēģijas Karalisti par šo valstu asociēšanu Šengenas acquis
 īstenošanā, piemērošanā un pilnveidošanā[46], šī regula ir Šengenas acquis
 noteikumu pilnveidošana tādā apmērā, ciktāl tā
 piemērojama personas datu apstrādei, ko veic iestādes, kas
 iesaistītas minētā aquis īstenošanā.
 (137)
 Attiecībā uz Šveici – saskaņā
 ar Nolīgumu starp Eiropas Savienību, Eiropas Kopienu un Šveices
 Konfederāciju par Šveices Konfederācijas asociēšanu Šengenas acquis
 īstenošanā, piemērošanā un pilnveidošanā[47], šī regula ir Šengenas acquis
 noteikumu pilnveidošana tādā apmērā, ciktāl tā
 piemērojama personas datu apstrādei, ko veic iestādes, kas
 iesaistītas minētā aquis īstenošanā.
 (138)
 Attiecībā uz Lihtenšteinu – ar Protokolu
 starp Eiropas Savienību, Eiropas Kopienu, Šveices Konfederāciju un
 Lihtenšteinas Firstisti par Lihtenšteinas Firstistes pievienošanos
 Nolīgumam starp Eiropas Savienību, Eiropas Kopienu un Šveices
 Konfederāciju par Šveices Konfederācijas asociēšanu Šengenas
 acquis īstenošanā, piemērošanā un pilnveidošanā[48], šī regula ir Šengenas acquis
 noteikumu pilnveidošana tādā apmērā, ciktāl tā
 piemērojama personas datu apstrādei, ko veic iestādes, kas
 iesaistītas minētā aquis īstenošanā.
 (139)
 Kā ir uzsvērusi Eiropas Savienības
 Tiesa un ņemot vērā faktu, ka personas datu aizsardzība nav
 absolūta prerogatīva, bet ir jāņem vērā
 saistībā ar tās funkciju sabiedrībā un
 jālīdzsvaro ar citām pamattiesībām, saskaņā
 ar proporcionalitātes principu šī regula ievēro visas
 pamattiesības un principus, kas atzīti Eiropas Savienības
 Pamattiesību hartā un ietverti Līgumos, jo īpaši
 tiesības uz privāto un ģimenes dzīvi, mājokļa un
 saziņas neaizskaramību, tiesības uz personas datu
 aizsardzību, domu, pārliecības un ticības
 brīvību, vārda un informācijas brīvību,
 darījumdarbības brīvību, tiesības uz efektīvu
 tiesību aizsardzību un taisnīgu tiesu, kā arī
 tiesības uz kultūru, reliģiju un valodu daudzveidību,
 IR PIEŅĒMUŠI ŠO REGULU.
 I NODAĻA
 VISPĀRĪGI NOTEIKUMI
 1. pants
 Priekšmets un mērķi
 1. Šī regula paredz
 noteikumus fizisku personu aizsardzībai attiecībā uz personas
 datu apstrādi un noteikumus personas datu brīvai apritei.
 2. Šī regula aizsargā
 fizisku personu pamattiesības un brīvības un jo īpaši to
 tiesības uz personas datu aizsardzību.
 3. Personas datu brīvu
 apriti Savienībā neierobežo un neaizliedz, pamatojoties uz iemesliem,
 kas saistīti ar fizisku personu aizsardzību attiecībā uz
 personas datu apstrādi.
 2. pants
 Materiālā piemērošanas joma
 1. Šo regulu piemēro
 personas datu apstrādei, kas pilnībā vai daļēji veikta
 ar automatizētiem līdzekļiem, un tādu personas datu
 apstrādei, kuri veido daļu no kartotēkas vai ir paredzēti,
 lai veidotu daļu no kartotēkas, ja apstrādi neveic ar
 automatizētiem līdzekļiem.
 2. Šo regulu nepiemēro
 personas datu apstrādei:
 a) veicot darbību, kas neietilpst
 Savienības tiesību piemērošanas jomā, jo īpaši
 saistībā ar valsts drošību;
 b) Savienības iestādēs,
 struktūrās, birojos un aģentūrās;
 c) ko īsteno dalībvalstis, veicot
 darbības, kas ir Līguma par Eiropas Savienību
 2. nodaļas piemērošanas jomā;
 d) ko veic fiziska persona bez jebkāda
 peļņas gūšanas nolūka tikai sava personiska vai
 sadzīviska pasākuma gaitā;
 e) ko veic kompetentas iestādes, lai
 novērstu, izmeklētu, atklātu noziedzīgus nodarījumus,
 sauktu pie atbildības par tiem vai izpildītu kriminālsodus.
 3. Šī regula neskar
 Direktīvas 2000/31/EK piemērošanu, jo īpaši attiecībā
 uz direktīvas 12. un 15. panta noteikumiem par pakalpojumu sniegšanas
 starpnieku atbildību.
 3. pants
 Teritoriālā piemērošanas joma
 1. Šo regulu piemēro
 personas datu apstrādei saistībā ar darbībām, ko veic
 pārziņa vai apstrādātāja institūcija, kas atrodas
 Savienībā.
 2. Šo regulu piemēro
 Savienībā dzīvojošu datu subjektu personas datu apstrādei,
 ko veic pārzinis, kas neatrodas Savienībā, ja apstrādes
 darbības ir saistītas ar:
 a) preču vai pakalpojumu
 piedāvāšanu šādiem datu subjektiem Savienībā; vai
 b) viņu uzvedības novērošanu.
 3. Šo regulu piemēro
 personas datu apstrādei, ko veic pārzinis, kas neatrodas
 Savienībā, bet vietā, kur saskaņā ar
 starptautiskajām publiskajām tiesībām ir piemērojamas
 dalībvalsts tiesības.
 4. pants
 Definīcijas
 Šajā regulā:
 (1)
 "datu subjekts" ir identificēta
 fiziska persona vai fiziska persona, ko tieši vai netieši var identificēt,
 izmantojot līdzekļus, ko pārzinis vai jebkura cita fiziska vai
 juridiska persona varētu pamatoti izmantot, jo īpaši atsaucoties uz
 identifikācijas numuru, atrašanās vietas datiem, tiešsaistes
 identifikatoru vai vienu vai vairākiem šai personai raksturīgiem
 fiziskās, fizioloģiskās, ģenētiskās,
 garīgās, saimnieciskās, kultūras vai sociālās
 identitātes faktoriem;
 (2)
 "personas dati" ir jebkāda
 informācija, kas attiecas uz datu subjektu;
 (3)
 "apstrāde" ir jebkura ar personas
 datiem veikta darbība vai darbību kopums, ko veic ar vai bez
 automatizētiem līdzekļiem, piemēram, vākšana,
 reģistrācija, organizēšana, strukturēšana, glabāšana,
 pielāgošana vai pārveidošana, atgūšana, aplūkošana,
 izmantošana, izpaušana – izmantojot nosūtīšanu, izplatīšanu vai,
 citādi darot pieejamus, – saskaņošana vai kombinēšana,
 dzēšana vai iznīcināšana;
 (4)
 "kartotēka" ir jebkurš
 sakārtots personas datu kopums, kurā šie dati ir pieejami
 saskaņā ar īpašiem kritērijiem, neatkarīgi no tā,
 vai datu kopums ir centralizēts, decentralizēts vai izkliedēts,
 pamatojoties uz funkcionālu vai ģeogrāfisku motivāciju;
 (5)
 "pārzinis" ir fiziska vai juridiska
 persona, publiska iestāde, aģentūra vai jebkura cita
 struktūra, kas viena pati vai kopīgi ar citām nosaka personas
 datu apstrādes nolūkus, nosacījumus un līdzekļus; ja
 apstrādes nolūkus, nosacījumus un līdzekļus nosaka ar
 Savienības vai dalībvalsts tiesību aktu, pārzini vai
 viņa iecelšanas konkrētos kritērijus var noteikt Savienības
 vai dalībvalsts tiesību akti;
 (6)
 "apstrādātājs" ir fiziska
 vai juridiska persona, valsts iestāde, aģentūra vai jebkura cita
 struktūra, kura pārziņa vārdā apstrādā
 personas datus;
 (7)
 "saņēmējs" ir fiziska vai
 juridiska persona, valsts iestāde, aģentūra vai jebkura cita
 struktūra, kurai tiek izpausti personas dati;
 (8)
 "datu subjekta piekrišana" ir jebkura
 brīva, konkrēta, apzināta un nepārprotama norāde uz
 datu subjekta vēlmēm, ar kuru datu subjekts vai nu paziņojuma,
 vai skaidras apstiprinošas darbības veidā sniedz piekrišanu savu
 personas datu apstrādei;
 (9)
 "personas datu aizsardzības
 pārkāpums" ir drošības pārkāpums, kura
 rezultātā notiek nejauša vai nelikumīga nosūtīto,
 uzglabāto vai citādi apstrādāto personas datu
 iznīcināšana, nozaudēšana, pārveidošana, neatļauta
 izpaušana vai piekļuve tiem;
 (10)
 "ģenētiskie dati" ir visi dati,
 neatkarīgi no datu veida, saistībā ar personas
 pazīmēm, kas mantotas vai iegūtas agrīnas pirmsnatālās
 attīstības gaitā;
 (11)
 "biometriskie dati" ir visi dati
 saistībā ar personas fiziskajām, psiholoģiskajām vai
 uzvedības pazīmēm, kas ļauj veikt unikālu
 identifikāciju, piemēram, sejas attēli vai daktiloskopijas dati;
 (12)
 "veselības dati" ir visa veida
 informācija saistībā ar personas fizisko vai garīgo
 veselību vai veselības aprūpes pakalpojumu sniegšanu personai;
 (13)
 "galvenās institūcijas
 atrašanās vieta" attiecībā uz pārzini ir tās
 pārziņa institūcijas atrašanās vieta Savienībā,
 kur tiek pieņemti galvenie lēmumi par personas datu apstrādes
 nolūkiem, nosacījumiem un līdzekļiem; ja lēmumus par
 personas datu apstrādes nolūkiem, nosacījumiem un
 līdzekļiem nepieņem Savienībā, galvenās institūcijas
 atrašanās vieta ir tur, kur notiek galvenās apstrādes
 darbības saistībā ar pārziņa institūcijas
 darbībām Savienībā. Attiecībā uz
 apstrādātāju "galvenās institūcijas
 atrašanās vieta" ir tā centrālās pārvaldes institūcijas
 atrašanās vieta Savienībā;
 (14)
 "pārstāvis" ir fiziska vai
 juridiska persona, kas atrodas Savienībā, ko pārzinis ir
 nepārprotami norīkojis un kas rīkojas pārziņa
 vietā un pie kuras var griezties jebkura uzraudzības iestāde un
 citas struktūras Savienībā saistībā ar
 pārziņa pienākumiem saskaņā ar šo regulu;
 (15)
 "uzņēmums" ir jebkura
 vienība, kas veic saimniecisku darbību, neatkarīgi no tās
 juridiskā statusa, tādējādi jo īpaši ietverot fiziskas
 un juridiskas personas, partnerības vai asociācijas, kas
 regulāri veic saimniecisku darbību;
 (16)
 "uzņēmumu grupa" ir
 kontrolējošais uzņēmums un tā kontrolētie
 uzņēmumi;
 (17)
 "saistošie uzņēmuma noteikumi"
 ir personas datu aizsardzības vadlīnijas, ko stingri ievēro
 pārzinis vai apstrādātājs, kas atrodas Savienības
 dalībvalsts teritorijā, attiecībā uz personas datu
 nosūtīšanu vai vairākkārtēju nosūtīšanu
 pārzinim vai apstrādātājam vienā vai vairākās
 trešās valstīs uzņēmumu grupas ietvaros;
 (18)
 "bērns" ir persona, kas nav
 sasniegusi 18 gadu vecumu;
 (19)
 "uzraudzības iestāde" ir valsts
 iestāde, ko dalībvalsts izveidojusi saskaņā ar
 46. pantu.
 II NODAĻA
 PRINCIPI
 5. pants
 Personas datu apstrādes principi
 Personas datiem jābūt:
 a) apstrādātiem likumīgi,
 godīgi un datu subjektam caurskatāmā veidā;
 b) vāktiem konkrētiem, skaidriem
 un likumīgiem nolūkiem, un tos nedrīkst tālāk
 apstrādāt ar šiem nolūkiem nesavienojamā veidā;
 c) adekvātiem, atbilstīgiem un
 jāaprobežojas ar minimumu, kas nepieciešams nolūkiem, kādiem šie
 dati tiek apstrādāti; tos apstrādā tikai tad un tikai tik
 ilgi, kamēr apstrādes nolūkus nav iespējams sasniegt,
 apstrādājot informāciju, kas neietver personas datus;
 d) precīziem un atjauninātiem;
 jāveic visi pamatoti pasākumi, lai nodrošinātu, ka
 neprecīzi personas dati, ņemot vērā nolūkus,
 kādos tie tiek apstrādāti, bez kavēšanās tiek
 dzēsti vai laboti;
 e) saglabātiem veidā, kas
 pieļauj datu subjektu identifikāciju ne ilgāk, kā tas
 nepieciešams nolūkiem, kuriem datus apstrādā; personas datus var
 glabāt ilgāk, ja datus apstrādās tikai vēstures,
 statistikas vai zinātniskās izpētes nolūkos
 saskaņā ar 83. panta noteikumiem un nosacījumiem un ja
 regulāri tiek izvērtēta nepieciešamība turpināt glabāšanu;
 f) apstrādātiem pārziņa
 atbildībā, turklāt pārzinis nodrošina un uzskatāmi
 parāda, ka katra apstrādes darbība notiek saskaņā ar
 šo regulu.
 6. pants
 Apstrādes likumīgums
 1. Personas datu apstrāde ir
 likumīga tikai tādā apmērā un tikai tad, ja ir piemērojams
 vismaz viens no turpmāk minētajiem nosacījumiem:
 a) datu subjekts ir devis piekrišanu savu
 personas datu apstrādei vienam vai vairākiem konkrētiem
 nolūkiem;
 b) apstrāde ir vajadzīga
 līguma, kurā datu subjekts ir līgumslēdzēja puse,
 izpildei vai pasākumu veikšanai pēc datu subjekta pieprasījuma
 pirms līguma noslēgšanas;
 c) apstrāde ir vajadzīga, lai
 izpildītu pārzinim uzliktu juridisku pienākumu;
 d) apstrāde ir vajadzīga, lai
 aizsargātu datu subjekta īpaši svarīgas intereses;
 e) apstrāde ir vajadzīga, lai
 veiktu uzdevumu sabiedrības interesēs vai pārzinim likumīgi
 piešķirtu valsts varas īstenošanas pilnvaru ietvaros;
 f) apstrāde ir vajadzīga
 pārziņa likumīgo interešu ievērošanai, izņemot, ja
 datu subjekta intereses vai pamattiesības un brīvības,
 kurām nepieciešama aizsardzība, ir svarīgākas, jo
 īpaši, ja datu subjekts ir bērns. To nepiemēro apstrādei,
 ko veic valsts iestāde, pildot savus uzdevumus.
 2. Personas datu apstrāde,
 kas ir nepieciešama vēstures, statistikas vai zinātniskās
 izpētes nolūkos, ir likumīga, ja ir ievēroti
 83. pantā paredzētie nosacījumi un aizsardzības
 pasākumi.
 3. Apstrādes, kas
 minēta 1. punkta c) un e) apakšpunktā, pamatu ir
 jāparedz:
 a) Savienības tiesību aktos; vai
 b) dalībvalsts tiesību aktos, kas
 piemērojami pārzinim.
 Dalībvalsts tiesību aktam ir
 jāatbilst sabiedrības interešu nolūkam vai tam jābūt
 nepieciešamam, lai aizsargātu citu personu tiesības un
 brīvības, tajā jābūt ievērotai tiesību uz
 personas datu aizsardzību būtībai un tam jābūt
 samērīgam ar tā likumīgo nolūku.
 4. Ja turpmākas
 apstrādes nolūks nav savienojams ar to, kuram personas dati ir
 savākti, apstrāde likumīgi jāpamato ar vismaz vienu no
 1. punkta a) līdz e) apakšpunktā minētajiem pamatiem.
 Tas jo īpaši attiecas uz jebkurām līguma noteikumu un
 vispārīgo nosacījumu izmaiņām.
 5. Komisijai piešķir
 pilnvaras pieņemt deleģētos aktus saskaņā ar
 86. pantu ar nolūku sīkāk precizēt 1. punkta
 f) apakšpunktā minētos nosacījumus dažādām
 nozarēm un datu apstrādes situācijām arī
 attiecībā uz bērnu personas datu apstrādi.
 7. pants
 Nosacījumi piekrišanai
 1. Pārzinim ir
 pienākums pierādīt, ka datu subjekts ir devis piekrišanu
 viņa personas datu apstrādei konkrētajos nolūkos.
 2. Ja datu subjekta piekrišanu
 jāsniedz saistībā ar rakstisku deklarāciju, kas attiecas
 arī uz citu jautājumu, prasība sniegt piekrišanu ir
 jānorāda tā, lai to varētu atšķirt no šā otra
 jautājuma.
 3. Datu subjektam ir
 tiesības atsaukt savu piekrišanu jebkurā laikā. Piekrišanas
 atsaukums neietekmē apstrādes likumību, kas pamatojās uz
 piekrišanu pirms atsaukuma.
 4. Piekrišana nav personas datu
 apstrādes juridiskais pamats, ja ir skaidri saskatāma
 nevienlīdzība datu subjekta un pārziņa
 attiecībās.
 8. pants
 Bērna personas datu apstrāde
 1. Attiecībā uz
 informācijas sabiedrības pakalpojumu tiešu sniegšanu bērnam
 šajā regulā bērna, kas nav sasniedzis 13 gadu vecumu, personas
 datu apstrāde ir likumīga tikai tādā apmērā un
 tikai tad, ja piekrišanu ir devuši vai apstiprinājuši bērna
 vecāki vai aizbildņi. Pārzinis pieliek saprātīgas
 pūles, lai saņemtu pārbaudāmu piekrišanu, ņemot
 vērā pieejamās tehnoloģijas.
 2. Šā panta pirmais punkts
 neietekmē dalībvalstu līgumtiesības, piemēram,
 noteikumus par bērna noslēgta līguma spēkā esību,
 noslēgšanu vai sekām.
 3. Komisijai piešķir
 tiesības pieņemt deleģētos aktus saskaņā ar
 86. pantu ar nolūku sīkāk precizēt kritērijus un
 prasības metodēm, ar kuru palīdzību var iegūt 1.
 punktā minēto pārbaudāmo piekrišanu. Šajā sakarā
 Komisija apsver īpašus pasākumus mikrouzņēmumiem, maziem un
 vidējiem uzņēmumiem.
 4. Komisija var paredzēt
 standarta formas konkrētām metodēm, ar ko iegūst 1.
 punktā minēto pārbaudāmo piekrišanu. Šos īstenošanas
 aktus pieņem saskaņā ar pārbaudes procedūru, kas
 minēta 87. panta 2. punktā.
 9. pants
 Īpašu kategoriju personas datu apstrāde
 1. Aizliegts apstrādāt
 personas datus, kas atklāj rasi vai etnisko izcelsmi, politiskos uzskatus,
 reliģiju vai ticību, piederību arodbiedrībai, kā
 arī ģenētiskos datus vai datus par personas veselību,
 seksuālo dzīvi vai sodāmību, vai ar to saistītiem
 drošības pasākumiem.
 2. Šā panta 1. punktu
 nepiemēro, ja:
 a) datu subjekts ir
 devis piekrišanu šo personas datu apstrādei, ievērojot 7. un
 8. pantā paredzētos nosacījumus, izņemot, ja
 Savienības vai dalībvalsts tiesību akti paredz, ka
 1. punktā minēto aizliegumu datu subjekts nevar atcelt; vai
 b) apstrāde ir vajadzīga, lai
 realizētu pārziņa pienākumus un izmantotu pārziņa
 īpašās tiesības darba tiesību jomā, ciktāl to
 pieļauj Savienības vai dalībvalsts tiesības, paredzot
 atbilstošus aizsardzības pasākumus; vai
 c) apstrāde ir vajadzīga, lai
 aizsargātu datu subjekta vai citas personas īpaši svarīgas
 intereses, ja datu subjekts ir fiziski vai tiesiski nespējīgs dot
 savu piekrišanu; vai
 d) veicot likumīgas darbības un
 nodrošinot atbilstošus aizsardzības pasākumus, apstrādi veic
 fonds, asociācija vai jebkura cita bezpeļņas organizācija,
 kas to dara ar politisku, filozofisku, reliģisku vai ar
 arodbiedrībām saistītu mērķi, un ar nosacījumu,
 ka apstrāde attiecas tikai uz šīs organizācijas locekļiem
 vai bijušajiem locekļiem, vai personām, kas ar šo organizāciju
 uztur regulārus sakarus saistībā ar tās nolūkiem, un
 ka bez datu subjekta piekrišanas datus neizpauž ārpus šīs
 organizācijas; vai
 e) apstrāde attiecas uz personas
 datiem, kurus datu subjekts apzināti ir publiskojis; vai
 f) apstrāde ir vajadzīga, lai
 pamatotu, īstenotu vai aizstāvētu tiesiskus prasījumus; vai
 g) apstrāde ir vajadzīga, lai
 izpildītu uzdevumu, ko veic sabiedrības interesēs, pamatojoties
 uz Savienības vai dalībvalsts tiesībām, kas paredz
 piemērotus pasākumus, lai aizsargātu datu subjekta
 likumīgās intereses; vai
 h) veselības datu apstrāde ir
 vajadzīga ar veselību saistītos nolūkos un ievērojot
 81. pantā minētos nosacījumus un aizsardzības
 pasākumus; vai
 i) apstrāde ir vajadzīga
 vēstures, statistikas vai zinātniskās izpētes nolūkos,
 ievērojot 83. pantā minētos nosacījumus un
 aizsardzības pasākumus; vai
 j) datu apstrādi par kriminālo
 sodāmību vai ar to saistītiem drošības pasākumiem veic
 vai nu oficiālas iestādes kontrolē, vai ja apstrāde ir
 vajadzīga, lai ievērotu juridisku vai regulatīvu
 pārziņa pienākumu, vai lai izpildītu uzdevumu, ko veic
 pamatojoties uz svarīgām sabiedrības interesēm, un tikai
 tādā apmērā, kā to atļauj Savienības vai
 dalībvalsts tiesības, paredzot atbilstošus aizsardzības
 pasākumus. Pilnīgu reģistru par notiesājošiem spriedumiem
 krimināllietās var uzglabāt tikai valsts iestādes
 kontrolē.
 3. Komisijai piešķir
 tiesības pieņemt deleģētos aktus saskaņā ar
 86. pantu ar nolūku sīkāk precizēt kritērijus,
 nosacījumus un atbilstošus aizsardzības pasākumus 1. punktā
 minēto īpašo kategoriju personas datu apstrādei un
 2. punktā minētajiem izņēmumiem.
 10. pants
 Apstrāde, kas neļauj identifikāciju
 Ja pārziņa apstrādātie
 dati neļauj pārzinim identificēt fizisku personu, datu
 pārzinim nav pienākuma iegūt papildu informāciju, lai
 identificētu datu subjektu, ja ieguves vienīgais nolūks ir
 kāda šīs regulas noteikuma ievērošana.
 III NODAĻA
 DATU SUBJEKTA TIESĪBAS
 1. IEDAĻA
 CAURSKATĀMĪBA UN IZMANTOŠANAS KĀRTĪBA
 11. pants
 Caurskatāma informācija un saziņa
 1. Pārzinis nodrošina caurskatāmas
 un viegli pieejamas personas datu apstrādes un datu subjektu tiesību
 izmantošanas vadlīnijas.
 2. Pārzinis nodrošina visu
 informāciju un saziņu ar datu subjektu saistībā ar personas
 datu apstrādi saprotamā veidā, izmantojot skaidru un
 vienkāršu valodu, kas pielāgota datu subjektam, jo īpaši
 attiecībā uz informāciju, kas īpaši paredzēta
 bērnam.
 12. pants
 Procedūras un mehānismi datu subjekta tiesību izmantošanai
 1. Pārzinis izveido
 procedūras 14. pantā minētās informācijas
 sniegšanai un 13. pantā un 15. – 19. pantā minēto datu
 subjekta tiesību izmantošanai. Pārzinis jo īpaši nodrošina
 mehānismus, kas atvieglo pieprasījumu veikt darbības, kas
 minētas 13. pantā un 15. – 19. pantā. Ja personas
 datus apstrādā automatizētiem līdzekļiem,
 pārzinis nodrošina līdzekļus, ar kuriem pieprasījumu var
 izdarīt elektroniski.
 2. Pārzinis
 nekavējoties un vēlākais viena mēneša laikā kopš
 pieprasījuma saņemšanas informē datu subjektu par to, vai ir
 veiktas darbības saskaņā ar 13. pantu un 15. – 19. pantu, un
 sniedz pieprasīto informāciju. Šo termiņu var pagarināt par
 mēnesi, ja vairāki datu subjekti izmanto savas tiesības un ir
 nepieciešama viņu sadarbība saprātīgā
 apmērā, lai novērstu nevajadzīgas un
 pārmērīgas pārziņa pūles. Informāciju sniedz
 rakstiski. Ja datu subjekts pieprasījumu iesniedz elektroniski,
 informāciju sniedz elektroniski, izņemot, ja datu subjekts pieprasa
 citādi.
 3. Ja pārzinis atsakās
 veikt darbību, ko pieprasījis datu subjekts, pārzinis
 informē datu subjektu par atteikuma iemesliem un par iespējām
 iesniegt sūdzību uzraudzības iestādē un vērsties
 tiesā.
 4. Informācija un
 darbības, ko veic pēc pieprasījuma, kas minēts
 1. punktā, ir bezmaksas. Ja pieprasījumi ir acīmredzami
 pārmērīgi, jo īpaši to regulāras
 atkārtošanās dēļ, pārzinis var pieprasīt samaksu
 par informācijas sniegšanu vai par pieprasītās darbības
 veikšanu, vai arī pārzinis var neveikt pieprasīto darbību.
 Šādā gadījumā pārzinim ir pienākums
 pierādīt, ka pieprasījums ir acīmredzami
 pārmērīgs.
 5. Komisijai piešķir
 tiesības pieņemt deleģētos aktus saskaņā ar
 86. pantu ar nolūku sīkāk precizēt kritērijus un
 nosacījumus par acīmredzami pārmērīgiem
 pieprasījumiem un samaksu, kas minēta 4. punktā.
 6. Komisija var noteikt
 standarta formas un standarta procedūras saziņai, kas minēta
 2. punktā, ietverot elektronisko formātu. Šajā sakarā
 Komisija pieņem atbilstošus pasākumus mikrouzņēmumiem,
 maziem un vidējiem uzņēmumiem. Šos īstenošanas aktus
 pieņem saskaņā ar pārbaudes procedūru, kas minēta
 87. panta 2. punktā.
 13. pants
 Saņēmēju tiesības
 Pārzinis paziņo jebkuru labojumu vai
 dzēšanu, kas veikta saskaņā ar 16. un 17. pantu, katram
 saņēmējam, kuram ir izpausti dati, izņemot, ja tas nav
 iespējams vai ja tas ir saistīts ar nesamērīgām
 pūlēm.
 2. IEDAĻA
 INFORMĀCIJA UN PIEKĻUVE DATIEM
 14. pants
 Datu subjekta informēšana
 1. Ja tiek vākti datu
 subjekta personas dati, pārzinis sniedz datu subjektam vismaz šādu
 informāciju:
 a) pārziņa identitāte un
 kontaktinformācija, kā arī pārziņa
 pārstāvis, un datu aizsardzības inspektors, ja tādi ir;
 b) apstrādes nolūki, kam
 paredzēti personas dati, ietverot līguma noteikumus un
 vispārīgos nosacījumus, ja apstrāde pamatojas uz
 6. panta 1. punkta b) apakšpunktu, un pārziņa
 likumīgās intereses, ja apstrāde pamatojas uz 6. panta
 1. punkta f) apakšpunktu;
 c) termiņš, cik ilgi personas dati tiks
 glabāti;
 d) tiesības pieprasīt no
 pārziņa piekļuvi datu subjekta personas datiem un to labošanu
 vai dzēšanu un tiesības iebilst pret šādu personas datu
 apstrādi;
 e) tiesības iesniegt sūdzību
 uzraudzības iestādē un uzraudzības iestādes kontaktinformācija;
 f) personas datu saņēmēji
 vai datu saņēmēju kategorijas;
 g) attiecīgā gadījumā
 informācija, ka pārzinis paredz nosūtīt datus uz trešo
 valstu vai starptautisku organizāciju, un informācija par
 aizsardzības līmeni, ko nodrošina šī trešā valsts vai
 starptautiskā organizācija, atsaucoties uz Komisijas lēmumu par
 aizsardzības līmeņa pietiekamību;
 h) jebkuru citu papildu informāciju,
 kas ir vajadzīga, lai garantētu godprātīgu apstrādi
 attiecībā pret datu subjektu, ņemot vērā
 konkrētos apstākļus, kādos personas datus vāc.
 2. Ja personas datus iegūst
 no datu subjekta, papildus informācijai, kas minēta
 1. punktā, pārzinis informē datu subjektu par to, vai
 personas datu sniegšana ir obligāta vai brīvprātīga,
 kā arī par iespējamām sekām, ja šādi dati netiks
 sniegti.
 3. Ja personas datus
 neiegūst no datu subjekta, papildus informācijai, kas minēta 1.
 punktā, pārzinis informē datu subjektu par avotu, no kura
 iegūti personas dati.
 4. Pārzinis sniedz
 informāciju, kas minēta 1., 2. un 3. punktā:
 a) personas datu vākšanas laikā,
 ja tos saņem no datu subjekta; vai
 b) ja personas datus neiegūst no datu
 subjekta – reģistrēšanas laikā vai saprātīgā
 termiņā pēc iegūšanas, ņemot vērā
 konkrētos apstākļus, kādos dati iegūti vai citādi
 apstrādāti, vai, ja ir paredzēta izpaušana citam
 saņēmējam, un vēlākais, kad dati tiek pirmo reizi
 izpausti.
 5. Šā panta 1. –
 4. punktu nepiemēro, ja:
 a) datu subjekta rīcībā jau
 ir informācija, kas minēta 1., 2. un 3. punktā; vai
 b) datus neiegūst no datu subjekta un
 šādas informācijas sniegšana nav iespējama vai prasītu
 nesamērīgas pūles; vai
 c) datus neiegūst no datu subjekta un
 reģistrēšana vai izpaušana ir skaidri paredzēta likumā; vai
 d) datus neiegūst no datu subjekta un
 šādas informācijas sniegšana negatīvi ietekmēs citu personu
 tiesības un brīvības, kā definēts Savienības
 tiesībās vai dalībvalsts tiesībās saskaņā ar
 21. pantu.
 6. Gadījumā, kas
 minēts 5. punkta b) apakšpunktā, pārzinis nodrošina
 atbilstošus pasākumus, lai aizsargātu datu subjekta
 likumīgās intereses.
 7. Komisijai piešķir
 tiesības pieņemt deleģētos aktus saskaņā ar
 86. pantu ar nolūku sīkāk precizēt kritērijus
 saņēmēju kategorijām, kas minētas 1. punkta
 f) apakšpunktā, prasības paziņojumam par iespējamu
 piekļuvi, kas minēts 1. punkta g) apakšpunktā,
 kritērijus nepieciešamajai papildu informācijai, kas minēta
 1. punkta h) apakšpunktā, konkrētās nozarēs un
 situācijās, un nosacījumus un atbilstošus aizsardzības
 pasākumus attiecībā uz izņēmumiem, kas paredzēti
 5. punkta b) apakšpunktā. Šajā sakarā Komisija
 pieņem atbilstošus pasākumus mikrouzņēmumiem, maziem un
 vidējiem uzņēmumiem.
 8. Komisija var paredzēt
 standarta formas informācijas sniegšanai, kas minēta 1. –
 3. punktā, ja nepieciešams, ņemot vērā dažādu
 nozaru un datu apstrādes situāciju īpašās iezīmes un
 vajadzības. Šos īstenošanas aktus pieņem saskaņā ar
 pārbaudes procedūru, kas minēta 87. panta
 2. punktā.
 15. pants
 Datu subjekta piekļuves tiesības
 1. Datu subjektam jebkurā
 laikā ir tiesības pēc pieprasījuma saņemt no
 pārziņa apstiprinājumu par to, vai viņa personas dati tiek
 apstrādāti. Ja šādi personas dati tiek apstrādāti,
 pārzinis sniedz šādu informāciju:
 a) apstrādes nolūki;
 b) attiecīgo personas datu kategorijas;
 c) personas datu saņēmēji vai
 datu saņēmēju kategorijas, kam personas dati tiks vai tikuši izpausti,
 jo īpaši saņēmēji trešās valstīs;
 d) termiņš, cik ilgi personas dati tiks
 glabāti;
 e) tiesības pieprasīt no
 pārziņa datu subjekta personas datu labošanu vai dzēšanu un
 tiesības iebilst pret šādu personas datu apstrādi;
 f) tiesības iesniegt sūdzību
 uzraudzības iestādē un uzraudzības iestādes
 kontaktinformācija;
 g) paziņojums par apstrādē
 esošajiem personas datiem un visa pieejamā informācija par datu
 avotu;
 h) šādas
 apstrādes nozīme un paredzamās sekas, vismaz saistībā
 ar 20. pantā minētajiem pasākumiem.
 2. Datu subjektam ir
 tiesības saņemt no pārziņa paziņojumu par
 apstrādē esošajiem personas datiem. Ja datu subjekts
 pieprasījumu iesniedz elektroniski, informāciju sniedz elektroniski,
 izņemot, ja datu subjekts pieprasa savādāk.
 3. Komisijai piešķir tiesības
 pieņemt deleģētos aktus saskaņā ar 86. pantu ar
 nolūku sīkāk precizēt kritērijus un prasības 1.
 punkta g) apakšpunktā minētajam paziņojumam, ko datu
 subjektam sniedz par personas datu saturu.
 4. Komisija var noteikt
 standarta formas un procedūras 1. pantā minētās
 informācijas pieprasīšanai un piekļuves sniegšanai, ietverot
 datu subjekta identitātes pārbaudi un personas datu paziņošanu
 datu subjektam, ņemot vērā dažādu nozaru un datu
 apstrādes situāciju īpašās iezīmes un vajadzības.
 Šos īstenošanas aktus pieņem saskaņā ar pārbaudes
 procedūru, kas minēta 87. panta 2. punktā.
 3. IEDAĻA
 LABOŠANA UN DZĒŠANA
 16. pants
 Tiesības labot
 Datu subjektam attiecībā pret
 pārzini ir tiesības uz savu personas datu labošanu, ja tie ir
 neprecīzi. Datu subjektam ir tiesības uz nepilnīgu personas datu
 papildināšanu, tostarp izmantojot paziņojumu par labojumiem.
 17. pants
 Tiesības tikt aizmirstam un tiesības uz dzēšanu
 1.
 Datu subjektam attiecībā pret
 pārzini ir tiesības uz savu personas datu dzēšanu un
 atturēšanos no turpmākas šādu datu izplatīšanas, jo
 īpaši saistībā ar personas datiem, ko datu subjekts ir
 darījis pieejamus, būdams bērns, ja izpildās viens no
 šādiem nosacījumiem:
 a) dati vairs nav nepieciešami
 saistībā ar nolūkiem, kuriem tie tika vākti vai citādi
 apstrādāti;
 b) datu subjekts atsauc savu piekrišanu, uz
 kuras pamata veikta apstrāde, pamatojoties uz 6. panta 1. punkta
 a) apakšpunktu, vai ir beidzies glabāšanas termiņš, kuram bija
 izteikta piekrišana, un nav cita likumīga pamata datu apstrādei;
 c) datu subjekts iebilst pret personas datu
 apstrādi saskaņā ar 19. pantu;
 d) datu apstrāde nav saskaņā
 ar šo regulu citu iemeslu dēļ.
 2. Ja pārzinis, kas
 minēts 1. punktā ir publiskojis personas datus, tas veic visus
 saprātīgus pasākumus, tostarp arī tehniskus pasākumus,
 saistībā ar datiem, par kuru publiskošanu pārzinis ir
 atbildīgs, lai informētu trešās personas, kas apstrādā
 šādus datus, ka datu subjekts pieprasījis dzēst visas saites uz
 šiem personas datiem vai šo datu kopijas vai atveidojumus. Ja pārzinis ir
 atļāvis trešām personām publiskot personas datus, uzskata,
 ka pārzinis ir atbildīgs par šādu publiskošanu.
 3. Pārzinis
 nekavējoties dzēš datus, izņemot, ja personas datu
 saglabāšana ir nepieciešama:
 (a)
 tiesību uz vārda brīvību
 izmantošanai saskaņā ar 80. pantu;
 (b)
 pamatojoties uz sabiedrības interesēm
 sabiedrības veselības jomā saskaņā ar 81. pantu;
 (c)
 vēstures, statistikas un zinātniskās
 izpētes nolūkos saskaņā ar 83. pantu;
 (d)
 lai izpildītu juridisku pienākumu
 saglabāt personas datus, kas paredzēts Savienības vai dalībvalsts
 tiesību aktos, kas piemērojami pārzinim. Dalībvalsts
 tiesību akti atbilst sabiedrības interešu mērķim, tajos
 ievērota tiesību uz personas datu aizsardzību būtība
 un tie ir samērīgi ar to leģitīmo mērķi;
 (e)
 gadījumos, kas minēti
 4. punktā.
 4. Dzēšanas vietā
 pārzinis ierobežo personas datu apstrādi, ja:
 a) datu subjekts apstrīd datu
 precizitāti — uz laiku, kurā pārzinis pārbauda datu
 precizitāti;
 b) pārzinim personas dati vairs nav
 vajadzīgi, lai veiktu savus uzdevumus, bet tie ir jāsaglabā
 kā pierādījumi;
 c) apstrāde ir nelikumīga, un datu
 subjekts iebilst pret datu dzēšanu un tās vietā pieprasa datu
 izmantošanas ierobežošanu;
 d) datu subjekts pieprasa nosūtīt
 personas datus citai automatizētai apstrādes sistēmai
 saskaņā ar 18. panta 2. punktu.
 5. Personas datus, kas
 minēti 4. punktā, izņemot glabāšanu, var
 apstrādāt tikai pierādīšanas nolūkos vai ar datu
 subjekta piekrišanu, vai aizsargājot citas fiziskas vai juridiskas
 personas tiesības, vai nolūkam, kas ir sabiedrības
 interesēs.
 6. Ja personas datu
 apstrāde ir ierobežota saskaņā ar 4. punktu, pārzinis
 informē datu subjektu pirms apstrādes ierobežojuma atcelšanas.
 7. Pārzinis ievieš
 mehānismus, ar kuriem nodrošina, ka tiek ievēroti termiņi, kas
 paredzēti personas datu dzēšanai un/vai periodiskai glabāšanas
 nepieciešamības pārskatīšanai.
 8. Ja dati ir dzēsti,
 pārzinis šādus personas datus neapstrādā citā
 veidā.
 9. Komisijai piešķir
 tiesības pieņemt deleģētos aktus saskaņā ar
 86. pantu ar nolūku sīkāk precizēt:
 a) kritērijus un prasības
 1. punkta piemērošanai konkrētās nozarēs un
 konkrētās datu apstrādes situācijās;
 b) nosacījumus saišu uz personas datiem
 un datu kopiju, un atveidojumu dzēšanai no publiski pieejamiem
 komunikācijas pakalpojumiem, kā minēts 2. punktā;
 c) kritērijus un nosacījumus personas
 datu apstrādes ierobežošanai, kā minēts 4. punktā.
 18. pants
 Tiesības uz datu pārnesamību
 1. Datu subjektam ir
 tiesības gadījumos, kad personas datus apstrādā
 elektroniskiem līdzekļiem un strukturētā un plaši
 izmantotā formātā, iegūt no pārziņa apstrādāto
 datu kopiju plaši izmantotā elektroniskā un strukturētā
 formātā, kas ļauj datu subjektam šos datus turpmāk
 izmantot.
 2. Ja datu subjekts ir sniedzis
 personas datus un apstrāde pamatojas uz piekrišanu vai līgumu, datu
 subjektam ir tiesības nosūtīt šos personas datus un jebkuru citu
 datu subjekta sniegto informāciju, kas glabājas automatizētas
 apstrādes sistēmā, uz citu automatizētas apstrādes
 sistēmu plaši izmantotā elektroniskā formātā, un
 pārzinim, no kura dati tiek izņemti, nav tiesību to
 aizkavēt.
 3. Komisija var noteikt
 elektronisko formātu, kas minēts 1. punktā, un tehniskos
 standartus, modalitātes un procedūras personas datu
 nosūtīšanai saskaņā ar 2. punktu. Šos īstenošanas
 aktus pieņem saskaņā ar pārbaudes procedūru, kas
 minēta 87. panta 2. punktā.
 4. IEDAĻA
 TIESĪBAS IEBILST UN
 PROFILĒŠANA
 19. pants
 Tiesības iebilst
 1. Datu subjektam, pamatojoties
 uz iemesliem saistībā ar viņa īpašo situāciju,
 jebkurā laikā ir tiesības iebilst pret personas datu
 apstrādi, kas pamatojas uz 6. panta 1. punkta d), e) un
 f) apakšpunktu, izņemot, ja pārzinis norāda uz
 pārliecinošiem likumīgiem apstrādes pamatiem, kas ir
 svarīgāki par datu subjekta pamattiesībām un
 brīvībām.
 2. Ja personas datus
 apstrādā tiešās tirgvedības nolūkos, datu subjektam ir
 tiesības bez maksas iebilst pret viņa personas datu apstrādi
 šādai tirgvedībai. Šīs tiesības nepārprotami
 norāda datu subjektam saprotamā veidā un tās ir skaidri
 atšķiramas no pārējās informācijas.
 3. Ja ir celts iebildums
 saskaņā ar 1. un 2. punktu, pārzinis vairs neizmanto vai
 citādi neapstrādā attiecīgos personas datus.
 20. pants
 Pasākumi, kas balstās uz profilēšanu
 1. Katrai fiziskai personai ir
 tiesības nebūt tāda pasākuma subjektam, kas rada šai
 fiziskai personai tiesiskas sekas vai to būtiski skar un kura pamatā
 ir tikai automatizēta datu apstrāde, kas paredzēta, lai
 izvērtētu konkrētus ar viņu saistītus personiskus
 aspektus vai analizētu, vai prognozētu, piemēram, fiziskas
 personas sniegumu darbā, ekonomisko situāciju, atrašanās vietu,
 veselību, personīgās vēlmes, uzticamību vai
 uzvedību.
 2.
 Ievērojot citus šīs regulas noteikumus,
 persona var būt par 1. punktā minētā pasākuma
 subjektu tikai tad, ja apstrādi:
 a) veic līguma noslēgšanas vai
 izpildes gaitā, ja tiek izpildīts datu subjekta izteikts
 pieprasījums noslēgt vai izpildīt līgumu, vai ja ir
 nodrošināti piemēroti pasākumi, ar ko aizsargā datu
 subjekta likumīgās intereses, piemēram tiesības panākt
 cilvēka iejaukšanos; vai
 b) nepārprotami atļauj
 Savienības vai dalībvalsts tiesību akts, kurā noteikti
 piemēroti pasākumi, ar ko aizsargā datu subjekta
 likumīgās intereses; vai
 c) pamato ar datu subjekta piekrišanu,
 ievērojot 7. panta nosacījumus un atbilstošus aizsardzības
 pasākumus.
 3.
 Personas datu automatizētu apstrādi, kas
 paredzēta konkrētu ar viņu saistītu personisku aspektu
 izvērtēšanai, nebalsta tikai uz īpašu kategoriju personas
 datiem, kas minēti 9. pantā.
 4. Gadījumos, kas
 minēti 2. punktā, informācijā, kas pārzinim
 jāsniedz saskaņā ar 14. pantu, ietver informāciju par
 to, ka notiek apstrāde 1. punktā minētā pasākuma
 nolūkos un kādas ir paredzamās šādas apstrādes sekas
 attiecībā uz datu subjektu.
 5. Komisijai piešķir
 tiesības pieņemt deleģētos aktus saskaņā ar
 86. pantu ar nolūku sīkāk precizēt kritērijus un
 nosacījumus piemērotiem pasākumiem, ar ko aizsargā datu subjekta
 likumīgās intereses, kā minēts 2. punktā.
 5. IEDAĻA
 Ierobežojumi
 21. pants
 Ierobežojumi
 1. Savienība vai
 dalībvalsts ar leģislatīvu pasākumu var ierobežot
 5. panta a) – e) apakšpunktā un 11.—20. pantā un
 32. pantā minēto pienākumu un tiesību piemērošanu,
 ja šāds ierobežojums demokrātiskā sabiedrībā ir
 nepieciešams un samērīgs, lai garantētu:
 a) sabiedrības drošību;
 b) noziedzīgu nodarījumu
 novēršanu, izmeklēšanu, atklāšanu un saukšanu pie
 atbildības par tiem;
 c) citas Savienības vai
 dalībvalsts publiskās intereses, jo īpaši svarīgas
 Savienības vai dalībvalsts ekonomikas vai finanšu intereses, ietverot
 monetāros, budžeta un nodokļu jautājumus un tirgus
 stabilitātes un integritātes aizsardzību;
 d) regulēto profesiju ētikas
 kodeksu pārkāpumu novēršanu, izmeklēšanu, atklāšanu un
 saukšanu pie atbildības par tiem;
 e) uzraudzības, pārbaudes vai
 regulatīvo funkciju, kas pat tikai epizodiski, ir saistīta ar valsts
 varas īstenošanu a), b), c) un e) apakšpunktā minētajos
 gadījumos;
 f) datu subjekta aizsardzību vai citu
 personu tiesību un brīvību aizsardzību.
 2. Leģislatīvajā
 pasākumā, kas minēts 1. punktā, jo īpaši ietver
 konkrētus noteikumus vismaz par mērķiem, kas jāsasniedz ar
 apstrādi, un pārziņa iecelšanu.
 IV NODAĻA
 PĀRZINIS UN
 APSTRĀDĀTĀJS
 1. IEDAĻA
 VISPĀRĪGI PIENĀKUMI
 22. pants
 Pārziņa atbildība
 1. Pārzinis pieņem
 vadlīnijas un īsteno piemērotus pasākumus, lai
 nodrošinātu un uzskatāmi parādītu, ka personas datu
 apstrāde ir notikusi saskaņā ar šo regulu.
 2. Pasākumi, kas
 minēti 1. punktā, jo īpaši ietver:
 (a)
 dokumentācijas glabāšanu
 saskaņā ar 28. pantu;
 (b)
 drošības prasību, kas minētas
 30. pantā, īstenošanu;
 (c)
 datu aizsardzības ietekmes
 novērtējuma veikšanu saskaņā ar 33. pantu;
 (d)
 prasību par iepriekšēju atļauju vai
 iepriekšēju apspriešanos ar uzraudzības iestādi ievērošanu
 saskaņā ar 34. panta 1. un 2. punktu;
 (e)
 datu aizsardzības inspektora iecelšanu
 saskaņā ar 35. panta 1. punktu.
 3. Pārzinis īsteno
 mehānismu, kas nodrošina 1. un 2. punktā minēto
 pasākumu efektivitātes pārbaudi. Ja
 tas ir samērīgi, šo pārbaudi veic neatkarīgs iekšējs
 vai ārējs revidents.
 4. Komisijai piešķir
 tiesības pieņemt deleģētos aktus saskaņā ar
 86. pantu ar nolūku sīkāk precizēt kritērijus un
 prasības 1. punktā minētajiem piemērotiem pasākumiem,
 kas nav 2. punktā uzskaitītie pasākumi, nosacījumus
 pārbaudes un revīzijas mehānismiem, kas minēti
 3. punktā, un attiecībā uz samērīguma
 kritērijiem saskaņā ar 3. punktu, un apsvērt
 īpašus pasākumus mikrouzņēmumiem, maziem un vidējiem
 uzņēmumiem.
 23. pants
 Integrēta datu aizsardzība un datu aizsardzība pēc
 noklusējuma
 1. Ņemot vērā
 jaunākās tehniskās iespējas un to ieviešanas izmaksas,
 pārzinis, nosakot apstrādes līdzekļus un pašas
 apstrādes laikā, īsteno piemērotus tehniskus un
 organizatoriskus pasākumus, lai apstrāde būtu saskaņā
 ar šīs regulas prasībām, un nodrošina datu subjektu tiesību
 aizsardzību.
 2. Pārzinis īsteno
 mehānismus, kas pēc noklusējuma nodrošina, ka apstrādā
 tikai tos personas datus, kas ir nepieciešami katram konkrētajam
 apstrādes nolūkam, un tos jo īpaši nevāc vai neglabā,
 pārsniedzot minimumu, kas nepieciešams šiem nolūkiem, gan
 attiecībā uz datu apjomu, gan glabāšanas ilgumu. Jo īpaši
 šie mehānismi nodrošina, ka pēc noklusējuma personas datus
 nedara pieejamus nenoteiktam personu skaitam.
 3. Komisijai
 piešķir tiesības pieņemt deleģētos aktus
 saskaņā ar 86. pantu ar nolūku sīkāk
 precizēt papildu kritērijus un prasības 1. un
 2. punktā minētajiem piemērotiem pasākumiem un
 mehānismiem, jo īpaši attiecībā uz datu aizsardzību
 pēc noklusējuma – prasības, kas piemērojamas
 dažādās nozarēs, dažādiem produktiem un pakalpojumiem.
 4. Komisija
 var paredzēt tehniskos standartus prasībām, kas paredzētas
 1. un 2. punktā. Šos īstenošanas aktus pieņem
 saskaņā ar pārbaudes procedūru, kas minēta
 87. panta 2. punktā.
 24. pants
 Kopīgi pārziņi
 Ja pārzinis personas datu apstrādes
 nolūkus, nosacījumus un līdzekļus nosaka kopīgi ar
 citiem, kopīgie pārziņi, savstarpēji vienojoties, nosaka
 savus attiecīgos pienākumus, lai izpildītu šajā regulā
 uzliktās saistības, jo īpaši attiecībā uz
 procedūrām un mehānismiem datu subjekta tiesību
 izmantošanai.
 25. pants
 Pārziņu, kas neatrodas Savienībā, pārstāvji
 1. Situācijā, kas
 minēta 3. panta 2. punktā, pārzinis norīko
 pārstāvi Savienībā.
 2. Šo pienākumu
 nepiemēro:
 a) pārzinim, kas atrodas trešā
 valstī, par kuru Komisija ir nolēmusi, ka šī trešā valsts
 nodrošina pietiekamu aizsardzības līmeni saskaņā ar
 41. pantu; vai
 b) uzņēmumam, kas nodarbina
 mazāk nekā 250 personas; vai
 c) valsts iestādei vai struktūrai;
 vai
 d) pārzinim, kas tikai epizodiski
 piedāvā preces un pakalpojumus Savienībā dzīvojošiem
 datu subjektiem.
 3. Pārstāvi izveido
 vienā no dalībvalstīm, kurā dzīvo datu subjekti, kuru
 personas datus apstrādā saistībā ar preču vai
 pakalpojumu piedāvāšanu vai kuru uzvedība tiek novērota.
 4. Pārziņa
 pārstāvja norīkošana neskar prasības, ko varētu celt
 pret pašu pārzini.
 26. pants
 Apstrādātājs
 1. Ja apstrādes
 darbību veic pārziņa vārdā, pārzinis izvēlas
 apstrādātāju, kas pietiekami garantē, ka tiks īstenoti
 piemēroti tehniskie un organizatoriskie pasākumi un procedūras
 tādā veidā, ka apstrāde atbildīs šīs regulas
 prasībām, un nodrošina datu subjektu tiesību aizsardzību,
 jo īpaši attiecībā uz apstrādi reglamentējošiem
 tehnikas drošības pasākumiem un organizatoriskajiem pasākumiem,
 un nodrošina šo pasākumu ievērošanu.
 2. Apstrādi, ko veic
 apstrādātājs, reglamentē ar līgumu vai citu
 tiesību aktu, kas saista apstrādātāju un pārzini, un
 tajā jo īpaši paredz, ka apstrādātājs:
 a) rīkojas tikai saskaņā ar
 pārziņa norādījumiem, jo īpaši, ja izmantoto personas
 datu nosūtīšana ir aizliegta;
 b) nodarbina tikai tādus darbiniekus,
 kas ir apņēmušies ievērot konfidencialitāti vai kuriem
 likumā ir noteikts pienākums ievērot konfidencialitāti;
 c) īsteno visus nepieciešamos
 pasākumus saskaņā ar 30. pantu;
 d) piesaista citu
 apstrādātāju tikai ar pārziņa iepriekšēju
 atļauju;
 e) cik tas ir iespējams ņemot
 vērā apstrādes būtību un vienojoties ar pārzini,
 izveido nepieciešamās tehniskās un organizatoriskās
 prasības, kas nodrošina, ka pārzinis var izpildīt savu pienākumu
 atbildēt uz pieprasījumiem par datu subjekta tiesību
 izmantošanu, kas minēts III nodaļā;
 f) palīdz
 pārzinim nodrošināt 30. – 34. pantā minēto
 pienākumu izpildi;
 g) pēc apstrādes visus tās
 rezultātus nodod pārzinim un neapstrādā personas datus
 citādi;
 h) dara pārzinim un uzraudzības iestādei
 pieejamu visu informāciju, kas nepieciešama, lai pārbaudītu, vai
 ievēroti šajā pantā paredzētie pienākumi.
 3. Pārzinis un
 apstrādātājs rakstveidā dokumentē pārziņa
 norādījumus un apstrādātāja pienākumus, kas
 minēti 2. punktā.
 4. Ja
 apstrādātājs apstrādā personas datus citādi,
 nekā norādījis pārzinis, apstrādātāju
 uzskata par pārzini attiecībā uz šo apstrādi un viņam
 ir piemērojami 24. pantā paredzētie noteikumi par
 kopīgiem pārziņiem.
 5. Komisijai piešķir
 tiesības pieņemt deleģētos aktus saskaņā ar
 86. pantu ar nolūku sīkāk precizēt kritērijus un
 prasības attiecībā uz apstrādātāja
 atbildību, pienākumiem un uzdevumiem saskaņā ar
 1. punktu un attiecībā uz nosacījumiem, kas ļauj
 atvieglot personas datu apstrādi uzņēmumu grupas ietvaros, jo
 īpaši kontroles un ziņošanas nolūkos.
 27. pants
 Apstrāde pārziņa un apstrādātāja
 pakļautībā
 Apstrādātājs un jebkura
 persona, kas darbojas pārziņa vai apstrādātāja
 pakļautībā un kam ir piekļuve personas datiem,
 neapstrādā šos datus citādi, kā vien saskaņā ar
 pārziņa norādījumiem, ja vien to darīt nepieprasa
 Savienības vai dalībvalsts tiesību akti.
 28. pants
 Dokumentācija
 1. Katrs pārzinis un
 apstrādātājs un, ja tāds ir, arī pārziņa
 pārstāvis uzglabā visu apstrādes darbību
 dokumentāciju, par kurām tie ir atbildīgi.
 2. Dokumentācijā
 ietver vismaz šādu informāciju:
 a) pārziņa vai kopīgo
 pārziņu un, ja tāds ir, arī pārstāvja nosaukumu
 un kontaktinformāciju;
 b) datu aizsardzības inspektora
 nosaukumu un kontaktinformāciju, ja tāds ir;
 c) apstrādes nolūkus, ietverot
 pārziņa likumīgās intereses, ja apstrāde pamatojas uz
 6. panta 1. punkta f) apakšpunktu;
 d) datu subjektu kategoriju aprakstu un ar
 tiem saistīto personas datu kategoriju aprakstu;
 e) personas datu saņēmējus
 vai saņēmēju kategorijas, ietverot pārziņus, kuriem personas
 dati ir izpausti, pamatojoties uz to likumīgajām interesēm;
 f) attiecīgā gadījumā,
 informāciju par datu nosūtīšanu uz trešo valsti vai
 starptautisku organizāciju, ietverot šīs trešās valsts vai
 starptautiskās organizācijas identifikāciju, un 44. panta
 1. punkta h) apakšpunktā minētās nosūtīšanas
 gadījumā – atbilstošo aizsardzības pasākumu
 dokumentāciju;
 g) vispārīgu norādi par
 dažādu kategoriju datu dzēšanas termiņiem;
 h) aprakstu par mehānismiem, kas
 minēti 22. panta 3. punktā.
 3. Pārzinis un apstrādātājs
 un, ja tāds ir, arī pārziņa pārstāvis dara šo
 dokumentāciju pieejamu uzraudzības iestādei pēc tās
 pieprasījuma.
 4. Pienākumus, kas
 minēti 1. un 2. punktā, nepiemēro šādiem
 pārziņiem un apstrādātājiem:
 a) fiziskām personām, kuras
 personas datus apstrādā bez komerciāliem nolūkiem; vai
 b) uzņēmumam vai
 organizācijai, kas nodarbina mazāk nekā 250 personas un kura
 veiktā personas datu apstrāde ir tikai palīgdarbība
 salīdzinājumā ar tā galveno darbību.
 5. Komisijai piešķir
 tiesības pieņemt deleģētos aktus saskaņā ar
 86. pantu ar nolūku sīkāk precizēt kritērijus un
 prasības attiecībā uz 1. punktā minēto
 dokumentāciju, lai jo īpaši ņemtu vērā
 pārziņa un apstrādātāja un, ja tāds ir, arī
 pārziņa pārstāvja, pienākumus.
 6. Komisija var paredzēt
 standarta formas 1. punktā minētajai dokumentācijai. Šos
 īstenošanas aktus pieņem saskaņā ar pārbaudes
 procedūru, kas minēta 87. panta 2. punktā.
 29. pants
 Sadarbība ar uzraudzības iestādi
 1. Pārzinis
 un apstrādātājs un, ja tāds ir, arī pārziņa
 pārstāvis sadarbojas ar uzraudzības iestādi tās
 uzdevumu izpildei un pēc tās pieprasījuma, jo īpaši
 sniedzot 53. panta 2. punkta a) apakšpunktā minēto
 informāciju un sniedzot piekļuvi, kā noteikts minētā
 punkta b) apakšpunktā.
 2. Ja
 uzraudzības iestāde izmanto savas pilnvaras saskaņā ar
 53. panta 2. punktu, pārzinis un apstrādātājs
 reaģē un atbild uzraudzības iestādei
 saprātīgā termiņā, ko nosaka uzraudzības
 iestāde. Atbildē ietilpst arī veikto pasākumu apraksts un
 rezultāti, reaģējot uz uzraudzības iestādes
 piezīmēm.
 2. IEDAĻA
 DATU DROŠĪBA
 30. pants
 Apstrādes drošība
 1. Ņemot vērā
 jaunākās tehniskās iespējas un to ieviešanas izmaksas,
 pārzinis un apstrādātājs īsteno atbilstīgus
 tehniskus un organizatoriskus pasākumus, lai nodrošinātu tādu drošības
 līmeni, kas atbilst ar apstrādi saistītajam riskam un
 aizsargājamo personas datu īpatnībām.
 2. Pārzinis un
 apstrādātājs pēc tam, kad ir novērtēti riski,
 īsteno 1. punktā minētos pasākumus, lai
 aizsargātu personas datus pret nejaušu vai nelikumīgu
 iznīcināšana un nejaušu nozaudēšanu un novērstu
 jebkāda veida nelikumīgu apstrādi, jo īpaši neatļautu
 izpaušanu, izplatīšanu vai piekļuvi, vai personas datu
 pārveidošanu.
 3. Komisijai piešķir
 tiesības pieņemt deleģētos aktus saskaņā ar
 86. pantu ar nolūku sīkāk precizēt kritērijus un
 nosacījumus attiecībā uz tehniskajiem un organizatoriskajiem
 pasākumiem, kas minēti 1. un 2. punktā, nosakot arī,
 ko nozīmē jaunākās tehniskās iespējas
 konkrētās nozarēs un konkrētās datu apstrādes
 situācijās, jo īpaši ņemot vērā
 attīstību, kas vērojama saistībā ar tehnoloģijām
 un risinājumiem integrētai privātuma aizsardzībai un datu
 aizsardzībai pēc noklusējuma, izņemot gadījumus, kad
 piemērojams 4. punkts.
 4. Komisija nepieciešamības
 gadījumā var pieņemt īstenošanas aktus, kuros precizē
 noteikumus, kas minēti 1. un 2. punktā, dažādās
 situācijās jo īpaši, lai:
 a) novērstu neatļautu
 piekļuvi personas datiem;
 b) novērstu personas datu
 neatļautu izpaušanu, nolasīšanu, pavairošanu, sagrozīšanu,
 dzēšanu vai izņemšanu;
 c) nodrošinātu apstrādes
 darbību likumības pārbaudi.
 Šos īstenošanas aktus pieņem
 saskaņā ar pārbaudes procedūru, kas minēta
 87. panta 2. punktā.
 31. pants
 Personas datu aizsardzības
 pārkāpuma paziņošana uzraudzības iestādei
 1. Personas datu
 aizsardzības pārkāpuma gadījumā pārzinis bez
 nepamatotas kavēšanās un, ja tas iespējams, ne vēlāk
 kā 24 stundās no brīža, kad tas kļuvis zināms,
 paziņo uzraudzības iestādei par personas datu aizsardzības
 pārkāpumu. Paziņojumam uzraudzības iestādei pievieno
 pamatotu paskaidrojumu, ja paziņošana nav notikusi 24 stundu laikā.
 2. Saskaņā ar
 26. panta 2. punkta f) apakšpunktu apstrādātājs
 nekavējoties tiklīdz ir konstatēts personas datu
 aizsardzības pārkāpums brīdina un informē
 pārzini.
 3. Paziņojumā, kas
 minēts 1. punktā, vismaz:
 a) apraksta personas datu aizsardzības
 pārkāpuma būtību, tostarp skarto datu subjektu kategorijas
 un skaitu un skarto datu ierakstu kategorijas un skaitu;
 b) paziņo datu aizsardzības
 inspektora vai cita kontaktpunkta, kur var iegūt papildu informāciju,
 identitāti un kontaktinformāciju;
 c) iesaka pasākumus personas datu
 aizsardzības pārkāpuma iespējamās
 nelabvēlīgās ietekmes mazināšanai;
 d) apraksta personas datu aizsardzības
 pārkāpuma sekas;
 e) apraksta pārziņa
 ierosinātos vai veiktos pasākumus, lai risinātu personas datu
 aizsardzības pārkāpumu.
 4. Pārzinis dokumentē
 visus personas datu aizsardzības pārkāpumus, norādot
 pārkāpumu izdarīšanas apstākļus, to sekas un
 veiktās koriģējošās darbības. Dokumentācijai
 jāļauj uzraudzības iestādei pārbaudīt šā
 panta ievērošanu. Dokumentācijā ietver tikai šim nolūkam nepieciešamo
 informāciju.
 5. Komisijai piešķir
 tiesības pieņemt deleģētos aktus saskaņā ar
 86. pantu ar nolūku sīkāk precizēt kritērijus un
 prasības attiecībā uz 1. un 2. punktā minētā
 personas datu aizsardzības pārkāpuma konstatēšanu un jo
 īpaši apstākļus, kuros pārzinim un
 apstrādātājam ir pienākums ziņot par personas datu
 aizsardzības pārkāpumu.
 6. Komisija var noteikt
 standarta formu šādam paziņojumam uzraudzības iestādei,
 procedūras, kas piemērojamas pienākumam paziņot, un formu
 un kārtību dokumentācijai, kas minēta 4. punktā,
 ietverot arī termiņus, kuros dzēš tajā ietverto
 informāciju. Šos īstenošanas aktus pieņem saskaņā ar
 pārbaudes procedūru, kas minēta 87. panta 2. punktā.
 32. pants
 Datu subjekta informēšana par personas
 datu aizsardzības pārkāpumu
 1. Ja personas datu
 aizsardzības pārkāpums var nelabvēlīgi ietekmēt
 datu subjekta personas datu vai privātuma aizsardzību, pārzinis
 pēc tam, kad ir paziņojis par pārkāpumu saskaņā
 ar 31. pantu, bez nepamatotas kavēšanās informē datu
 subjektu par personas datu aizsardzības pārkāpumu .
 2. Paziņojumā datu
 subjektam, kas minēts 1. punktā, apraksta personas datu
 aizsardzības pārkāpuma būtību un ietver vismaz
 31. panta 3. punkta b) un c) apakšpunktā minēto
 informāciju un ieteikumus.
 3. Datu subjekts nav jāinformē
 par personas datu aizsardzības pārkāpumu, ja pārzinis
 uzraudzības iestādei ir uzskatāmi pierādījis, ka tas
 ir īstenojis atbilstošus tehniskus aizsardzības pasākumus un šie
 pasākumi tikuši piemēroti datiem, ko skāris personas datu
 aizsardzības pārkāpums. Ar šādiem tehniskiem
 aizsardzības pasākumiem datus padara nesaprotamus personām,
 kurām nav pilnvaru piekļūt datiem.
 4. Neskarot pārziņa
 pienākumu informēt datu subjektu par personas datu aizsardzības
 pārkāpumu, ja pārzinis vēl nav informējis datu subjektu
 par personas datu aizsardzības pārkāpumu, uzraudzības
 iestāde, apsvērusi pārkāpuma iespējamo
 nelabvēlīgo ietekmi, var pieprasīt pārzinim informēt
 datu subjektu.
 5. Komisijai piešķir
 tiesības pieņemt deleģētos aktus saskaņā ar
 86. pantu ar nolūku sīkāk precizēt kritērijus un
 prasības attiecībā uz 1. punktā minētajiem
 apstākļiem, kādos personas datu aizsardzības
 pārkāpums var nelabvēlīgi ietekmēt datu subjektu.
 6. Komisija var noteikt
 formātu datu subjekta informēšanai, kas minēta
 1. punktā, un šai informēšanai piemērojamās
 procedūras. Šos īstenošanas aktus pieņem saskaņā ar
 pārbaudes procedūru, kas minēta 87. panta
 2. punktā.
 3. IEDAĻA
 DATU AIZSARDZĪBAS IETEKMES NOVĒRTĒJUMS UN IEPRIEKŠĒJA
 ATĻAUJA
 33. pants
 Datu aizsardzības ietekmes novērtējums
 1. Ja apstrādes
 darbības īpaši apdraud datu subjekta tiesības un
 brīvības savas būtības, apmēra vai nolūku
 dēļ, pārzinis vai apstrādātājs, kas rīkojas
 pārziņa vārdā, veic plānoto apstrādes
 darbību personas datu aizsardzības ietekmes novērtējumu.
 2. Īpašo apdraudējumu,
 kas minēts 1. punktā, jo īpaši izraisa šādas
 apstrādes darbības:
 a) sistemātiska un plaša ar fizisko
 personu saistītu personisku aspektu novērtēšana vai
 analizēšana, lai iepriekšparedzētu, piemēram, fiziskas personas
 ekonomisko situāciju, atrašanās vietu, veselību,
 personīgās vēlmes, uzticamību vai uzvedību, kuras
 pamatā ir automatizēta apstrāde un ar ko pamato pasākumus,
 kas personai rada tiesiskas sekas vai to būtiski skar;
 b) informācijas apstrāde par
 seksuālo dzīvi, veselību, rasi un etnisko izcelsmi vai par
 veselības aprūpes pakalpojumu sniegšanu, epidemioloģiskai
 izpētei vai aptaujām par infekciju slimībām, ja datus
 apstrādā, lai īstenotu pasākumus vai pieņemtu
 lēmumus attiecībā uz konkrētām personām
 plašā mērogā;
 c) publiski pieejamu zonu uzraudzība,
 jo īpaši izmantojot optiskas elektroniskas iekārtas (video
 novērošana) plašā mērogā;
 d) plaša mēroga kartotēkas par
 bērnu personas datiem, ģenētiskajiem datiem vai biometriskajiem
 datiem;
 e) citas apstrādes darbības,
 kurām saskaņā ar 34. panta 2. punkta
 b) apakšpunktu ir nepieciešama apspriešanās ar uzraudzības
 iestādi.
 3. Novērtējumā
 ietver vismaz plānoto apstrādes darbību vispārīgu
 aprakstu, datu subjekta tiesību un brīvību apdraudējuma
 novērtējumu, pasākumus, kas paredzēti riska mazināšanai,
 aizsardzības pasākumus, drošības pasākumus un
 mehānismus, kas nodrošina personas datu aizsardzību un uzskatāmi
 parāda, ka ir ievērota šī regula, ņemot vērā datu
 subjektu un citu attiecīgo personu tiesības un likumīgās
 intereses.
 4. Pārzinis pieprasa datu
 subjektu vai viņu pārstāvju viedokli par plānoto
 apstrādi, neskarot komerciālu vai sabiedrisku interešu
 aizsardzību vai apstrādes darbību drošību.
 5. Šā panta 1. un
 4. punktu nepiemēro, ja pārzinis ir valsts iestāde vai
 struktūra un ja apstrāde saskaņā ar 6. panta
 1. punkta c) apakšpunktu pamatota ar juridisku pienākumu, kas
 paredz noteikumus un procedūras apstrādes darbībām un ko
 regulē Savienības tiesības, izņemot, ja dalībvalsts
 uzskata par nepieciešamu veikt šādu ietekmes novērtējumu pirms
 apstrādes darbībām.
 6. Komisijai piešķir
 tiesības pieņemt deleģētos aktus saskaņā ar
 86. pantu ar nolūku sīkāk precizēt kritērijus un
 nosacījumus attiecībā uz apstrādes darbībām, kas
 var radīt īpašu apdraudējumu, kā minēts 1. un
 2. punktā, un prasības attiecībā uz novērtējumu,
 kas minēts 3. punktā, ietverot mērogojamības,
 pārbaudāmības un revīzijas nosacījumus. Šajā
 sakarā Komisija apsver īpašus pasākumus
 mikrouzņēmumiem, maziem un vidējiem uzņēmumiem.
 7. Komisija var noteikt
 standartus un procedūras, saskaņā ar kuriem jāveic
 novērtējums, tā pārbaude un revīzija, kā
 minēts 3. punktā. Šos īstenošanas aktus pieņem
 saskaņā ar pārbaudes procedūru, kas minēta
 87. panta 2. punktā.
 34. pants
 Iepriekšēja atļauja un iepriekšēja apspriešanās
 1. Lai nodrošinātu, ka
 plānotā apstrāde notiek saskaņā ar šo regulu un jo
 īpaši lai mazinātu iespējamo risku datu subjektam, pārzinis
 vai attiecīgā gadījumā apstrādātājs pirms
 personas datu apstrādes saņem uzraudzības iestādes
 atļauju, ja pārzinis vai apstrādātājs
 izstrādā līguma noteikumus saskaņā ar 42. panta
 2. punkta d) apakšpunktu vai nenodrošina atbilstošus
 aizsardzības pasākumus juridiski saistošā dokumentā, kas
 minēts 42. panta 5. punktā, personas datu
 nosūtīšanai uz trešo valsti vai starptautisku organizāciju.
 2. Lai nodrošinātu, ka
 plānotā apstrāde notiek saskaņā ar šo regulu un jo
 īpaši lai mazinātu iespējamo risku datu subjektam, pārzinis
 vai apstrādātājs, kas rīkojas pārziņa
 vārdā, pirms personas datu apstrādes apspriežas ar
 uzraudzības iestādi, ja:
 a) no datu aizsardzības ietekmes novērtējuma,
 kas paredzēts 33. pantā, izriet, ka apstrādes darbības
 savas būtības, apmēra vai nolūku dēļ var
 radīt augsta līmeņa īpašu apdraudējumu; vai
 b) uzraudzības iestāde uzskata par
 nepieciešamu veikt iepriekšēju apspriešanos par apstrādes
 darbībām, kas var īpaši apdraudēt datu subjektu
 tiesības un brīvības savas būtības, apmēra un/vai
 nolūku dēļ un ir precizētas saskaņā ar
 4. punktu.
 3. Ja uzraudzības
 iestāde uzskata, ka plānotā apstrāde neatbilst šai regulai,
 jo īpaši, ja apdraudējums nav pietiekami identificēts vai
 mazināts, tā aizliedz plānoto apstrādi un izsaka
 atbilstīgus ierosinājumus, lai novērstu šo neatbilstību.
 4. Uzraudzības iestāde
 izstrādā un publicē sarakstu ar apstrādes
 darbībām, kurām piemērojama iepriekšēja
 apspriešanās saskaņā ar 2. punkta b) apakšpunktu.
 Uzraudzības iestāde paziņo šādus sarakstus Eiropas Datu
 uzraudzības kolēģijai.
 5. Ja 4. punktā
 minētais saraksts aptver apstrādes darbības, kas saistītas
 ar preču vai pakalpojumu sniegšanu datu subjektiem vairākās
 dalībvalstīs, vai ar viņu uzvedības novērošanu, vai
 var būtiski skart personas datu brīvu apriti Savienībā,
 uzraudzības iestāde saraksta pieņemšanai piemēro
 konsekvences mehānismu, kas minēts 57. pantā.
 6. Pārzinis vai
 apstrādātājs iesniedz uzraudzības iestādei
 33. pantā minēto datu aizsardzības ietekmes
 novērtējumu un pēc pieprasījuma jebkuru citu
 informāciju, kas ļauj uzraudzības iestādei
 izvērtēt apstrādes atbilstību un jo īpaši datu
 subjekta personas datu aizsardzības apdraudējumu un attiecīgos
 aizsardzības pasākumus.
 7. Lai nodrošinātu, ka
 plānotā apstrāde notiek saskaņā ar šo regulu un jo
 īpaši lai mazinātu iespējamo risku datu subjektam,
 dalībvalstis apspriežas ar uzraudzības iestādi, kad tās
 izstrādā leģislatīvu pasākumu, ko pieņem valsts
 parlaments, vai pasākumu, kas pamatojas uz šādu leģislatīvu
 pasākumu, un kurā definēta apstrāde.
 8. Komisijai piešķir
 tiesības pieņemt deleģētos aktus saskaņā ar
 86. pantu ar nolūku sīkāk precizēt kritērijus un
 prasības attiecībā uz 2. punkta a) apakšpunktā minēto
 augsta līmeņa īpašu apdraudējumu.
 9. Komisija var noteikt
 standarta formas un procedūras attiecībā uz 1. un
 2. punktā minēto iepriekšējo atļauju un apspriešanos,
 un standarta formas un procedūras uzraudzības iestādes
 informēšanai saskaņā ar 6. punktu Šos īstenošanas
 aktus pieņem saskaņā ar pārbaudes procedūru, kas
 minēta 87. panta 2. punktā.
 4. IEDAĻA
 DATU AIZSARDZĪBAS INSPEKTORS
 35. pants
 Datu aizsardzības inspektora iecelšana
 1. Pārzinis un
 apstrādātājs ieceļ datu aizsardzības inspektoru
 katrā gadījumā, kad
 a) apstrādi veic valsts iestāde
 vai struktūra; vai
 b) apstrādi veic uzņēmums,
 kas nodarbina 250 personas vai vairāk; vai
 c) datu pārziņa vai
 apstrādātāja pamatdarbība, sastāv no apstrādes
 darbībām, kurām to būtības, apmēra un/vai
 nolūku dēļ nepieciešama regulāra un sistemātiska datu
 subjektu novērošana.
 2. Gadījumos, kas
 minēti 1. punkta b) apakšpunktā, uzņēmumu grupa
 var iecelt vienu datu aizsardzības inspektoru.
 3. Ja pārzinis vai
 apstrādātājs ir valsts iestāde vai struktūra, datu
 aizsardzības inspektoru var iecelt vairākām tās
 vienībām, ņemot vērā valsts iestādes vai
 struktūras organizatorisko uzbūvi.
 4. Gadījumos, kas nav
 minēti 1. punktā, pārzinis vai apstrādātājs,
 vai asociācijas un citas struktūras, kas pārstāv
 pārziņu vai apstrādātāju kategorijas, var iecelt datu
 aizsardzības inspektoru.
 5. Pārzinis vai
 apstrādātājs ieceļ datu aizsardzības inspektoru,
 pamatojoties uz tā profesionālo kvalifikāciju, jo īpaši
 pamatojoties uz eksperta līmeņa zināšanām datu
 aizsardzības tiesību un prakses jomā un spēju pildīt
 uzdevumus, kas minēti 37. pantā. Nepieciešamo eksperta
 zināšanu līmeni nosaka jo īpaši ņemot vērā datu
 apstrādi, kas tiek veikta, un aizsardzību, kas nepieciešama
 pārziņa vai apstrādātāja apstrādātajiem
 personas datiem.
 6. Pārzinis vai
 apstrādātājs nodrošina, ka visi pārējie datu
 aizsardzības inspektora pienākumi ir savienojami ar tā
 uzdevumiem un pienākumiem datu aizsardzības inspektora statusā
 un nerada interešu konfliktu.
 7. Pārzinis vai
 apstrādātājs ieceļ datu aizsardzības inspektoru uz
 vismaz divu gadu termiņu. Datu aizsardzības inspektoru var
 atkārtoti iecelt uz turpmākiem termiņiem. Datu aizsardzības
 inspektoru pirms pilnvaru termiņa beigām var atcelt tikai tad, ja
 datu aizsardzības inspektors vairs neatbilst savu uzdevumu izpildes
 nosacījumiem.
 8. Datu aizsardzības
 inspektoru var nodarbināt pārzinis vai apstrādātājs,
 vai tas var veikt savus uzdevumus uz līguma pamata.
 9. Pārzinis vai
 apstrādātājs paziņo datu aizsardzības inspektora
 vārdu un kontaktinformāciju uzraudzības iestādei un
 sabiedrībai.
 10. Datu subjektam ir
 tiesības vērsties pie datu aizsardzības inspektora visos
 jautājumos, kas saistīti ar datu subjekta datu apstrādi, un
 pieprasīt ar šo regulu piešķirto tiesību izmantošanu.
 11. Komisijai piešķir
 tiesības pieņemt deleģētos aktus saskaņā ar
 86. pantu ar nolūku sīkāk precizēt kritērijus un
 prasības attiecībā uz pārziņa vai
 apstrādātāja pamatdarbību, kas minēta 1. punkta
 c) apakšpunktā, un kritērijus datu aizsardzības inspektora
 profesionālajai kvalifikācijai, kas minēta 5. punktā.
 36. pants
 Datu aizsardzības inspektora statuss
 1. Pārzinis vai
 apstrādātājs nodrošina, ka datu aizsardzības inspektors
 tiek pienācīgi un laicīgi iesaistīts visos jautājumos
 saistībā ar personas datu aizsardzību.
 2. Pārzinis un
 apstrādātājs nodrošina, ka datu aizsardzības inspektors
 pilda savus pienākumus un uzdevumus neatkarīgi un nesaņem
 nekādus norādījumus attiecībā uz savu funkciju
 veikšanu. Datu aizsardzības inspektors tieši ziņo pārziņa
 vai apstrādātāja vadībai.
 3. Pārzinis vai
 apstrādātājs atbalsta datu aizsardzības inspektoru
 viņa uzdevumu veikšanā un nodrošina darbiniekus, telpas,
 aprīkojumu un citus resursus, kas nepieciešami, lai inspektors varētu
 veikt savus pienākumus un uzdevumus saskaņā ar 37. pantu.
 37. pants
 Datu aizsardzības inspektora uzdevumi
 1. Pārzinis un
 apstrādātājs uztic datu aizsardzības inspektoram vismaz
 šādus uzdevumus:
 a) informēt un konsultēt
 pārzini vai apstrādātāju par viņu pienākumiem
 saskaņā ar šo regulu un dokumentēt šīs darbības un
 saņemtās atbildes;
 b) uzraudzīt pārziņa vai
 apstrādātāja vadlīniju īstenošanu un piemērošanu
 saistībā ar personas datu aizsardzību, ietverot arī
 pienākumu sadali, apstrādes darbībās iesaistīto
 darbinieku mācības un ar to saistītas revīzijas;
 c) uzraudzīt šīs regulas
 īstenošanu un piemērošanu, jo īpaši attiecībā uz
 prasībām saistībā ar integrētu datu aizsardzību,
 datu aizsardzību pēc noklusējuma un datu drošību, un
 saistībā ar datu subjektu informēšanu un datu subjektu
 pieprasījumiem, izmantojot viņu tiesības saskaņā ar šo
 regulu;
 d) nodrošināt, ka tiek saglabāta
 28. pantā minētā dokumentācija;
 e) uzraudzīt dokumentāciju,
 paziņojumus un informēšanu par personas datu aizsardzības
 pārkāpumiem saskaņā ar 31. un 32. pantu;
 f) uzraudzīt, kā pārzinis
 vai apstrādātājs veic datu aizsardzības ietekmes
 novērtējumu un kā tiek ievēroti noteikumi par
 iepriekšēju atļauju vai iepriekšēju apspriešanos
 saskaņā ar 33. un 34. pantu;
 g) uzraudzīt atbildes uz
 uzraudzības iestādes pieprasījumiem un datu aizsardzības
 inspektora kompetences ietvaros sadarboties ar uzraudzības iestādi
 pēc tās pieprasījuma vai pēc datu aizsardzības
 inspektora paša iniciatīvas;
 h) būt par uzraudzības
 iestādes kontaktpunktu ar apstrādi saistītos jautājumos un
 attiecīgos gadījumos konsultēties ar uzraudzības
 iestādi, pēc paša iniciatīvas.
 2. Komisijai piešķir tiesības
 pieņemt deleģētos aktus saskaņā ar 86. pantu ar
 nolūku sīkāk precizēt kritērijus un prasības
 attiecībā uz datu aizsardzības inspektora uzdevumiem,
 sertifikāciju, statusu, pilnvarām un resursiem saskaņā ar
 1. punktā minēto.
 5. IEDAĻA
 PROFESIONĀLĀS ĒTIKAS KODEKSI UN SERTIFIKĀCIJA
 38. pants
 Profesionālās ētikas kodeksi
 1. Dalībvalstis,
 uzraudzības iestādes un Komisija mudina izstrādāt
 profesionālās ētikas kodeksus, kas paredzēti, lai
 veicinātu šīs regulas atbilstīgu piemērošanu, ņemot
 vērā dažādu datu apstrādes nozaru raksturīgās
 iezīmes, un jo īpaši attiecībā uz:
 a) godīgu un
 caurskatāmu datu apstrādi;
 b) datu
 vākšanu;
 c) sabiedrības
 un datu subjektu informēšanu;
 d) datu subjektu
 pieprasījumiem, izmantojot savas tiesības;
 e) bērnu
 informēšanu un aizsardzību;
 f) datu
 nosūtīšanu uz trešām valstīm vai starptautiskām
 organizācijām;
 g) mehānismiem,
 ar kuru palīdzību uzrauga un nodrošina, ka pārziņi, kas
 pievienojušies kodeksam, to ievēro;
 h) ārpustiesas
 procedūrām un citām strīdu risināšanas
 procedūrām attiecībā uz strīdiem starp pārzini un
 datu subjektu saistībā ar personas datu apstrādi, neskarot datu
 subjekta tiesības saskaņā ar 73. un 75. pantu.
 2. Asociācijas un citas
 struktūras, kas pārstāv pārziņu vai
 apstrādātāju kategorijas kādā dalībvalstī un
 plāno izstrādāt profesionālās ētikas kodeksus vai
 grozīt vai papildināt jau esošus profesionālās ētikas
 kodeksus, var tos iesniegt šīs dalībvalsts uzraudzības
 iestādei atzinuma saņemšanai. Uzraudzības iestāde var
 sniegt atzinumu, vai profesionālās ētikas kodeksa projekts vai
 grozījumi ir saskaņā ar šo regulu. Uzraudzības iestāde
 pieprasa datu subjektu vai viņu pārstāvju viedokļus par
 projektiem.
 3. Asociācijas un citas
 struktūras, kas pārstāv pārziņu vai
 apstrādātāju kategorijas vairākās
 dalībvalstīs, var iesniegt profesionālās ētikas
 kodeksu projektus vai to papildinājumus Komisijai.
 4. Komisija var pieņemt
 īstenošanas aktus, ar kuriem nolemj, vai saskaņā ar
 3. punktu iesniegtie profesionālās ētikas kodeksi un to
 grozījumi vai papildinājumi ir vispārēji piemērojami
 Savienībā. Šos īstenošanas aktus
 pieņem saskaņā ar pārbaudes procedūru, kas minēta
 87. panta 2. punktā.
 5. Komisija nodrošina
 atbilstīgu publicitāti tiem profesionālās ētikas
 kodeksiem, par kuriem pieņemts lēmums, ka tie ir vispārēji
 piemērojami saskaņā ar 4. punktu.
 39. pants
 Sertifikācija
 1. Dalībvalstis un Komisija
 mudina, jo īpaši Eiropas līmenī, izveidot datu aizsardzības
 sertifikācijas mehānismus un datu aizsardzības zīmogus un
 marķējumus, kas ļautu datu subjektam ātri novērtēt
 pārziņu un apstrādātāju nodrošināto datu
 aizsardzības līmeni. Datu aizsardzības sertifikācijas
 mehānismi veicina šīs regulas pareizu piemērošanu, ņemot
 vērā dažādu nozaru un dažādu datu apstrādes
 darbību īpašās iezīmes.
 2. Komisijai piešķir
 tiesības pieņemt deleģētos aktus saskaņā ar
 86. pantu ar nolūku sīkāk precizēt kritērijus un
 prasības attiecībā uz datu aizsardzības sertifikācijas
 mehānismiem, kas minēti 1. punktā, ietverot to piešķiršanas
 un atsaukšanas nosacījumus un prasības to atzīšanai
 Savienībā un trešās valstīs.
 3. Komisija var noteikt
 tehniskos standartus sertifikācijas mehānismiem un datu
 aizsardzības zīmogiem un marķējumiem un var noteikt
 mehānismus sertifikācijas mehānismu un datu aizsardzības
 zīmogu un marķējumu veicināšanai un atzīšanai. Šos īstenošanas aktus pieņem
 saskaņā ar pārbaudes procedūru, kas minēta
 87. panta 2. punktā.
 V NODAĻA
 PERSONAS DATU NOSŪTĪŠANA UZ TREŠĀM VALSTĪM VAI
 STARPTAUTISKĀM ORGANIZĀCIJĀM
 40. pants
 Nosūtīšanas vispārīgie principi
 Personas datus, kas tiek apstrādāti
 vai kurus ir paredzēts apstrādāt pēc nosūtīšanas
 uz trešo valsti vai starptautisku organizāciju, var nosūtīt
 tikai tad, ja, ņemot vērā citus šīs regulas noteikumus,
 pārzinis un apstrādātājs ir ievērojuši šajā
 nodaļā paredzētos nosacījumus, ietverot arī personas
 datu tālāku nosūtīšanu no trešās valsts vai
 starptautiskās organizācijas citai trešai valstij vai citai
 starptautiskai organizācijai.
 41. pants
 Nosūtīšana, pamatojoties uz lēmumu par aizsardzības
 līmeņa pietiekamību
 1. Nosūtīšanu var
 veikt, ja Komisija ir nolēmusi, ka trešā valsts vai kāda
 šīs valsts teritorija vai apstrādes nozare, vai attiecīgā
 starptautiskā organizācija nodrošina pietiekamu aizsardzības
 līmeni. Šādai nosūtīšanai nav nepieciešama nekāda cita
 atļauja.
 2. Novērtējot
 aizsardzības līmeņa pietiekamību, Komisija apsver
 šādus faktorus:
 a) tiesiskuma princips, spēkā
 esošie attiecīgie tiesību akti – gan vispārīgie, gan nozaru
 – ietverot arī tos, kas attiecas uz sabiedrības drošību,
 aizsardzību, valsts drošību un krimināltiesībām,
 profesionālie noteikumi un drošības pasākumi, kurus ievēro
 šajā valstī vai starptautiskajā organizācijā, kā
 arī tiesību efektivitāte un īstenojamība, ietverot
 efektīvus datu subjektu tiesībaizsardzības līdzekļus
 gan administratīvā kārtā, gan tiesā un jo īpaši
 attiecībā uz tiem datu subjektiem, kas dzīvo Savienībā
 un kuru datus nosūta;
 b) vai attiecīgajā trešā
 valstī vai starptautiskajā organizācijā pastāv un
 efektīvi darbojas viena vai vairākas uzraudzības iestādes,
 kas atbildīgas par datu aizsardzības noteikumu ievērošanas
 nodrošināšanu, par datu subjektu atbalstīšanu un konsultēšanu
 saistībā ar tiesību izmantošanu un par sadarbību ar
 Savienības un dalībvalstu uzraudzības iestādēm; un
 c) kādas starptautiskās
 saistības uzņēmusies attiecīgā trešā valsts vai
 starptautiskā organizācija.
 3. Komisija var nolemt, ka
 trešā valsts, trešās valsts teritorija vai apstrādes nozare, vai
 starptautiska organizācija nodrošina pietiekamu aizsardzības
 līmeni 2. punkta izpratnē. Šos īstenošanas aktus pieņem
 saskaņā ar pārbaudes procedūru, kas minēta 87. panta
 2. punktā.
 4. Īstenošanas aktā
 norāda tā ģeogrāfisko un nozaru piemērošanas jomu un
 attiecīgā gadījumā norāda uzraudzības
 iestādi, kas minēta 2. punkta b) apakšpunktā.
 5. Komisija var nolemt, ka
 trešā valsts vai trešās valsts teritorija vai apstrādes nozare,
 vai starptautiska organizācija nenodrošina pietiekamu aizsardzības
 līmeni šā panta 2. punkta nozīmē, jo īpaši
 gadījumos, kad attiecīgie trešā valstī vai
 starptautiskā organizācijā spēkā esošie tiesību
 akti – gan vispārīgie, gan nozaru – negarantē efektīvas un
 īstenojamas tiesības, ietverot efektīvus datu subjektu
 tiesībaizsardzības līdzekļus gan administratīvā
 kārtā, gan tiesā un jo īpaši attiecībā uz tiem
 datu subjektiem, kas dzīvo Savienībā un kuru datus nosūta.
 Šos īstenošanas aktus pieņem saskaņā ar pārbaudes
 procedūru, kas minēta 87. panta 2. punktā, vai
 saskaņā ar procedūru, kas minēta 87. panta 3. punktā,
 ja tas ir ārkārtīgi steidzami saistībā ar personas
 tiesībām uz personas datu aizsardzību.
 6. Ja Komisija pieņem
 lēmumu saskaņā ar 5. punktu, personas datu
 nosūtīšana uz attiecīgo trešo valsti, trešās valsts
 teritoriju vai apstrādes nozari vai starptautisko organizāciju ir
 aizliegta, neskarot 42. un 44. pantu. Atbilstīgā laikā
 Komisija sāk sarunas ar trešo valsti vai starptautisko organizāciju
 ar nolūku labot situāciju, kas izriet no lēmuma, kas
 pieņemts saskaņā ar šā panta 5.punktu.
 7. Komisija publicē Eiropas
 Savienības Oficiālajā Vēstnesī sarakstu ar
 tām trešām valstīm, trešās valsts teritorijām un
 apstrādes nozarēm un starptautiskām organizācijām, par
 kurām ir pieņemts lēmums par aizsardzības līmeņa
 pietiekamību vai nepietiekamību.
 8. Lēmumi, ko Komisija
 pieņēmusi, pamatojoties uz Direktīvas 95/46/EK 25. panta
 6. punktu un 26. panta 4. punktu, ir spēkā, kamēr
 Komisija tos negroza, neaizstāj vai neatceļ.
 42. pants
 Nosūtīšana, pamatojoties uz atbilstošiem aizsardzības
 pasākumiem
 1. Ja Komisija nav
 pieņēmusi lēmumu saskaņā ar 41. pantu,
 pārzinis vai apstrādātājs var nosūtīt personas
 datus uz trešo valsti vai starptautisku organizāciju tikai tad, ja
 pārzinis vai apstrādātājs juridiski saistošā aktā
 ir nodrošinājis atbilstošus personas datu aizsardzības
 pasākumus.
 2. Atbilstošus aizsardzības
 pasākumus, kas minēti 1. punktā, jo īpaši nodrošina
 ar:
 a) saistošiem uzņēmuma noteikumiem
 saskaņā ar 43. pantu; vai
 b) tipveida datu aizsardzības
 noteikumiem, ko pieņēmusi Komisija. Šos īstenošanas aktus
 pieņem saskaņā ar pārbaudes procedūru, kas minēta
 87. panta 2. punktā; vai
 c) tipveida datu aizsardzības
 noteikumiem, ko pieņem uzraudzības iestāde saskaņā ar
 konsekvences mehānismu, kā minēts 57. pantā, ja
 Komisija tos saskaņā ar 62. panta 1. punkta
 b) apakšpunktu ir pasludinājusi par vispārēji
 piemērojamiem; vai
 d) līguma, kas noslēgts starp
 pārzini vai apstrādātāju un datu saņēmēju,
 noteikumiem, ko apstiprinājusi uzraudzības iestāde
 saskaņā ar 4. punktu.
 3. Nosūtīšanai,
 pamatojoties uz tipveida datu aizsardzības noteikumiem vai saistošiem
 uzņēmuma noteikumiem, kā minēts 2. punkta a),
 b) vai c) apakšpunktā, nav nepieciešama nekāda cita
 atļauja.
 4. Ja nosūtīšana
 pamatojas uz līguma noteikumiem, kā minēts šā panta
 2. punkta d) apakšpunktā, pārzinis vai
 apstrādātājs no uzraudzības iestādes saņem
 iepriekšēju līguma noteikumu apstiprinājumu saskaņā ar
 34. panta 1. punktu. Ja nosūtīšana ir saistīta ar
 apstrādes darbībām, kas attiecas uz datu subjektiem citā
 dalībvalstī vai dalībvalstīs, vai būtiski skar
 personas datu brīvu apriti Savienībā, uzraudzības
 iestāde piemēro konsekvences mehānismu, kas minēts
 57. pantā.
 5. Ja atbilstoši personas datu
 aizsardzības pasākumi nav paredzēti juridiski saistošā
 aktā, pārzinis vai apstrādātājs saņem
 iepriekšēju atļauju nosūtīšanai vai
 vairākkārtējai nosūtīšanai, vai noteikumiem, kas jāpievieno
 pārvaldības norunām, kas ir šādas nosūtīšanas
 pamatā. Šādu atļauju uzraudzības iestāde sniedz
 saskaņā 34. panta 1. punktu. Ja nosūtīšana ir
 saistīta ar apstrādes darbībām, kas attiecas uz datu
 subjektiem citā dalībvalstī vai dalībvalstīs, vai
 būtiski skar personas datu brīvu apriti Savienībā,
 uzraudzības iestāde piemēro konsekvences mehānismu, kas
 minēts 57. pantā. Uzraudzības iestādes atļaujas,
 kas izsniegtas saskaņā ar Direktīvas 95/46/EK 26. panta
 2. punktu, ir spēkā, kamēr uzraudzības iestāde tās
 negroza, neaizstāj vai neatceļ.
 43. pants
 Nosūtīšana, pamatojoties uz saistošiem uzņēmuma
 noteikumiem
 1. Uzraudzības iestāde
 saskaņā ar 58. pantā minēto konsekvences
 mehānismu apstiprina saistošos uzņēmuma noteikumus ar
 nosacījumu, ka tie:
 a) ir juridiski saistoši un tos piemēro
 un izpilda visi pārziņa vai apstrādātāja
 uzņēmumu grupas locekļi, un attiecas arī uz darbiniekiem;
 b) skaidri piešķir īstenojamas
 tiesības datu subjektiem;
 c) atbilst 2. punktā
 paredzētajām prasībām.
 2. Saistošajos
 uzņēmuma noteikumos vismaz norāda:
 a) uzņēmumu grupas un tās
 locekļu struktūru un kontaktinformāciju;
 b) datu nosūtīšanu vai
 vairākkārtēju nosūtīšanu, ietverot personas datu
 kategorijas, apstrādes veidu un nolūkus, attiecīgo datu subjektu
 veidu un attiecīgās trešās valsts vai valstu identifikāciju;
 c) to juridiski gan iekšēji, gan
 ārēji saistošo raksturu;
 d) vispārīgos datu
 aizsardzības principus, jo īpaši ierobežojumus saistībā ar
 nolūku, datu kvalitāte, apstrādes juridiskais pamats,
 sensitīvu personas datu apstrāde, pasākumi datu drošības
 nodrošināšanai un prasības tālākai datu
 nosūtīšanai organizācijām, kurām vadlīnijas nav
 saistošas;
 e) datu subjektu tiesības un
 līdzekļus šo tiesību izmantošanai, ietverot tiesības
 nebūt tāda pasākuma subjektam, kas pamatojas uz
 profilēšanu, saskaņā ar 20. pantu, tiesības iesniegt
 sūdzību kompetentai uzraudzības iestādei un kompetentai
 tiesai dalībvalstī saskaņā ar 75. pantu un
 tiesības uz nodarījuma izlīdzināšanu un attiecīgos
 gadījumos uz kompensāciju saistošo uzņēmuma noteikumu
 pārkāpuma gadījumā;
 f) pārziņa un
 apstrādātāja, kas atrodas dalībvalsts teritorijā,
 piekrišanu, ka tas uzņemas atbildību par uzņēmuma saistošo
 noteikumu pārkāpumu, ko izdara uzņēmumu grupas loceklis,
 kas neatrodas Savienībā; pārzini vai apstrādātāju
 var pilnībā vai daļēji atbrīvot no šīs
 atbildības, ja tas pierāda, ka uzņēmumu grupas loceklis nav
 atbildīgs par notikumu, kurš izraisījis kaitējumu;
 g) kā saskaņā ar
 11. pantu datu subjektam tiek sniegta informācija par saistošiem
 uzņēmuma noteikumiem, jo īpaši par noteikumiem, kas minēti
 šā punkta d), e) un f) apakšpunktā;
 h) saskaņā ar 35. pantu ieceltā
 datu aizsardzības inspektora uzdevumus, ietverot uzdevumu uzraudzīt,
 kā uzņēmumu grupas ietvaros tiek ievēroti saistošie
 uzņēmuma noteikumi, kā arī uzdevumu uzraudzīt
 mācības un sūdzību izskatīšanu;
 i) mehānismus, kas izveidoti
 uzņēmumu grupas ietvaros un kuru mērķis ir nodrošināt
 uzņēmuma saistošo noteikumu ievērošanas pārbaudi;
 j) mehānismus, kas izveidoti, lai
 ziņotu par izmaiņām vadlīnijās un fiksētu
 tās, un lai paziņotu šīs izmaiņas uzraudzības
 iestādei;
 k) sadarbības mehānismus ar
 uzraudzības iestādi, kas nodrošina, ka visi uzņēmuma grupas
 locekļi ievēro noteikumus, jo īpaši darot uzraudzības
 iestādei pieejamus šā punkta i) apakšpunktā minēto
 pasākumu pārbaužu rezultātus.
 3. Komisijai piešķir
 tiesības pieņemt deleģētos aktus saskaņā ar
 86. pantu ar nolūku sīkāk precizēt kritērijus un
 prasības attiecībā uz saistošiem uzņēmuma noteikumiem
 šā panta izpratnē, jo īpaši attiecībā uz
 kritērijiem to apstiprināšanai, kritērijiem 2. punkta b),
 d), e) un f) apakšpunktu piemērošanai apstrādātāju
 uzņēmuma saistošajiem noteikumiem un citām nepieciešamām
 prasībām attiecīgo datu subjektu personas datu aizsardzības
 nodrošināšanai.
 4. Komisija var noteikt
 formātu un procedūras informācijas apmaiņai
 elektroniskā veidā starp pārziņiem,
 apstrādātājiem un uzraudzības iestādēm
 saistībā ar saistošiem uzņēmuma noteikumiem šā panta
 izpratnē. Šos īstenošanas aktus pieņem saskaņā ar
 pārbaudes procedūru, kas minēta 87. panta
 2. punktā.
 44. pants
 Atkāpes
 1. Ja nav pieņemts
 lēmums par aizsardzības līmeņa pietiekamību
 saskaņā ar 41. pantu vai nav nodrošināti atbilstoši
 aizsardzības pasākumi saskaņā ar 42. pantu, personas
 datus var nosūtīt vai vairākkārtīgi nosūtīt
 uz trešo valsti vai starptautisku organizāciju tikai ar nosacījumu,
 ka:
 a) datu subjekts ir piekritis
 ierosinātajai nosūtīšanai pēc tam, kad ir ticis
 informēts par šādas nosūtīšanas riskiem pietiekamības
 lēmuma un atbilstošu aizsardzības pasākumu trūkuma
 dēļ; vai
 b) nosūtīšana ir vajadzīga,
 lai izpildītu līgumu starp datu subjektu un pārzini vai
 īstenotu pasākumus pirms līguma noslēgšanas, ko veic
 pēc datu subjekta pieprasījuma; vai
 c) nosūtīšana ir vajadzīga
 līguma noslēgšanai starp pārzini un citu fizisku vai juridisku
 personu datu subjekta interesēs vai šāda līguma izpildei; vai
 d) nosūtīšana ir nepieciešama pamatojoties
 uz svarīgām sabiedrības interesēm; vai
 e) nosūtīšana ir vajadzīga,
 lai celtu, īstenotu vai aizstāvētu likumīgas prasības;
 vai
 f) nosūtīšana ir vajadzīga,
 lai aizsargātu datu subjekta vai citas personas īpaši svarīgas
 intereses, ja datu subjekts ir fiziski vai tiesiski nespējīgs dot
 savu piekrišanu; vai
 g) nosūtīšanu izdara no
 reģistra, kurš saskaņā ar Savienības vai dalībvalsts
 tiesībām ir paredzēts, lai sniegtu informāciju
 sabiedrībai, un kurā var ieskatīties vai nu sabiedrība vispārīgi
 vai jebkura likumīgi ieinteresēta persona, ciktāl
 konkrētajā gadījumā tiek pildīti Savienības vai
 dalībvalsts tiesībās paredzētie ieskatīšanās
 nosacījumi; vai
 h) nosūtīšana ir nepieciešama,
 pamatojoties uz pārziņa vai apstrādātāja
 likumīgajām interesēm, ja to nevar kvalificēt kā biežu
 vai masveida un ja pārzinis vai apstrādātājs ir
 novērtējis visus apstākļus saistībā ar datu
 nosūtīšanas darbību vai vairākkārtējām datu
 nosūtīšanas darbībām un pamatojoties uz šo
 novērtējumu, ja nepieciešams, ir nodrošinājis atbilstošus
 personas datu aizsardzības pasākumus.
 2. Nosūtot datus
 saskaņā ar 1. punkta g) apakšpunktu, nenosūta
 pilnīgi visus reģistrā ietvertos personas datu vai veselas
 personas datu kategorijas. Ja reģistrs ir paredzēts, lai tajā
 varētu ieskatīties likumīgi ieinteresētas personas, datus
 nosūta tikai pēc šo personu pieprasījuma vai ja šīs
 personas ir datu saņēmēji.
 3. Ja apstrāde pamatojas uz
 1. punkta h) apakšpunktu, pārzinis vai
 apstrādātājs īpaši apsver datu būtību,
 ierosinātās apstrādes darbības vai darbību nolūku
 un ilgumu, kā arī situāciju datu izcelsmes valstī,
 trešā valstī vai galamērķa valstī un, ja nepieciešams,
 nodrošina atbilstošus personas datu aizsardzības pasākumus.
 4. Šā panta 1. punkta
 b), c) un h) apakšpunktu nepiemēro valsts iestāžu darbībai,
 īstenojot savas publiskās pilnvaras.
 5. Sabiedrības
 interesēm, kas minētas 1. punkta d) apakšpunktā,
 jābūt atzītām Savienības tiesībās vai
 dalībvalsts tiesībās, kas ir piemērojamas pārzinim.
 6. Pārzinis un
 apstrādātājs dokumentē novērtējumu un
 nodrošinātos atbilstošos aizsardzības pasākumus, kas minēti
 šā panta 1. punkta h) apakšpunktā, saskaņā ar 28.
 pantu par dokumentāciju un informē uzraudzības iestādi par
 nosūtīšanu.
 7. Komisijai piešķir
 tiesības pieņemt deleģētos aktus saskaņā ar
 86. pantu ar nolūku sīkāk precizēt terminu
 "svarīgas sabiedrības intereses" 1. punkta
 d) apakšpunkta nozīmē, kā arī kritērijus un
 prasības attiecībā uz atbilstošiem aizsardzības
 pasākumiem, kas minēti 1. punkta h) apakšpunktā.
 45. pants
 Starptautiskā sadarbība personas datu aizsardzības jomā
 1. Attiecībā uz
 trešām valstīm un starptautiskām organizācijām
 Komisija un uzraudzības iestādes veic atbilstošus pasākumus,
 lai:
 a) izstrādātu efektīvus
 starptautiskās sadarbības mehānismus, kas veicina personas datu
 aizsardzības tiesību aktu izpildi;
 b) sniegtu starptautisku savstarpēju
 palīdzību personas datu aizsardzības tiesību aktu izpildei,
 ietverot paziņojumus, sūdzību tālāku
 nosūtīšanu, palīdzību izmeklēšanai un informācijas
 apmaiņu, ievērojot atbilstošus personas datu aizsardzības pasākumus
 un citas pamattiesības un brīvības;
 c) iesaistītu attiecīgās
 ieinteresētās personas diskusijās un pasākumos, kuru
 mērķis ir uzlabot starptautisko sadarbību datu aizsardzības
 tiesību aktu izpildē;
 d) veicinātu personas datu
 aizsardzības tiesību aktu un prakses piemēru apmaiņu un
 dokumentēšanu.
 2. Nolūkos, kas minēti
 1. punktā, Komisija īsteno atbilstošus pasākumus, lai
 veicinātu attiecības ar trešām valstīm vai
 starptautiskām organizācijām un jo īpaši to
 uzraudzības iestādēm, ja Komisija ir pieņēmusi
 lēmumu, ka tās nodrošina pietiekamu aizsardzības līmeni
 41. panta 3. punkta nozīmē.
 VI NODAĻA
 NEATKARĪGA UZRAUDZĪBAS IESTĀDE
 1. IEDAĻA
 NEATKARĪBA
 46. pants
 Uzraudzības iestāde
 1. Lai aizsargātu fizisku
 personu pamattiesības un brīvības attiecībā uz
 viņu personas datu apstrādi un atvieglotu personas datu brīvu
 apriti Savienībā, katra dalībvalsts paredz, ka viena vai
 vairākas valsts iestādes atbild par šīs regulas
 piemērošanas uzraudzību un par tās konsekventu piemērošanas
 veicināšanu visā Savienībā. Šajā nolūkā
 uzraudzības iestādes sadarbojas viena ar otru un ar Komisiju.
 2. Ja dalībvalstī ir
 vairāk nekā viena uzraudzības iestāde, šī
 dalībvalsts norīko to uzraudzības iestādi, kas darbojas
 kā vienotais kontaktpunkts efektīvai šo iestāžu dalībai
 Eiropas Datu aizsardzības kolēģijā, un izveido
 mehānismus, kas nodrošina, ka pārējās iestādes
 ievēro 57. panta noteikumus par konsekvences mehānismu.
 3. Vēlākais līdz
 91. panta 2. punktā noteiktajam datumam katra dalībvalsts
 paziņo Komisijai noteikumus, ko tā pieņem saskaņā ar
 šo nodaļu, turklāt tās nekavējoties paziņo Komisijai
 par jebkuriem turpmākiem šo noteikumu grozījumiem.
 47. pants
 Neatkarība
 1. Uzraudzības
 iestāde, pildot tai uzticētos pienākumus un īstenojot savas
 pilnvaras, rīkojas pilnīgi neatkarīgi.
 2. Uzraudzības
 iestāde, veicot savus pienākumus, ne no viena nelūdz un
 nepieņem norādījumus.
 3. Uzraudzības
 iestādes locekļi atturas veikt jebkādas darbības, kas nav
 savienojamas ar viņu pienākumiem, un esot amatā, neuzņemas
 nekādu citu nesavienojamu algotu vai nealgotu darbu.
 4. Uzraudzības
 iestādes locekļi pēc pilnvaru laika beigām izturas
 godīgi un apdomīgi attiecībā uz amatu un priekšrocību
 pieņemšanu.
 5. Katra dalībvalsts
 nodrošina, ka uzraudzības iestādei ir piešķirti atbilstoši
 cilvēkresursi, tehniskie un finanšu resursi, telpas un
 infrastruktūra, kas nepieciešami efektīvai uzdevumu izpildei un
 pilnvaru īstenošanai, tostarp arī to uzdevumu izpildei, ko veic
 saistībā ar savstarpējo palīdzību, sadarbību un dalību
 Eiropas Datu aizsardzības kolēģijā.
 6. Katra dalībvalsts
 nodrošina, ka uzraudzības iestādei ir savs personāls, ko
 amatā ieceļ uzraudzības iestādes vadītājs un kas
 ir pakļauts tikai viņa vadībai.
 7. Dalībvalstis nodrošina,
 ka uzraudzības iestāde ir pakļauta finanšu kontrolei, kas
 neietekmē tas neatkarību. Dalībvalstis nodrošina, ka
 uzraudzības iestādei ir atsevišķs gada budžets. Budžetu dara
 zināmu atklātībai.
 48. pants
 Vispārīgi noteikumi par uzraudzības iestādes
 locekļiem
 1. Dalībvalstis nodrošina,
 ka uzraudzības iestādes locekļus amatā ieceļ vai nu
 attiecīgās dalībvalsts parlaments vai valdība.
 2. Locekļus izvēlas no
 personu loka, kuru neatkarība nav apšaubāma un kuri uzskatāmi
 pierāda, ka tiem piemīt nepieciešamā pieredze un prasmes, lai
 pildītu savus pienākumus jo īpaši personas datu aizsardzības
 jomā.
 3. Locekļu pienākumi
 beidzas, beidzoties amata pilnvaru laikam, atkāpjoties no amata vai
 atlaišanas gadījumā, ievērojot 5. punktu.
 4. Kompetentā valsts tiesa
 var atlaist locekli no amata vai atņemt tam tiesības uz pensiju vai
 citas priekšrocības, ja viņš vairs neatbilst savu pienākumu
 izpildes nosacījumiem vai ir vainīgs smaga amatpārkāpuma
 izdarīšanā.
 5. Beidzoties amata pilnvaru
 laikam vai atkāpjoties no amata, loceklis turpina pildīt savus
 pienākumus, kamēr amatā nav iecelts jauns loceklis.
 49. pants
 Noteikumi uzraudzības iestādes izveidei
 Katra dalībvalsts šajā
 regulā noteikto ierobežojumu ietvaros likumā paredz:
 a) uzraudzības iestādes izveidi un
 statusu;
 b) uzraudzības iestādes
 locekļu kvalifikāciju, pieredzi un prasmes, kas nepieciešamas pienākumu
 veikšanai;
 c) noteikumus un procedūras
 uzraudzības iestādes locekļu iecelšanai amatā, kā
 arī noteikumus par rīcību vai darbu, kas nav savienojams ar
 amata pienākumiem;
 d) uzraudzības iestādes
 locekļu amata pilnvaru laiku, kas nav mazāks par četriem gadiem,
 izņemot pirmo amata pilnvaru laiku pēc šīs regulas
 stāšanās spēkā, kas daļēji var būt
 īsāks, ja tas ir nepieciešams, lai aizsargātu uzraudzības
 iestādes neatkarību, amatā iecelšanas procedūru
 organizējot ar laika nobīdi;
 e) vai uzraudzības iestādes
 locekļus var atkārtoti iecelt amatā;
 f) noteikumus un vienotus nosacījumus
 attiecībā uz uzraudzības iestādes locekļu un
 personāla pienākumiem;
 g) noteikumus un procedūras par
 uzraudzības iestādes locekļu pienākumu izbeigšanos arī
 gadījumā, ja tie vairs neatbilst savu pienākumu izpildes
 nosacījumiem vai ir vainīgi smaga amatpārkāpuma
 izdarīšanā.
 50. pants
 Dienesta noslēpums
 Esot amatā un arī pēc pilnvaru
 laika beigām, uzraudzības iestādes locekļi un
 personāls ievēro pienākumu glabāt dienesta noslēpumu
 attiecībā uz jebkādu konfidenciālu informāciju, ko tie
 ir ieguvuši, pildot savus amata pienākumus.
 2. IEDAĻA
 PIENĀKUMI UN PILNVARAS
 51. pants
 Kompetence
 1. Katra uzraudzības
 iestāde savas dalībvalsts teritorijā īsteno pilnvaras, kas
 tai piešķirtas ar šo regulu.
 2. Ja personas datu
 apstrāde notiek saistībā ar darbībām, ko veic
 pārziņa vai apstrādātāja institūcija
 Savienībā, un pārziņa vai apstrādātāja
 institūcijas atrodas vairāk nekā vienā
 dalībvalstī, uzraudzības iestāde pārziņa vai
 apstrādātāja galvenās institūcijas atrašanās
 vietā ir kompetenta uzraudzīt pārziņa vai
 apstrādātāja veiktās apstrādes darbības
 visās dalībvalstīs, neskarot šīs regulas VII nodaļas
 noteikumus.
 3. Uzraudzības iestāde
 nav kompetenta uzraudzīt apstrādes darbības, ko veic tiesa, pildot
 tiesas spriešanas funkciju.
 52. pants
 Pienākumi
 1. Uzraudzības
 iestāde:
 a) uzrauga un nodrošina šīs regulas
 piemērošanu;
 b) izskata datu subjekta vai to
 pārstāvošas asociācijas sūdzības saskaņā ar
 73. pantu, atbilstošā apjomā izmeklē jautājumu un saprātīgā
 termiņā informē datu subjektu vai asociāciju par lietas
 virzību un sūdzības rezultātiem, jo īpaši ja ir
 nepieciešama papildus izmeklēšana vai koordinācija ar citu uzraudzības
 iestādi.
 c) sniedz citām uzraudzības
 iestādēm informāciju un savstarpēju palīdzību un
 nodrošina konsekventu šīs regulas piemērošanu un izpildi;
 d) veic izmeklēšanu vai nu pati
 pēc savas iniciatīvas vai pamatojoties uz sūdzību vai citas
 uzraudzības iestādes pieprasījumu un saprātīgā
 termiņā informē attiecīgo datu subjektu, ja tas ir
 iesniedzis sūdzību uzraudzības iestādei, par
 izmeklēšanas rezultātiem;
 e) vēro nozīmīgas
 attīstības tendences, ciktāl tās ietekmē personas datu
 aizsardzību, un jo īpaši informācijas un komunikācijas
 tehnoloģiju un komercprakses attīstību;
 f) konsultē dalībvalsts
 iestādes un struktūras par leģislatīviem un
 administratīviem pasākumiem saistībā ar fizisku personu
 tiesību un brīvību aizsardzību attiecībā uz
 personas datu apstrādi;
 g) izsniedz atļaujas un apspriežas par
 apstrādes darbībām, kas minētas 34. pantā;
 h) sniedz atzinumu par
 profesionālās ētikas kodeksa projektu saskaņā ar
 38. panta 2. punktu;
 i) apstiprina saistošos uzņēmuma
 noteikumus saskaņā ar 43. pantu;
 j) piedalās Eiropas Datu
 aizsardzības kolēģijas darbībās.
 2. Katra uzraudzības
 iestāde uzlabo sabiedrības informētību par riskiem,
 noteikumiem, aizsardzības pasākumiem un tiesībām
 saistībā ar personas datu apstrādi. Īpašu uzmanību
 pievērš darbībām, kas īpaši attiecas uz bērniem.
 3. Uzraudzības iestāde
 pēc pieprasījuma konsultē datu subjektu par tiesību
 izmantošanu saskaņā ar šo regulu un šajā sakarā
 attiecīgā gadījumā sadarbojas ar uzraudzības
 iestādēm citas dalībvalstīs.
 4. Attiecībā uz
 sūdzībām, kas minētas 1. punkta
 b) apakšpunktā, uzraudzības iestāde nodrošina elektroniski
 aizpildāmu sūdzības iesniegšanas veidlapu, neizslēdzot
 arī citus saziņas līdzekļus.
 5. Attiecībā uz datu
 subjektu uzraudzības iestāde savus pienākumus veic bez maksas.
 6. Ja pieprasījumi ir
 acīmredzami pārmērīgi, jo īpaši to regulāras
 atkārtošanās dēļ, uzraudzības iestāde var
 pieprasīt samaksu vai neveikt datu subjekta pieprasīto darbību.
 Uzraudzības iestādei ir pienākums pierādīt, ka
 pieprasījums ir acīmredzami pārmērīgs.
 53. pants
 Pilnvaras
 1. Uzraudzības iestāde
 ir pilnvarota:
 a) paziņot pārzinim vai
 apstrādātājam, ka ir aizdomas par to noteikumu
 pārkāpumu, kas regulē personas datu apstrādi, un
 vajadzības gadījumā izdot rīkojumu pārzinim vai
 apstrādātājam novērst šo pārkāpumu īpašā
 veidā datu subjektu aizsardzības uzlabošanai;
 b) izdot rīkojumu pārzinim vai
 apstrādātājam izpildīt datu subjekta pieprasījumu
 izmantot viņam šajā regulā piešķirtās tiesības;
 c) izdot rīkojumu pārzinim un
 apstrādātājam un attiecīgā gadījumā to
 pārstāvim sniegt visu informāciju, kas saistīta ar tās
 pienākumu veikšanu;
 d) nodrošināt, ka tiek ievēroti
 34. panta noteikumi par iepriekšēju atļauju un iepriekšēju
 apspriešanos;
 e) izteikt brīdinājumu vai
 aizrādījumu pārzinim vai apstrādātājam;
 f) izdot rīkojumu izlabot, dzēst
 vai iznīcināt visus datus, ja tie ir apstrādāti,
 pārkāpjot šīs regulas noteikumus, un paziņot par to
 trešām personām, kurām dati ir izpausti;
 g) uzlikt pagaidu vai galīgu
 apstrādes aizliegumu;
 h) apturēt datu plūsmu pie
 saņēmēja trešā valstī vai pie starptautiskas
 organizācijas;
 i) sniegt atzinumu par jebkuru
 jautājumu saistībā ar personas datu aizsardzību;
 j) informēt valsts parlamentu,
 valdību vai citas politikas institūcijas, kā arī
 sabiedrību par jebkuru jautājumu saistībā ar personas datu
 aizsardzību.
 2. Uzraudzības
 iestādei ir pilnvaras veikt izmeklēšanu un panākt no pārziņa
 vai apstrādātāja:
 a) piekļuvi visiem personas datiem un
 visai informācijai, kas nepieciešama tās pienākumu veikšanai;
 b) piekļuvi visām telpām,
 ietverot datu apstrādes aprīkojumu un līdzekļus, ja ir
 pamatoti iemesli uzskatīt, ka notiek darbības, kas pārkāpj
 šo regulu.
 Pilnvaras, kas minētas b) punktā
 īsteno saskaņā ar Savienības un dalībvalsts
 tiesībām.
 3. Uzraudzības
 iestādei ir pilnvaras pievērst tiesu iestāžu uzmanību
 šīs regulas pārkāpumiem un iesaistīties
 procesuālās darbībās, jo īpaši saskaņā ar
 74. panta 4. punktu un 75. panta 2. punktu.
 4. Uzraudzības
 iestādei ir pilnvaras sodīt par administratīviem
 pārkāpumiem, jo īpaši par tiem, kas minēti 79. panta
 4., 5. un 6. punktā.
 54. pants
 Darbības pārskats
 Uzraudzības iestāde sagatavo
 ikgadēju ziņojumu par savu darbību. Ziņojumu iesniedz
 valsts parlamentam un dara pieejamu sabiedrībai, Komisijai un Eiropas Datu
 aizsardzības kolēģijai.
 VII NODAĻA
 SADARBĪBA UN KONSEKVENCE
 1. IEDAĻA
 Sadarbība
 55. pants
 Savstarpēja palīdzība
 1. Uzraudzības
 iestādes sniedz visu attiecīgo informāciju un palīdz viena
 otrai, lai konsekventi īstenotu un piemērotu šo regulu, un
 īsteno pasākumus efektīvai savstarpējai sadarbībai.
 Savstarpējā palīdzība ietver, jo īpaši,
 informācijas pieprasījumus un uzraudzības pasākumus,
 piemēram, iepriekšējas atļaujas un apspriešanās
 pieprasījumus, pārbaudes un laicīgu informāciju par lietas
 uzsākšanu un turpmāko gaitu, ja apstrādes darbības
 varētu skart datu subjektus vairākās dalībvalstīs.
 2. Katra uzraudzības
 iestāde veic atbilstīgus pasākumus, kas nepieciešami, lai
 nekavējoties un ne vēlāk kā mēneša laikā
 atbildētu uz otras uzraudzības iestādes pieprasījumu.
 Šādi pasākumi var jo īpaši ietvert attiecīgās
 informācijas par izmeklēšanas gaitu nosūtīšanu vai izpildes
 pasākumus, lai pārtrauktu vai aizliegtu apstrādes darbības,
 kas ir pretrunā ar šo regulu.
 3. Palīdzības
 pieprasījumā norāda visu nepieciešamo informāciju, ietverot
 pieprasījuma nolūku un pamatojumu. Informāciju, ar ko
 apmainās, izmanto tikai saistībā ar to jautājumu, kuram
 tā pieprasīta.
 4. Uzraudzības
 iestāde, kurai lūdz palīdzību, nevar atteikties
 izpildīt pieprasījumu, izņemot, ja:
 a) tā nav kompetenta izpildīt
 pieprasījumu; vai
 b) pieprasījuma izpilde būtu
 pretrunā ar šīs regulas noteikumiem.
 5. Uzraudzības
 iestāde, kurai pieprasījumus adresēts, informē pieprasošo
 uzraudzības iestādi par rezultātiem, vai attiecīgā
 gadījumā par progresu vai pasākumiem, kas veikti, lai
 izpildītu pieprasošās iestādes pieprasījumu.
 6. Uzraudzības iestāde
 sniedz otras uzraudzības iestādes pieprasīto informāciju
 elektroniskā veidā un visīsākajā iespējamā
 termiņā, izmantojot standartizētu formātu.
 7. Par darbībām, kas
 veiktas pēc savstarpējās palīdzības pieprasījuma,
 neprasa nekāda veida samaksu.
 8. Ja uzraudzības
 iestāde nerīkojas viena mēneša laikā pēc otras
 uzraudzības iestādes pieprasījuma saņemšanas,
 uzraudzības iestāde, kas izteikusi pieprasījumu, ir kompetenta
 savas dalībvalsts teritorijā īstenot pagaidu pasākumu
 saskaņā ar 51. panta 1. punktu un iesniedz jautājumu
 izskatīšanai Eiropas Datu aizsardzības kolēģijai
 saskaņā ar procedūru, kas minēta 57. pantā.
 9. Uzraudzības iestāde
 norāda šāda pagaidu pasākuma piemērošanas termiņu.
 Termiņš nepārsniedz trīs mēnešus. Uzraudzības
 iestāde nekavējoties paziņo šos pasākumus un to pilnīgu
 pamatojumu Eiropas Datu aizsardzības kolēģijai un Komisijai.
 10. Komisija var noteikt
 formātu un procedūras savstarpējai palīdzībai, kas
 minēta šajā pantā, un kārtību, kā
 uzraudzības iestādes savā starpā un ar Eiropas Datu
 aizsardzības kolēģiju apmainās ar informāciju elektroniskiem
 līdzekļiem, jo īpaši standartizēto formātu, kas
 minēts 6. punktā. Šos īstenošanas aktus pieņem
 saskaņā ar pārbaudes procedūru, kas minēta
 87. panta 2. punktā.
 56. pants
 Uzraudzības iestāžu kopīgās operācijas
 1. Lai uzlabotu sadarbību
 un savstarpējo palīdzību, uzraudzības iestādes veic
 kopīgus izmeklēšanas uzdevumus, kopīgus izpildes pasākumus
 un citas kopīgas operācijas, kurās iesaistās tam
 norīkoti citu dalībvalstu uzraudzības iestāžu locekļi
 vai darbinieki.
 2. Gadījumos, kad
 apstrādes darbības var skart datu subjektus vairākās
 dalībvalstīs, uzraudzības iestādei katrā no šīm
 dalībvalstīm ir tiesības piedalīties attiecīgi
 kopīgajos izmeklēšanas uzdevumos vai kopīgajās
 operācijās. Kompetentā uzraudzības iestāde aicina
 uzraudzības iestādes katrā no šīm dalībvalstīm
 piedalīties attiecīgajos izmeklēšanas uzdevumos vai
 kopīgajās operācijās un bez kavēšanās atbild
 uzraudzības iestādes pieprasījumam piedalīties operācijas.
 3. Katra uzraudzības
 iestāde var kā uzņemošā uzraudzības iestāde
 saskaņā ar savas valsts tiesībām un ar pilnvaru
 pārņēmējas uzraudzības iestādes piekrišanu,
 piešķirt izpildes pilnvaras, ietverot izmeklēšanas uzdevumus,
 pilnvaru pārņēmējas uzraudzības iestādes
 locekļiem vai darbiniekiem, kas iesaistīti kopīgajās
 operācijās, vai tādā apmērā, kā to
 pieļauj uzņemošās uzraudzības iestādes valsts
 tiesību akti, var atļaut pilnvaru pārņēmējas
 uzraudzības iestādes locekļiem vai darbiniekiem īstenot viņu
 izpildes pilnvaras saskaņā ar pilnvaru pārņēmējas
 uzraudzības iestādes valsts tiesību aktiem. Šādas izpildes
 pilnvaras var īstenot tikai uzņemošās uzraudzības
 iestādes vadībā un tās locekļu vai darbinieku
 klātbūtnē. Pilnvaru pārņēmējas
 uzraudzības iestādes locekļiem vai darbiniekiem piemēro
 uzņemošās uzraudzības iestādes valsts tiesības.
 Uzņemošā uzraudzības iestāde atbild par viņu
 darbībām.
 4. Uzraudzības
 iestādes nosaka īpašo sadarbības darbību praktiskos
 aspektus.
 5. Ja uzraudzības
 iestāde viena mēneša laikā neievēro pienākumus, kas
 minēti 2. punktā, pārējās uzraudzības
 iestādes ir kompetentas īstenot pagaidu pasākumu šīs
 dalībvalsts teritorijā saskaņā ar 51. panta
 1. punktu.
 6. Uzraudzības iestāde
 norāda 5. punktā minētā pagaidu pasākuma
 derīguma termiņu. Termiņš nepārsniedz trīs
 mēnešus. Uzraudzības iestāde nekavējoties paziņo šos
 pasākumus un to pilnīgu pamatojumu Eiropas Datu aizsardzības
 kolēģijai un Komisijai un iesniedz jautājumu izskatīšanai
 mehānismā, kas minēts 57. pantā.
 2. IEDAĻA
 Konsekvence
 57. pants
 Konsekvences mehānisms
 Uzraudzības iestādes 46. panta
 1. punkta nolūkos sadarbojas viena ar otru un ar Komisiju ar
 konsekvences mehānisma palīdzību un saskaņā ar
 šīs iedaļas noteikumiem.
 58. pants
 Eiropas Datu aizsardzības kolēģijas atzinums
 1. Pirms uzraudzības
 iestāde pieņem pasākumu, kas minēts 2. punktā,
 uzraudzības iestāde paziņo pasākuma projektu Eiropas Datu
 aizsardzības kolēģijai un Komisijai.
 2. Pienākumu, kas
 paredzēts 1. punktā, piemēro pasākumam, ar ko
 paredzēts radīt tiesiskas sekas un kas:
 a) attiecas uz apstrādes darbību,
 kas saistīta ar preču vai pakalpojumu piedāvāšanu datu
 subjektiem dalībvalstīs, vai ar viņu uzvedības
 novērošanu; vai
 b) var ievērojami ietekmēt
 personas datu brīvu apriti Savienībā; vai
 c) domāts, lai pieņemtu
 apstrādes darbību sarakstu, uz kurām attiecas iepriekšēja
 apspriešanās saskaņā ar 34. panta 5. punktu; vai
 d) domāts, lai noteiktu tipveida datu
 aizsardzības noteikumus, kas minēti 42. panta 2.punkta
 c) apakšpunktā; vai
 e) domāts, lai apstiprinātu
 līguma noteikumus, kas minēti 42. panta 2.punkta
 d) apakšpunktā; vai
 f) domāts, lai apstiprinātu
 saistošos uzņēmuma noteikumus 43. panta izpratnē.
 3. Jebkura uzraudzības
 iestāde vai Eiropas Datu aizsardzības kolēģija var
 pieprasīt kāda jautājuma izskatīšanu konsekvences
 mehānisma ietvaros, jo īpaši, ja uzraudzības iestāde
 neiesniedz pasākuma projektu, kas minēts 2. punktā vai
 neievēro savstarpējas palīdzības pienākumu
 saskaņā ar 55. pantu vai kopīgu operāciju
 rīkošanas pienākumu saskaņā ar 56.pantu.
 4. Lai nodrošinātu pareizu
 un konsekventu šīs regulas piemērošanu, Komisija var pieprasīt
 jebkura jautājuma izskatīšanu konsekvences mehānisma ietvaros.
 5. Uzraudzības
 iestādes un Komisija, izmantojot standarta formātu, elektroniski
 paziņo visu attiecīgo informāciju, ietverot attiecīgā
 gadījumā arī faktu kopsavilkumu, pasākuma projektu un
 pamatojumu, kāpēc šāds pasākums ir nepieciešams.
 6. Eiropas Datu
 aizsardzības kolēģijas priekšsēdētājs, izmantojot
 standarta formātu, nekavējoties elektroniski informē Eiropas
 Datu aizsardzības kolēģijas locekļus un Komisiju par visu
 attiecīgo informāciju, kas paziņota kolēģijai. Ja
 nepieciešams, Eiropas Datu aizsardzības kolēģijas
 priekšsēdētājs nodrošina attiecīgās informācijas
 tulkojumu.
 7. Eiropas Datu
 aizsardzības kolēģija izdod atzinumu par jautājumu, ja
 Eiropas Datu aizsardzības kolēģija tā nolemj ar
 vienkāršu tās locekļu balsu vairākumu vai ja kāda
 uzraudzības iestāde vai Komisija to lūdz vienas
 nedēļas laikā pēc tam, kad ir sniegta attiecīgā
 informācija saskaņā ar 5. punktu. Atzinumu pieņem
 viena mēneša laikā ar vienkāršu Eiropas Datu aizsardzības
 kolēģijas locekļu balsu vairākumu. Eiropas Datu
 aizsardzības kolēģijas priekšsēdētājs par
 atzinumu bez nepamatotas kavēšanās informē uzraudzības
 iestādi, kas attiecīgā gadījumā minēta 1. un 3. punktā,
 Komisiju un saskaņā ar 51. pantu kompetento uzraudzības
 iestādi, un atzinumu dara publiski pieejamu.
 8. Uzraudzības
 iestāde, kas minēta 1. punktā, un saskaņā ar
 51. pantu kompetentā uzraudzības iestāde ņem
 vērā Eiropas Datu aizsardzības kolēģijas atzinumu un
 divu nedēļu laikā pēc tam, kad Eiropas Datu
 aizsardzības kolēģijas priekšsēdētājs ir
 informējis par atzinumu, izmantojot standartizētu formātu,
 elektroniski paziņo Eiropas Datu aizsardzības kolēģijas
 priekšsēdētājam un Komisijai par nolūku paturēt
 spēkā vai grozīt pasākuma projektu un grozījumu
 gadījumā informē par grozīto pasākuma projektu.
 59. pants
 Komisijas atzinums
 1. Desmit nedēļu
 laikā kopš jautājums ir ierosināts saskaņā ar 58.pantu
 vai vēlākais sešu nedēļu laikā 61. pantā
 minētajā gadījumā Komisija, lai nodrošinātu pareizu un
 konsekventu šīs regulas piemērošanu, var pieņemt atzinumu
 saistībā ar jautājumu, kas ierosināts saskaņā ar
 58. vai 61. pantu.
 2. Ja Komisija ir
 pieņēmusi atzinumu saskaņā ar 1. punktu,
 attiecīgā uzraudzības iestāde vislielākajā
 mērā ņem vērā Komisijas atzinumu un informē
 Komisiju un Eiropas Datu aizsardzības kolēģiju, vai tā
 plāno paturēt spēkā vai grozīt pasākuma projektu.
 3. Termiņā, kas
 minēts 1. punktā, uzraudzības iestāde pasākuma
 projektu nepieņem.
 4. Ja attiecīgā
 uzraudzības iestāde nolemj neievērot Komisijas atzinumu, tā
 1. punktā minētajā termiņā informē Komisiju
 un Eiropas Datu aizsardzības kolēģiju un norāda pamatojumu.
 Šādā gadījumā pasākuma projektu nepieņem vēl
 vienu mēnesi.
 60. pants
 Pasākuma projekta apturēšana
 1. Viena mēneša laikā
 pēc 59. panta 4. punktā minētā paziņojuma un
 ja Komisijai ir nopietnas šaubas, vai pasākuma projekts nodrošina pareizu
 šīs regulas piemērošanu vai kā citādi neizraisa
 nekonsekventu piemērošanu, Komisija var pieņemt pamatotu lēmumu,
 kurā pieprasa uzraudzības iestādei apturēt pasākuma
 projekta pieņemšanu, ņemt vērā Eiropas Datu
 aizsardzības kolēģijas atzinumu saskaņā ar
 58. panta 7. punktu un 61. panta 2. punktu, ja tas
 šķiet nepieciešams, lai:
 a) samierinātu atšķirīgos
 uzraudzības iestādes un Eiropas Datu aizsardzības
 kolēģijas viedokļus, ja tas šķiet iespējams; vai
 b) pieņemtu pasākumu
 saskaņā ar 62. panta 1. punkta a) apakšpunktu.
 2. Komisija nosaka
 apturēšanas termiņu, kas nepārsniedz 12 mēnešus.
 3. Termiņā, kas
 minēts 2. punktā, uzraudzības iestāde nevar
 pieņemt pasākuma projektu.
 61. pants
 Steidzamības procedūra
 1. Ārkārtas
 apstākļos, ja uzraudzības iestāde uzskata, ka ir steidzama
 vajadzība rīkoties, lai aizsargātu datu subjektu intereses, jo
 īpaši, ja pastāv briesmas, ka datu subjektu tiesību izpilde varētu
 būt ievērojami kavēta esošā stāvokļa izmaiņu
 dēļ, vai lai novērstu ievērojamu stāvokļa
 pasliktināšanos citu iemeslu dēļ, atkāpjoties no
 58. pantā paredzētās procedūras, tā var
 nekavējoties pieņem pagaidu pasākumu, norādot konkrētu
 tā piemērošanas termiņu. Uzraudzības iestāde
 nekavējoties paziņo šo pasākumu un tā pilnīgu
 pamatojumu Eiropas Datu aizsardzības kolēģijai un Komisijai.
 2. Ja uzraudzības
 iestāde ir pieņēmusi pasākumu saskaņā ar
 1. punktu un uzskata, ka ir steidzami jāpieņem galīgais
 pasākums, tā var lūgt steidzamu Eiropas Datu aizsardzības kolēģijas
 atzinumu, pamatojot šāda atzinuma nepieciešamību, ietverot
 galīgā pasākuma steidzamības iemeslus.
 3. Jebkura uzraudzības
 iestāde var lūgt steidzamu atzinumu, ja kompetentā
 uzraudzības iestāde nav īstenojusi atbilstošu pasākumu
 situācijā, kad ir steidzama vajadzība rīkoties, lai
 aizsargātu datu subjektu intereses, pamatojot šāda atzinuma
 nepieciešamību, ietverot steidzamās rīcības iemeslus.
 4. Atkāpjoties no
 58. panta 7. punkta, steidzamu atzinumu, kas minēts šā
 panta 2. un 3. punktā, pieņem divu nedēļu laikā
 ar vienkāršu Eiropas Datu aizsardzības kolēģijas
 locekļu balsu vairākumu.
 62. pants
 Īstenošanas akti
 1. Komisija var pieņemt
 īstenošanas aktus:
 a) lemjot par šīs regulas pareizu
 piemērošanu saskaņā ar tās mērķiem un
 prasībām saistībā ar jautājumiem, ko tai
 paziņojušas uzraudzības iestādes saskaņā ar
 58. vai 61. pantu, saistībā ar jautājumu par ko
 ir pieņemts pamatots lēmums saskaņā ar 60. panta
 1. punktu vai saistībā ar jautājumu par kuru
 uzraudzības iestāde neiesniedz pasākuma projektu un šī uzraudzības
 iestāde ir norādījusi, ka negrasās ievērot Komisijas
 atzinumu, kas pieņemts saskaņā ar 59. pantu;
 b) lemjot 59. panta 1. punkta
 norādītajā termiņā par to, vai tā pasludina
 tipveida līguma noteikumus, kas minēti 58. panta
 2. punkta d) apakšpunktā, par vispārēji
 piemērojamiem;
 c) nosakot šajā iedaļā
 minētā konsekvences mehānisma piemērošanas formātu un
 procedūras;
 d) nosakot kārtību,
 kādā, izmantojot elektroniskus līdzekļus, uzraudzības
 iestādes apmainās ar informāciju savā starpā un ar
 Eiropas Datu aizsardzības kolēģiju, jo īpaši nosakot
 standarta formātu, kas minēts 58. panta 5., 6. un
 8. punktā.
 Šos īstenošanas aktus pieņem
 saskaņā ar pārbaudes procedūru, kas minēta
 87. panta 2. punktā.
 2. Pienācīgi pamatotu,
 ar datu subjektu interesēm saistītu nenovēršami steidzamu
 iemeslu dēļ Komisija 1. punkta a) apakšpunktā
 minētajos gadījumos pieņem nekavējoties piemērojamus
 īstenošanas aktus saskaņā ar procedūru, kas minēta
 87. panta 3. punktā. Šie akti ir spēkā uz
 termiņu, kas nepārsniedz 12 mēnešus.
 3. Kāda pasākuma
 trūkums vai pieņemšana saskaņā ar šo iedaļu neskar
 citus Komisijas pasākumus, ko Komisija īsteno saskaņā ar
 Līgumiem.
 63. pants
 Izpilde
 1. Šīs regulas nolūkos
 izpildāmu vienas dalībvalsts uzraudzības iestādes
 pasākumu izpilda visās attiecīgajās dalībvalstīs.
 2. Ja uzraudzības
 iestāde, pārkāpjot 58. panta 1. līdz 5. punktu,
 neiesniedz pasākuma projektu izskatīšanai konsekvences
 mehānismā, uzraudzības iestādes pasākums juridiski nav
 spēkā un nav izpildāms.
 3. IEDAĻA
 Eiropas datu aizsardzības kolēģija
 64. pants
 Eiropas datu aizsardzības kolēģija
 1. Ar šo izveido Eiropas Datu
 aizsardzības kolēģiju.
 2. Eiropas Datu
 aizsardzības kolēģija sastāv no katras dalībvalsts
 uzraudzības iestādes vadītāja un Eiropas Datu
 aizsardzības uzraudzītāja.
 3. Ja dalībvalstī
 vairāk nekā viena uzraudzības iestāde atbild par šīs
 regulas noteikumu piemērošanas uzraudzību, tās norīko
 vienas uzraudzības iestādes vadītāju kā kopīgo pārstāvi.
 4. Komisijai ir tiesības
 piedalīties Eiropas Datu aizsardzības kolēģijas darbībā
 un sanāksmēs, un tā nozīmē savu pārstāvi.
 Eiropas Datu aizsardzības kolēģijas
 priekšsēdētājs nekavējoties informē Komisiju par
 visām Eiropas Datu aizsardzības kolēģijas
 darbībām.
 65. pants
 Neatkarība
 1. Eiropas Datu
 aizsardzības kolēģija, pildot savus uzdevumus saskaņā
 ar 66. un 67. pantu, rīkojas neatkarīgi
 2. Neskarot Komisijas
 pieprasījumus, kas minēti 66. panta 1. punkta
 b) apakšpunktā un 2. punktā, Eiropas Datu aizsardzības
 kolēģija, pildot savus uzdevumus, ne no viena nelūdz un
 nepieņem norādījumus.
 66. pants
 Eiropas Datu aizsardzības kolēģijas uzdevumi
 1. Eiropas Datu
 aizsardzības kolēģija nodrošina konsekventu šīs regulas
 piemērošanu. Šajā sakarā Eiropas Datu aizsardzības
 kolēģija pēc savas iniciatīvas vai pēc Komisijas
 pieprasījuma jo īpaši:
 a) sniedz padomus Komisijai par visiem
 jautājumiem, kas attiecas uz personas datu aizsardzību
 Savienībā, tai skaitā par visiem šīs regulas
 grozījumiem, kas tiek ierosināti;
 b) pēc pašas kolēģijas vai
 viena no tās locekļu iniciatīvas vai pēc Komisijas
 pieprasījuma pārbauda jautājumus, kas attiecas uz šīs
 regulas piemērošanu un izdod vadlīnijas, ieteikumus un
 norādījumus par paraugpraksi, kas adresēti uzraudzības
 iestādēm, lai veicinātu šo noteikumu konsekventu
 piemērošanu;
 c) pārskata b) apakšpunktā
 minēto vadlīniju, ieteikumu un paraugprakses praktisko
 īstenošanu un regulāri par to ziņo Komisijai;
 d) izdod atzinumus par uzraudzību
 iestāžu lēmumu projektiem saskaņā ar konsekvences
 mehānismu, kas minēts 57. pantā;
 e) veicina sadarbību un efektīvu
 divpusēju un daudzpusēju apmaiņu ar informāciju un praksi
 starp uzraudzības iestādēm;
 f) veicina kopīgas apmācības
 programmas un personāla apmaiņu starp uzraudzības
 iestādēm, kā arī, ja tas ir atbilstoši, ar trešo valstu vai
 starptautisko organizāciju uzraudzības iestādēm;
 g) veicina zināšanu un
 dokumentācijas apmaiņu par datu aizsardzības tiesību aktiem
 un praksi ar uzraudzības iestādēm visā pasaulē.
 2. Ja Komisija lūdz Eiropas
 Datu aizsardzības kolēģijas padomu, tā var noteikt
 termiņu, kādā Eiropas Datu aizsardzības kolēģijai
 šāds padoms ir jāsniedz, ņemot vērā jautājuma
 steidzamību.
 3. Eiropas Datu
 aizsardzības kolēģija savus atzinumus, vadlīnijas,
 ieteikumus un norādījumus par paraugpraksi nosūta Komisijai un
 87. pantā norādītajai komitejai un publisko tos.
 4. Komisija informē Eiropas
 Datu aizsardzības kolēģiju par darbību, kas veikta,
 ņemot vērā, Eiropas Datu aizsardzības kolēģijas
 sagatavotos atzinumus, vadlīnijas, ieteikumus un paraugpraksi.
 67. pants
 Ziņojumi
 1. Eiropas Datu
 aizsardzības kolēģija regulāri un savlaicīgi
 informē Komisiju par tās darbības rezultātiem. Tā
 sagatavo gada ziņojumu par situāciju saistībā ar fizisku
 personu aizsardzību attiecībā uz viņu personas datu
 apstrādi Savienībā un trešās valstīs.
 Ziņojumā ietver pārskatu par
 66. panta 1. punkta c) apakšpunktā minēto
 vadlīniju, ieteikumu un paraugprakses praktisko īstenošanu.
 2. Ziņojumu publicē un
 nosūta Eiropas Parlamentam, Padomei un Komisijai.
 68. pants
 Procedūra
 1. Eiropas Datu
 aizsardzības kolēģija pieņem lēmumus ar vienkāršu
 kolēģijas locekļu balsu vairākumu.
 2. Eiropas Datu
 aizsardzības kolēģija pieņem savu reglamentu un nosaka savu
 darbības kārtību. Jo īpaši tā nodrošina pienākumu
 veikšanas turpināmību, ja beidzas kāda locekļa pilnvaru
 termiņš vai tas atkāpjas no amata, apakšgrupu izveidi īpašiem
 jautājumiem vai nozarēm un procedūras saistībā ar
 konsekvences mehānismu, kas minēts 57. pantā.
 69. pants
 Priekšsēdētājs
 1. Eiropas Datu
 aizsardzības kolēģija ievēl priekšsēdētāju
 un divus priekšsēdētāja vietniekus no savu locekļu vidus.
 Viens priekšsēdētāja vietnieks ir Eiropas Datu aizsardzības
 uzraudzītājs, ja vien viņš nav ievēlēts par
 priekšsēdētāju.
 2. Priekšsēdētāja
 un priekšsēdētāja vietnieku pilnvaru termiņš ir pieci gadi,
 un viņus var ievēlēt amatā atkāroti.
 70. pants
 Priekšsēdētāja uzdevumi
 1. Priekšsēdētājam
 ir šādi uzdevumi:
 a) sasaukt Eiropas Datu aizsardzības
 kolēģijas sanāksmes un sagatavot darba kārtību;
 b) nodrošināt savlaicīgu Eiropas
 Datu aizsardzības kolēģijas uzdevumu izpildi jo īpaši
 saistībā ar konsekvences mehānismu, kas minēts
 57. pantā.
 2. Eiropas Datu
 aizsardzības kolēģija savā reglamentā nosaka
 pienākumu sadali starp priekšsēdētāju un
 priekšsēdētāja vietniekiem.
 71. pants
 Sekretariāts
 1. Eiropas Datu
 aizsardzības kolēģijai ir sekretariāts. Sekretariātu
 nodrošina Eiropas Datu aizsardzības uzraudzītājs.
 2. Sekretariāts
 priekšsēdētāja vadībā sniedz analītisku,
 administratīvu un loģistikas atbalstu Eiropas Datu aizsardzības
 kolēģijai.
 3. Sekretariāts jo
 īpaši ir atbildīgs par:
 a) Eiropas Datu aizsardzības
 kolēģijas ikdienas darbu;
 b) saziņu starp Eiropas Datu
 aizsardzības kolēģijas locekļiem,
 priekšsēdētāju un Komisiju un saziņu ar citām
 institūcijām un sabiedrību;
 c) elektronisko līdzekļu
 izmantošanu iekšējai un ārējai saziņai;
 d) attiecīgās informācijas
 tulkošanu;
 e) Eiropas Datu aizsardzības
 kolēģijas sanāksmju sagatavošanu un pēcdarbiem;
 f) Eiropas Datu aizsardzības
 kolēģijas pieņemto atzinumu un citu dokumentu sagatavošanu,
 projekta izstrādi un publicēšanu.
 72. pants
 Konfidencialitāte
 1. Eiropas Datu
 aizsardzības kolēģijas apspriedes ir konfidenciālas
 2. Dokumenti, ko izsniedz
 Eiropas Datu aizsardzības kolēģijas locekļiem, ekspertiem
 un trešo pušu pārstāvjiem ir konfidenciāli, izņemot, ja
 piekļuvi šiem dokumentiem sniedz saskaņā ar Regulu (EK) Nr. 1049/2001
 vai Eiropas Datu aizsardzības kolēģija tos citādi
 publicē.
 3. Eiropas Datu
 aizsardzības kolēģijas locekļiem, ekspertiem un trešo
 personu pārstāvjiem ir pienākums ievērot
 konfidencialitātes prasības, kas noteiktas šajā pantā.
 Priekšsēdētājs nodrošina, ka ekspertiem un trešo personu
 pārstāvjiem ir zināmas konfidencialitātes prasības,
 kas tiem jāievēro.
 VIII NODAĻA
 TIESISKĀS AIZSARDZĪBAS
 LĪDZEKĻI, ATBILDĪBA UN SANKCIJAS
 73. pants
 Tiesības iesniegt sūdzību uzraudzības iestādē
 1. Neskarot citus
 administratīvus vai tiesiskus aizsardzības līdzekļus,
 katram datu subjektam ir tiesības iesniegt sūdzību
 uzraudzības iestādei jebkurā dalībvalstī, ja tas
 uzskata, ka viņa personas datu apstrāde neatbilst šai regulai.
 2. Jebkurai struktūrai,
 organizācijai vai asociācijai, kuras mērķis ir
 aizsargāt datu subjektu tiesības un intereses saistībā ar
 to datu aizsardzību un kura ir atbilstoši izveidota saskaņā ar
 dalībvalsts tiesību aktiem, ir tiesības iesniegt
 sūdzību jebkuras dalībvalsts uzraudzības iestādē
 viena vai vairāku datu subjektu vārdā, ja tā uzskata, ka
 datu subjektu tiesības, pamatojoties uz šo regulu, ir pārkāptas
 personas datu apstrādes rezultātā.
 3. Neatkarīgi no datu
 subjekta sūdzības 2. punktā minētai struktūrai,
 organizācijai vai asociācijai ir tiesības iesniegt
 sūdzību jebkuras dalībvalsts uzraudzības iestādē,
 ja tā uzskata, ka ir noticis personas datu aizsardzības
 pārkāpums.
 74. pants
 Tiesības vērsties tiesā pret uzraudzības iestādi
 1. Katrai fiziskai vai
 juridiskai personai ir tiesības vērsties tiesā pret
 uzraudzības iestādes lēmumiem, kas tos skar.
 2. Katram datu subjektam ir
 tiesības vērsties tiesā, lai liktu uzraudzības
 iestādei reaģēt uz sūdzību, ja nav pieņemts
 lēmums, kas nepieciešams viņu tiesību aizsardzībai, vai ja
 uzraudzības iestāde trīs mēnešu laikā neinformē
 datu subjektu par lietas virzību vai sūdzības rezultātiem
 saskaņā ar 52. panta 1. punkta b) apakšpunktu.
 3. Tiesvedību pret
 uzraudzības iestādi uzsāk tās dalībvalsts tiesā,
 kurā atrodas uzraudzības iestāde.
 4. Datu subjekts, kuru skar
 citas dalībvalsts, kas nav datu subjekta pastāvīgās
 dzīvesvietas dalībvalsts, uzraudzības iestādes lēmums
 var lūgt savas pastāvīgās dzīvesvietas
 dalībvalsts uzraudzības iestādi vērsties tiesā pret
 attiecīgo citas dalībvalsts uzraudzības iestādi.
 5. Dalībvalstis izpilda šajā
 pantā minētos tiesu galīgos nolēmumus.
 75. pants
 Tiesības vērsties tiesā pret pārzini vai
 apstrādātāju
 1. Neskarot pieejamos
 administratīvos aizsardzības līdzekļus, tai skaitā
 tiesības iesniegt sūdzību uzraudzības iestādē,
 kā minēts 73. pantā, fiziskai personai ir tiesības
 vērsties tiesā, ja tā uzskata, ka tās tiesības
 saskaņā ar šo regulu ir aizskartas personas datu apstrādes
 rezultātā, kura neatbilst šai regulai.
 2. Prasību pret
 pārzini vai apstrādātāju ceļ tās dalībvalsts
 tiesā, kurā atrodas pārziņa vai apstrādātāja
 institūcija. Alternatīvi šādu prasību var celt tās
 dalībvalsts tiesā, kur atrodas datu subjekta pastāvīgā
 dzīvesvieta, izņemot, ja pārzinis ir valsts iestāde, kas
 rīkojas, pildot savas valsts iestādes pilnvaras.
 3. Ja jautājums
 saistībā ar to pašu pasākumu, lēmumu vai rīcību
 ir iesniegts izskatīšanai konsekvences mehānismā, kas
 minēts 58. pantā, tiesa var apturēt tiesvedību,
 izņemot, ja jautājums ir steidzams datu subjekta tiesību
 aizsardzībai un neļauj gaidīt konsekvences mehānisma
 procedūras rezultātus.
 4. Dalībvalstis izpilda
 šajā pantā minētos tiesu galīgos nolēmumus.
 76. pants
 Kopējie tiesvedības noteikumi
 1. Visām 73. panta
 2. punkta minētajām struktūrām,
 organizācijām vai asociācijām ir tiesības īstenot
 74. un 75. pantā minētās tiesības viena vai
 vairāku datu subjektu vārdā.
 2. Katrai uzraudzības
 iestādei ir tiesības iesaistīties procesuālās
 darbībās un celt prasību tiesā, lai īstenotu šīs
 regulas noteikumus vai nodrošinātu personas datu aizsardzības
 konsekvenci Savienībā.
 3. Ja dalībvalsts
 kompetentai tiesai ir saprātīgs pamats uzskatīt, ka citā
 dalībvalstī norisinās paralēla tiesvedība, tā
 sazinās ar citas dalībvalsts kompetento tiesu, lai gūtu
 apstiprinājumu tam, ka šāda paralēla tiesvedība tiešām
 notiek.
 4. Ja šāda paralēla
 tiesvedība citā dalībvalstī attiecas uz to pašu
 pasākumu, lēmumu vai rīcību, tiesa var apturēt
 tiesvedību.
 5. Dalībvalstis nodrošina,
 ka tiesvedība, ko var veikt, pamatojoties uz valsts tiesību aktiem,
 ļauj ātri pieņemt pasākumus, tostarp pagaidu
 pasākumus, lai izbeigtu jebkuru iespējamu pārkāpumu un
 novērstu turpmāku attiecīgo interešu aizskaršanu.
 77. pants
 Tiesības uz kompensāciju un atbildība
 1. Jebkurai personai, kurai
 nodarīts kaitējums nelikumīgas datu apstrādes vai tādu
 darbību rezultātā, kuras neatbilst šai regulai, ir tiesības
 saņemt no pārziņa vai apstrādātāja
 kompensāciju par nodarīto kaitējumu.
 2. Ja apstrādē ir
 iesaistīts vairāk nekā viens pārzinis vai
 apstrādātājs, visi pārziņi vai
 apstrādātāji par nodarīto kaitējumu atbild
 solidāri.
 3. Pārzini vai
 apstrādātāju var pilnībā vai daļēji
 atbrīvot no šīs atbildības, ja pārzinis vai
 apstrādātājs pierāda, ka nav atbildīgs par notikumu,
 kas radījis šo kaitējumu.
 78. pants
 Sankcijas
 1. Dalībvalstis paredz
 noteikumus par sankcijām, kas piemērojamas par šīs regulas
 pārkāpumiem un veic visus nepieciešamos pasākumus, lai
 nodrošinātu, ka šos noteikumus īsteno, ietverot gadījumus, kad
 pārzinis neievēro pienākumu iecelt pārstāvi.
 Paredzētās sankcijas ir efektīvas, samērīgas un
 atturošas.
 2. Ja pārzinis ir
 iecēlis pārstāvi, sankcijas piemēro pārstāvim,
 neskarot sankcijas, ko varētu piespriest pārzinim.
 3. Vēlākais līdz
 91. panta 2. punktā noteiktajam datumam katra dalībvalsts
 paziņo Komisijai noteikumus, ko tā pieņem saskaņā ar
 1. punktu, turklāt tās nekavējoties paziņo Komisijai
 par jebkuriem turpmākiem šo noteikumu grozījumiem.
 79. pants
 Administratīvie sodi
 1. Katrai uzraudzības
 iestādei ir pilnvaras piemērot administratīvo sodu
 saskaņā ar šo pantu.
 2. Administratīvais sods
 katrā individuālā gadījumā ir efektīvs,
 samērīgs un atturošs. Administratīvā naudas soda
 apmēru nosaka, ņemot vērā pārkāpuma raksturu,
 smagumu un ilgumu, vai pārkāpums izdarīts tīši vai aiz
 neuzmanības, fiziskās vai juridiskās personas atbildības
 līmeni un šīs personas iepriekš izdarītos pārkāpumus,
 tehniskos un organizatoriskos pasākumus un procedūras, kas
 īstenoti saskaņā ar 23. pantu, un kāda bijusi
 sadarbība ar uzraudzības iestādi, lai izlīdzinātu
 pārkāpumu.
 3. Ja šī regula
 pārkāpta pirmo reizi un netīši, var izteikt rakstisku
 brīdinājumu, nepiemērojot nekādu citu sodu, ja:
 (a)
 fiziska persona apstrādā personas datus
 bez komerciāliem nolūkiem; vai
 (b)
 uzņēmums vai organizācija, kas
 nodarbina mazāk nekā 250 personas, apstrādā personas datus
 tikai kā palīgdarbību salīdzinājumā ar tā
 galveno darbību.
 4. Uzraudzības iestāde
 piemēro naudas sodu līdz EUR 250 000 vai uzņēmuma
 gadījumā – līdz 0,5 % no tā gada apgrozījuma
 visā pasaulē, ja tīši vai aiz neuzmanības:
 (a)
 nav nodrošināti mehānismi datu subjektu
 pieprasījumiem vai datu subjektiem netiek sniegta savlaicīga atbilde
 vai atbilde nav pieprasītajā formātā saskaņā ar
 12. panta 1. un 2. punktu;
 (b)
 tiek prasīta samaksa par informāciju vai
 par atbildēm uz datu subjektu pieprasījumiem pretēji
 12. panta 4. punkta noteikumiem.
 5. Uzraudzības iestāde
 piemēro naudas sodu līdz EUR 500 000 vai uzņēmuma
 gadījumā – līdz 1 % no tā gada apgrozījuma
 visā pasaulē, ja tīši vai aiz neuzmanības:
 (a)
 datu subjektam nesniedz informāciju vai sniedz
 nepilnīgu informāciju, vai informāciju nesniedz pietiekami
 caurskatāmā veidā saskaņā ar 11. pantu,
 12. panta 3. punktu un 14. pantu;
 (b)
 datu subjektam nesniedz piekļuvi personas
 datiem vai personas datus nelabo saskaņā ar 15. un
 16. pantu vai saņēmējam nepaziņo attiecīgo
 informāciju saskaņā ar 13. pantu;
 (c)
 neievēro tiesības tikt aizmirstam vai
 tiesības uz dzēšanu, vai nenodrošina mehānismus, kas
 garantē termiņu ievērošanu, vai neveic visus vajadzīgos
 pasākumus trešo pušu informēšanai par datu subjektu
 pieprasījumiem dzēst saites uz personas datiem vai to kopijas vai
 atveidojumus saskaņā ar 17. pantu;
 (d)
 nesniedz personas datu kopiju elektroniskā
 formātā vai kavē datu subjektu pārnest personas datus uz
 citu lietotni, pārkāpjot 18. pantu;
 (e)
 vispār nav noteikti vai nav pietiekami
 noteikti kopīgo pārziņu attiecīgie pienākumi
 saskaņā ar 24. pantu;
 (f)
 nav saglabāta vai nav pietiekama
 dokumentācija saskaņā ar 28. pantu, 31. panta
 4. punktu un 44. panta 3. punktu;
 (g)
 īpašu kategoriju datu gadījumā
 saskaņā ar 80., 82. un 83. pantu nav ievēroti noteikumi par
 vārda un informācijas brīvību vai noteikumi par
 apstrādi nodarbinātības kontekstā vai nosacījumi par
 apstrādi vēstures, statistikas un zinātniskās izpētes
 nolūkos.
 6. Uzraudzības iestāde
 piemēro naudas sodu līdz EUR 1 000 000 vai
 uzņēmuma gadījumā – līdz 2 % no tā gada
 apgrozījuma visā pasaulē, ja tīši vai aiz neuzmanības:
 (a)
 personas datus apstrādā bez juridiska
 pamata vai apstrādei nav pietiekama juridiska pamata vai nav ievēroti
 nosacījumi par piekrišanu saskaņā ar 6., 7. un 8. pantu;
 (b)
 īpašas kategorijas personas datus
 apstrādā, pārkāpjot 9. un 81. pantu;
 (c)
 nav ievērots iebildums vai prasība
 saskaņā ar 19. pantu;
 (d)
 nav ievēroti nosacījumi
 saistībā ar pasākumiem, kas pamatojas uz profilēšanu,
 saskaņā ar 20. pantu;
 (e)
 nav pieņemtas iekšējās
 vadlīnijas vai nav īstenoti atbilstīgi pasākumi, ar ko
 nodrošina un uzskatāmi parāda regulas ievērošanu
 saskaņā ar 22., 23. un 30. pantu;
 (f)
 nav iecelts pārstāvis saskaņā
 ar 25. pantu;
 (g)
 personas datus apstrādā vai izdod
 norādījumu apstrādāt personas datus, pārkāpjot
 pienākumus saistībā ar apstrādi pārziņa
 vārdā saskaņā ar 26. un 27. pantu
 (h)
 nebrīdina vai nepaziņo par personas datu
 aizsardzības pārkāpumu, vai nepaziņo laicīgi, vai
 paziņo nepilnīgi par datu aizsardzības pārkāpumu
 uzraudzības iestādei vai datu subjektam saskaņā ar 31. un
 32. pantu;
 (i)
 neveic datu aizsardzības ietekmes
 novērtējumu vai apstrādā personas datus bez
 iepriekšējas atļaujas vai iepriekšējas apspriešanās ar
 uzraudzības iestādi saskaņā ar 33. un 34. pantu;
 (j)
 nav iecelts datu aizsardzības inspektors vai
 nav nodrošināti nosacījumi viņa uzdevumu izpildei
 saskaņā ar 35., 36. un 37. pantu;
 (k)
 ļaunprātīgi izmanto datu
 aizsardzības zīmogu vai marķējumu 39. panta
 nozīmē;
 (l)
 veic datu nosūtīšanu vai sniedz
 norādījumu veikt datu nosūtīšanu uz trešo valsti vai
 starptautisku organizāciju, kas nav atļauta ne saskaņā ar
 lēmumu par aizsardzības līmeņa pietiekamību, ne
 atbilstošiem aizsardzības pasākumiem, ne atkāpēm
 saskaņā ar 40. līdz 44. pantu;
 (m)
 nav ievērots uzraudzības iestādes
 rīkojums vai pagaidu vai galīgs apstrādes vai datu aprites
 aizliegums saskaņā ar 53. panta 1. punktu;
 (n)
 attiecībā uz uzraudzības iestādi
 nav ievērots pienākums palīdzēt vai atbildēt, vai
 sniegt attiecīgu informāciju, vai sniegt piekļuvi telpām
 saskaņā ar 28. panta 3. punktu, 29. pantu,
 34. panta 6. punktu un 53. panta 2. punktu;
 (o)
 nav ievēroti noteikumi par dienesta
 noslēpuma glabāšanu saskaņā ar 84. pantu.
 7. Komisijai piešķir
 tiesības pieņemt deleģētos aktus saskaņā ar
 86. pantu ar nolūku atjaunināt 4., 5. un 6. punktā
 minēto administratīvo naudas sodu apmērus, ņemot vērā
 2. punktā minētos kritērijus.
 IX NODAĻA
 NOTEIKUMI PAR ĪPAŠĀM DATU APSTRĀDES SITUĀCIJĀM
 80. pants
 Personas datu apstrāde un vārda brīvība
 1. Dalībvalstis
 nosaka izņēmumus vai atkāpes no II nodaļas noteikumiem par
 vispārīgajiem principiem, II nodaļas noteikumiem par datu
 subjektu tiesībām, IV nodaļas noteikumiem par pārzini un
 apstrādātāju, V nodaļas noteikumiem par personas datu
 nosūtīšanu uz trešām valstīm un starptautiskām
 organizācijām, VI nodaļas noteikumiem par neatkarīgām
 uzraudzības iestādēm un VII nodaļas noteikumiem par
 sadarbību un konsekvenci attiecībā uz personas datu
 apstrādi, ko veic tikai žurnālistikas vajadzībām vai
 mākslinieciskās vai literārās izpausmes
 vajadzībām, lai panāktu līdzsvaru starp tiesībām
 uz personas datu aizsardzību un noteikumiem par vārda un
 informācijas brīvību.
 2. Vēlākais līdz
 91. panta 2. punktā noteiktajam datumam katra dalībvalsts
 paziņo Komisijai noteikumus, ko tā pieņēmusi
 saskaņā ar 1. punktu, turklāt tās nekavējoties
 paziņo Komisijai par jebkuriem turpmākiem šo noteikumu
 grozījumiem.
 81. pants
 Veselības datu apstrāde
 1. Ņemot vērā
 šajā regulā paredzētos ierobežojumus un saskaņā ar
 9. panta 2. punkta h) apakšpunktu personas veselības datu
 apstrāde notiek, pamatojoties uz Savienības vai dalībvalsts
 tiesību aktiem, kas paredz atbilstošus un īpašus datu subjektu
 likumīgo interešu aizsardzības pasākumus, un tā ir
 nepieciešama:
 a) profilaktiskās vai
 arodmedicīnas, medicīniskas diagnozes, aprūpes vai
 ārstēšanas vai veselības aprūpes pakalpojumu
 pārvaldības nodrošināšanas nolūkos un, ja šos datus
 apstrādā veselības aizsardzības darba profesionālis,
 kas saskaņā ar attiecīgās dalībvalsts
 tiesībām vai valsts kompetento iestāžu ieviestiem noteikumiem ir
 pakļauts dienesta noslēpuma glabāšanas pienākumam, vai cita
 persona, uz kuru arī attiecas tāds pat pienākums ievērot
 konfidencialitāti; vai
 b) pamatojoties uz sabiedrības
 interesēm sabiedrības veselības aizsardzības jomā,
 piemēram, aizsardzībai pret nopietniem pārrobežu draudiem
 veselībai vai augstu kvalitātes un drošības standartu nodrošināšanai,
 cita starpā zālēm vai medicīnas ierīcēm; vai
 c) pamatojoties uz citām
 sabiedrības interesēm tādās jomās kā
 sociālā aizsardzība, jo īpaši lai nodrošinātu pabalstu
 un veselības apdrošināšanas sistēmas pakalpojumu
 pieprasīšanai izmantoto procedūru kvalitāti un izmaksu
 lietderību.
 2. Personas veselības datu
 apstrādei, kas ir nepieciešama vēstures, statistikas vai
 zinātniskās izpētes nolūkos, piemēram, pacientu
 reģistri, kas izveidoti, lai uzlabotu diagnosticēšanu un
 nošķirtu līdzīgus slimību veidus, un sagatavotu
 pētījumus ārstēšanas vajadzībām, piemēro 82. pantā
 minētos nosacījumus un aizsardzības pasākumus.
 3. Komisijai piešķir
 tiesības pieņemt deleģētos aktus saskaņā ar
 86. pantu ar nolūku sīkāk precizēt citas
 sabiedrības intereses veselības aizsardzības jomā, kas
 minētas 1. punkta b) apakšpunktā, un kritērijus un
 prasības aizsardzības pasākumiem attiecībā uz personas
 datu apstrādi nolūkos, kas minēti 1. punktā.
 82. pants
 Apstrāde saistībā ar nodarbinātību
 1. Ievērojot šajā
 regulā noteiktos ierobežojumus, dalībvalstis var ar likumu
 paredzēt īpašus noteikumus, kas regulē darbinieku personas datu
 apstrādi saistībā ar nodarbinātību, jo īpaši
 darbā pieņemšanas nolūkos, darba līguma izpildei, ietverot
 likumā vai koplīgumā paredzētu saistību izpildi, darba
 vadībai, plānošanai un organizēšanai, veselībai un
 drošībai darba vietā un individuālu vai kolektīvu ar
 nodarbinātību saistītu tiesību vai priekšrocību
 izmantošanas vai baudīšanas nolūkos un darba attiecību
 izbeigšanas nolūkos.
 2. Vēlākais
 līdz 91. panta 2. punktā noteiktajam datumam katra
 dalībvalsts paziņo Komisijai noteikumus, ko tā pieņem
 saskaņā ar 1. punktu, turklāt tās nekavējoties
 paziņo Komisijai par jebkuriem turpmākiem šo noteikumu
 grozījumiem.
 3. Komisijai piešķir
 tiesības pieņemt deleģētos aktus saskaņā ar
 86. pantu ar nolūku sīkāk precizēt kritērijus un
 prasības aizsardzības pasākumiem attiecībā uz personas
 datu apstrādi nolūkos, kas minēti 1. punktā.
 83. pants
 Apstrāde vēstures, statistikas un zinātniskās
 izpētes nolūkos
 1. Ievērojot šajā
 regulā noteiktos ierobežojumus, personas datus var apstrādāt
 vēstures, statistikas vai zinātniskās izpētes nolūkos
 tikai tad, ja:
 a) šos nolūkus nevar sasniegt
 citādi, apstrādājot datus, kas neļauj vai vairs neļauj
 identificēt datu subjektu;
 b) datus, kas ļauj attiecināt
 informāciju uz identificētu vai identificējamu datu subjektu,
 glabā atsevišķi no pārējās informācijas tik ilgi,
 kamēr vien šādā veidā iespējams sasniegt minētos
 nolūkus.
 2. Struktūras, kas veic
 vēstures, statistikas vai zinātnisko izpēti, var publicēt
 vai citādi darīt pieejamus atklātībai personas datus tikai
 tad, ja:
 a) datu subjekts tam ir piekritis,
 ievērojot 7. pantā minētos nosacījumus;
 b) personas datu publicēšana ir
 nepieciešama, lai iepazīstinātu ar izpētes rezultātiem vai
 atvieglotu izpēti, ciktāl datu subjekta intereses vai
 pamattiesības un brīvības nav svarīgākas
 salīdzinājumā ar šīm interesēm; vai
 c) datus ir darījis pieejamus
 atklātībai pats datu subjekts.
 3. Komisija piešķir
 tiesības pieņemt deleģētos aktus saskaņā ar
 86. pantu ar nolūku sīkāk precizēt kritērijus un
 prasības attiecībā uz personas datu apstrādi 1. un
 2. punktā minētajos nolūkos un attiecībā uz
 nepieciešamiem ierobežojumiem datu subjektu tiesībām uz
 informāciju un piekļuvi, precizējot nosacījumus un
 aizsardzības pasākumus datu subjektu tiesībām šajos
 apstākļos.
 84. pants
 Dienesta noslēpums
 1. Ievērojot šajā
 regulā noteiktos ierobežojumus, dalībvalstis var pieņemt
 īpašus noteikumus, kas paredz uzraudzības iestāžu
 izmeklēšanas pilnvaras, kas minētas 53. panta
 2. punktā, attiecībā uz pārziņiem vai
 apstrādātājiem, uz kuriem saskaņā ar valsts
 tiesību aktiem vai valsts kompetento iestāžu ieviestiem noteikumiem
 attiecas dienesta noslēpuma glabāšanas pienākums vai
 līdzvērtīgs pienākums ievērot slepenību, ja tas ir
 nepieciešami un samērīgi, lai panāktu līdzsvaru starp
 tiesībām uz personas datu aizsardzību un dienesta noslēpuma
 glabāšanas pienākumu. Šos noteikumus piemēro tikai tiem personas
 datiem, ko pārzinis vai apstrādātājs saņēmis vai
 ieguvis tādas darbības laikā, uz kuru attiecas dienesta
 noslēpuma glabāšanas pienākums.
 2. Vēlākais līdz
 91. panta 2. punktā noteiktajam datumam katra dalībvalsts
 paziņo Komisijai noteikumus, ko tā pieņēmusi
 saskaņā ar 1. punktu, turklāt tās nekavējoties
 paziņo Komisijai par jebkuriem turpmākiem šo noteikumu
 grozījumiem.
 85. pants
 Baznīcu un reliģisko apvienību datu aizsardzības
 noteikumi
 1. Ja baznīca un
 reliģiska apvienība vai kopiena kādā dalībvalstī
 šīs regulas spēkā stāšanās laikā piemēro
 vispusīgus noteikumus par fizisku personu aizsardzību attiecībā
 uz personas datu apstrādi, šos noteikumus var turpināt piemērot,
 ar noteikumu, ka tos saskaņo ar šīs regulas noteikumiem.
 2. Baznīcas un
 reliģiskas apvienības, kas piemēro vispusīgus noteikumus
 saskaņā ar 1. punktu, paredz neatkarīgas uzraudzības
 iestādes izveidošanu saskaņā ar šīs regulas VI nodaļu.
 X NODAĻA
 DELEĢĒTIE AKTI UN ĪSTENOŠANAS AKTI
 86. pants
 Deleģēšana
 1. Komisija ir piešķirtas
 tiesības pieņemt deleģētos aktus, ievērojot šā
 panta nosacījumus.
 2. Tiesības pieņemt
 deleģētos aktus, kas minētas 6. panta 5. punktā,
 8.panta 3. punktā, 9. panta 3. punktā, 12. panta
 5. punktā, 14. panta 7. punkta, 15. panta
 3. punktā, 17. panta 9. punktā, 20. panta
 6. punktā, 22. panta 4. punktā, 23. panta 3. punktā,
 26. panta 5. punktā, 28. panta 5. punktā,
 30. panta 3. punktā, 31. panta 5. punktā,
 32. panta 5. punktā, 33. panta 6. punktā,
 34. panta 8. punktā, 35. panta 11. punktā,
 37. panta 2. punktā, 39. panta 2. punktā,
 43. panta 3. punktā, 44. panta 7. punktā,
 79. panta 6. punktā, 81. panta 3. punktā,
 82. panta 3. punktā un 83. panta 3. punktā,
 piešķirtas Komisijai uz nenoteiktu laiku, sākot ar šīs regulas
 spēkā stāšanās dienu.
 3. Tiesības pieņemt
 deleģētos aktus, kas minētas 6. panta 5. punktā,
 8.panta 3. punktā, 9. panta 3. punktā, 12. panta
 5. punktā, 14. panta 7. punkta, 15. panta 3. punktā,
 17. panta 9. punktā, 20. panta 6. punktā,
 22. panta 4. punktā, 23. panta 3. punktā,
 26. panta 5. punktā, 28. panta 5. punktā,
 30. panta 3. punktā, 31. panta 5. punktā,
 32. panta 5. punktā, 33. panta 6. punktā,
 34. panta 8. punktā, 35. panta 11. punktā,
 37. panta 2. punktā, 39. panta 2. punktā,
 43. panta 3. punktā, 44. panta 7. punktā,
 79. panta 6. punktā, 81. panta 3. punktā,
 82. panta 3. punktā un 83. panta 3. punktā,
 Eiropas Parlaments vai Padome var atsaukt jebkurā brīdī. Ar
 lēmumu par atsaukšanu izbeidzas lēmumā norādītās
 tiesības pieņemt deleģētos aktus. Tas stājas
 spēkā nākamajā dienā pēc lēmuma
 publicēšanas Eiropas Savienības Oficiālajā
 Vēstnesī vai vēlākā dienā, kas tajā
 norādīta. Tas neskar spēkā esošos deleģētos
 aktus.
 4. Līdzko Komisija
 pieņem deleģēto aktu, tā par to vienlaikus paziņo
 Eiropas Parlamentam un Padomei.
 5. Deleģētais akts,
 kas pieņemts saskaņā ar 6. panta 5. punktu,
 8. panta 3. punktu, 9. panta 3. punktu, 12. panta
 5. punktu, 14. panta 7. punktu, 15. panta 3. punktu,
 17. panta 9. punktu, 20. panta 6. punktu, 22. panta
 4. punktu, 23. panta 3. punktu, 26. panta 5. punktu,
 28. panta 5. punktu, 30. panta 3. punktu, 31. panta
 5. punktu, 32. panta 5. punktu, 33. panta 6. punktu,
 34. panta 8. punktu, 35. panta 11. punktu, 37. panta
 2. punktu, 39. panta 2. punktu, 43. panta 3. punktu,
 44. panta 7. punktu, 79. panta 6. punktu, 81. panta
 3. punktu, 82. panta 3. punktu un 83. panta 3. punktu,
 stājas spēkā tikai tad, ja divu mēnešu laikā pēc
 Eiropas Parlamenta un Padomes informēšanas par šo aktu ne Eiropas
 Parlaments, ne Padome pret to nav izteikuši iebildumus vai ja pirms
 minētā termiņa beigām gan Eiropas Parlaments, gan Padome ir
 informējuši Komisiju, ka tie iebildumus neizteiks. Šo termiņu
 pagarina par diviem mēnešiem pēc Eiropas Parlamenta vai Padomes iniciatīvas.
 87. pants
 Komiteju procedūra
 1. Komisijai palīdz
 komiteja. Šī komiteja ir komiteja Regulas (ES) Nr. 182/2011
 izpratnē.
 2. Ja ir atsauce uz šo punktu,
 piemēro Regulas (ES) Nr. 182/2011 5. pantu.
 3. Ja ir atsauce uz šo punktu,
 piemēro Regulas (ES) Nr. 182/2011 8. pantu saistībā ar
 tās 5. pantu.
 XI NODAĻA
 NOBEIGUMA NOTEIKUMI
 88. pants
 Direktīvas 95/46/EK atcelšana
 1. Direktīva 95/46/EK ir
 atcelta.
 2. Atsauces uz atcelto
 direktīvu uzskata par atsaucēm uz šo regulu. Atsauces uz Darba grupu
 personu aizsardzībai attiecībā uz personas datu apstrādi,
 kas izveidota ar Direktīvas 95/46/EK 29. pantu, uzskata par
 atsaucēm uz Eiropas Datu aizsardzības kolēģiju, kas
 izveidota ar šo regulu.
 89. pants
 Saistība ar Direktīvu 2002/58/EK un tās grozījumi
 1. Šī regula neuzliek
 papildu pienākumus fiziskām vai juridiskām personām
 attiecībā uz personas datu apstrādi saistībā ar
 publiski pieejamu elektronisko komunikāciju pakalpojumu sniegšanu
 publiskos komunikāciju tīklos Savienībā jautājumos,
 saistībā ar kuriem tām ir piemērojami Direktīvas
 2002/58/EK īpašie noteikumi ar to pašu mērķi.
 2 Svītro Direktīvas
 2002/58/EK 1. panta 2. punktu.
 90. pants
 Izvērtēšana
 Komisija regulāri iesniedz šīs
 regulas izvērtējuma un pārskata ziņojumus Eiropas
 Parlamentam un Padomei. Pirmo ziņojumu iesniedz ne vēlāk kā
 četrus gadus pēc regulas spēkā stāšanās.
 Turpmākos ziņojumus iesniedz ik pēc četriem gadiem.
 Komisija, ja nepieciešams, iesniedz atbilstīgus priekšlikumus šīs
 regulas grozījumiem un citu tiesību aktu pieskaņošanai, jo
 īpaši ņemot vērā informācijas tehnoloģiju
 attīstību un informācijas sabiedrības progresu.
 Ziņojumus dara publiski pieejamus.
 91. pants
 Spēkā stāšanās un piemērošana
 1. Šī regula stājas
 spēkā divdesmitajā dienā pēc tās
 publicēšanas Eiropas Savienības Oficiālajā Vēstnesī.
 2. To piemēro sākot ar
 [divi gadi kopš 1. punktā minētās dienas].
 Šī regula uzliek saistības
 kopumā un ir tieši piemērojama visās dalībvalstīs.
 Briselē, 25.1.2012
 Eiropas Parlamenta vārdā – Padomes
 vārdā –
 priekšsēdētājs priekšsēdētājs
 TIESĪBU AKTA FINANŠU
 PĀRSKATS
 1. PRIEKŠLIKUMA/INICIATĪVAS KONTEKSTS
 1.1. Priekšlikuma/iniciatīvas nosaukums
 1.2. Attiecīgās
 politikas jomas ABM/ABB struktūrā
 1.3. Priekšlikuma/iniciatīvas
 būtība
 1.4. Mērķi
 1.5. Priekšlikuma/iniciatīvas
 pamatojums
 1.6. Ilgums
 un finansiālā ietekme
 1.7. Paredzētie
 pārvaldības veidi
 2. PĀRVALDĪBAS PASĀKUMI
 2.1. Uzraudzības
 un ziņošanas noteikumi
 2.2. Pārvaldības
 un kontroles sistēma
 2.3. Krāpšanas
 un pārkāpumu apkarošanas pasākumi
 3. PRIEKŠLIKUMA/INICIATĪVAS
 PAREDZAMĀ FINANSIĀLĀ IETEKME
 3.1. Attiecīgās
 daudzgadu finanšu shēmas izdevumu kategorijas un budžeta izdevumu
 pozīcijas
 3.2. Paredzamā
 ietekme uz izdevumiem
 3.2.1. Paredzamās
 ietekmes uz izdevumiem kopsavilkums
 3.2.2. Paredzamā
 ietekme uz darbības apropriācijām
 3.2.3. Paredzamā
 ietekme uz administratīvajām apropriācijām
 3.2.4. Saderība ar
 kārtējo daudzgadu finanšu shēmu
 3.2.5. Trešo personu
 dalība finansējumā
 3.3. Paredzamā ietekme uz
 ieņēmumiem
 TIESĪBU
 AKTA FINANŠU PĀRSKATS
 1.
 PRIEKŠLIKUMA/INICIATĪVAS KONTEKSTS
 Šajā finanšu pārskatā
 sīkāk norādītas prasības administratīvo izdevumu
 jomā, lai praktiski īstenotu datu aizsardzības reformu, kā
 tas paskaidrots attiecīgajā ietekmes novērtējumā.
 Reforma ietver divus tiesību aktu priekšlikumus, proti,
 vispārīgu datu aizsardzības regulu un direktīvu par personu
 aizsardzību attiecībā uz personas datu apstrādi, ko
 kompetentās iestādes veic, lai novērstu, izmeklētu,
 atklātu noziedzīgus nodarījumus vai sauktu pie atbildības
 par tiem, vai izpildītu kriminālsodus. Finanšu pārskats aptver
 abu tiesību aktu ietekmi uz budžetu.
 Atbilstoši uzdevumu sadalei, resursi ir
 nepieciešami Komisijai un Eiropas Datu aizsardzības
 uzraudzītājam (EDAU).
 Attiecībā uz Komisiju nepieciešamie
 resursi jau ir iekļauti ierosinātajā finanšu plānā 2014.–2020. gadam.
 Datu aizsardzība ir viens no Tiesību un pilsonības programmas
 mērķiem, kas turklāt palīdzēs atbalstīt
 pasākumus tiesiskā regulējuma praktiskai piemērošanai.
 Administratīvās apropriācijas aptverot arī personālu
 ir ietvertas JUST ĢD administratīvajā budžetā.
 Attiecībā uz EDAU nepieciešamie resursi
 būs jāņem vērā attiecīgajos EDAU gada budžetos.
 Resursi ir sīki aprakstīti finanšu pārskata pielikumā. Lai
 nodrošinātu resursus, kas nepieciešami, lai Eiropas Datu aizsardzības
 kolēģija, kurai EDAU nodrošinās sekretariātu, varētu
 pildīt savus jaunos uzdevumus, būs nepieciešams pārskatīt
 2014. – 2020. gada finanšu plāna 5. pozīciju.
 1.1.
 Priekšlikuma/iniciatīvas nosaukums
 Priekšlikums
 Eiropas Parlamenta un Padomes regulai par fizisku personu aizsardzību
 attiecībā uz personas datu apstrādi un šādu datu brīvu
 apriti (Vispārīgā datu aizsardzības regula).
 Priekšlikums
 Eiropas Parlamenta un Padomes direktīvai par fizisku personu
 aizsardzību attiecībā uz personas datu apstrādi, ko veic
 kompetentās iestādes, lai novērstu, izmeklētu, atklātu
 noziedzīgus nodarījumus, sauktu pie atbildības par tiem vai
 izpildītu kriminālsodus, un par šādu datu brīvu apriti.
 1.2.
 Attiecīgās politikas jomas ABM/ABB
 struktūrā[49]
 Tiesiskums
 – Personas datu aizsardzība
 Budžeta
 ietekme skar Komisiju un EDAU. Ietekme uz Komisijas budžetu ir aprakstīta
 šā finanšu pārskata tabulās. Darbības izdevumi ir daļa
 no Tiesību un pilsonības programmas un jau ir ņemti
 vērā šīs programmas finanšu pārskatā, tāpat
 kā administratīvie izdevumi jau ir ņemti vērā Tiesiskuma
 ĢD budžetā. Elementi, kas attiecas uz EDAU, ir parādīti
 pielikumā.
 1.3.
 Priekšlikuma/iniciatīvas būtība
 ̈ Priekšlikums/iniciatīva attiecas uz jaunu
 darbību
 ̈ Priekšlikums/iniciatīva attiecas uz jaunu
 darbību, pamatojoties uz izmēģinājuma projektu/sagatavošanas
 darbību[50]
 þ Priekšlikums/iniciatīva attiecas uz esošas darbības
 pagarināšanu
 ̈ Priekšlikums/iniciatīva attiecas uz darbību,
 kas pārveidota jaunā darbībā
 1.4.
 Mērķi
 1.4.1.
 Komisijas daudzgadu stratēģiskie
 mērķi, kurus plānots sasniegt ar priekšlikumu/iniciatīvu
 Reformas
 mērķis ir pabeigt sākotnējo mērķu sasniegšanu,
 ņemot vērā jaunāko notikumu gaitu un problēmas, proti:
 - palielināt
 pamattiesību uz datu aizsardzību efektivitāti un ļaut
 fiziskām personām kontrolēt savus datus, jo īpaši
 ņemot vērā tehnoloģiju attīstību un pieaugošo
 globalizāciju;
 - uzlabot datu
 aizsardzību iekšējā tirgū samazinot sadrumstalotību,
 stiprinot konsekvenci un vienkāršojot regulējumu,
 tādējādi likvidējot nevajadzīgas izmaksas un samazinot
 administratīvo slogu.
 Turklāt Lisabonas
 līguma spēkā stāšanās un jo īpaši jauna
 juridiskā pamata ieviešana (LESD 16. pants) sniedz iespēju
 sasniegt jaunu mērķi, proti,
 izveidot vispusīgu
 datu aizsardzības regulējumu, kas aptver visas jomas.
 1.4.2.
 Konkrētie mērķi un attiecīgās ABM/ABB darbības
 Konkrētais
 mērķis Nr. 1.
 Nodrošināt konsekventu
 datu aizsardzības noteikumu izpildi
 Konkrētais
 mērķis Nr. 2.
 Racionalizēt
 pašreizējo pārvaldības sistēmu, lai palīdzētu
 nodrošināt konsekventāku izpildi
 Attiecīgās ABM/ABB
 darbības
 [...]
 1.4.3.
 Paredzamie rezultāti un ietekme
 Norādīt,
 kāda ir priekšlikuma/iniciatīvas iecerētā ietekme uz
 finansējuma saņēmējiem/mērķgrupām.
 Attiecībā
 uz pārziņiem gan valsts, gan privātās vienības
 gūs labumu no lielākas tiesiskās noteiktības, ko sniegs
 tuvināti un skaidrāki ES datu aizsardzības noteikumi un
 procedūras, radot vienlīdzīgus spēlēs noteikumus un
 nodrošinot konsekventu datu aizsardzības noteikumu izpildi, kā
 arī ievērojamu administratīvā sloga samazināšanos.
 Fiziskas
 personas varēs labā kontrolēt savus personas datus un
 uzticēties digitālajai videi, un paliks aizsargāti arī tad,
 ja viņu personas datus apstrādā ārvalstīs. Viņi
 saskarsies arī ar lielāku to personu atbildību, kas
 apstrādā personas datus.
 Vispusīga
 datu aizsardzības sistēma aptvers arī policijas un tiesu
 iestāžu jomas, ietverot bijušā trešā pīlāra jomas un
 vēl vairāk.
 1.4.4.
 Rezultātu un ietekmes rādītāji
 Norādīt
 priekšlikuma/iniciatīvas īstenošanas uzraudzībā
 izmantojamos rādītājus.
 (sk. Ietekmes
 novērtējuma 8. iedaļu)
 Rādītājus
 izvērtē periodiski un tie ietver šādus elementus:
 • Laiks un
 izmaksas, ko pārziņi patērē, lai ievērotu citu
 dalībvalstu tiesību aktus
 • Datu
 aizsardzību uzraugošajām iestādēm (DAIs) piešķirtie
 resursi
 • Valsts un
 privātās organizācijās ieceltie datu aizsardzības
 inspektori
 • Datu
 aizsardzības ietekmes novērtējuma izmantošana
 • Datu subjektu
 iesniegto sūdzību skaits un datu subjektu saņemtās
 kompensācijas
 • Lietu skaits,
 kurās datu pārziņi saukti pie atbildības
 • Soda naudas,
 kas uzliktas datu pārziņiem, kas atbildīgi par datu
 aizsardzības pārkāpumiem
 1.5.
 Priekšlikuma/iniciatīvas pamatojums
 1.5.1.
 Īstermiņa vai ilgtermiņa
 vajadzības
 Pašreizējās direktīvas īstenošanas,
 interpretācijas un izpildes atšķirības dalībvalstīs kavē
 iekšējā tirgus darbību un valsts iestāžu sadarbību
 saistībā ar ES politikas nozarēm. Tas ir pretrunā
 ar direktīvas pamatmērķi, proti, atvieglot personas datu
 brīvu apriti iekšējā tirgū. Jaunu tehnoloģiju
 ātrā attīstība un globalizācija vēl vairāk
 saasina šo problēmu.
 Fizisku personu tiesības uz datu aizsardzību
 atšķiras sadrumstalotības un nekonsekventas īstenošanas un
 izpildes dēļ dažādās dalībvalstīs. Turklāt personas
 bieži vien neapzinās un nevar kontrolēt, kas notiek ar
 viņu personas datiem, un tāpēc nevar efektīvi
 izmantot savas tiesības.
 1.5.2.
 ES iesaistīšanās pievienotā
 vērtība
 Dalībvalstis
 vienas pašas nevar mazināt problēmas pašreizējā
 situācijā. Jo īpaši tas attiecas uz tam problēmām, kas
 rodas no valstu tiesību aktu sadrumstalotības, īstenojot ES datu
 aizsardzības tiesisko regulējumu. Tāpēc ir loģisks
 pamatojums veidot datu aizsardzības tiesisko regulējumu ES
 līmenī. Ir īpaša vajadzība izveidot tuvinātu un
 saskaņotu regulējumu, kas nodrošina raitu personas datu
 nosūtīšanu pāri robežām ES iekšienē, vienlaikus
 garantējot efektīvu aizsardzību visam fiziskām
 personām visā ES.
 1.5.3.
 Līdzīgas līdzšinējās pieredzes
 rezultātā gūtās atziņas
 Šie
 priekšlikumi pamatojas uz pieredzi, kas gūta saistībā ar
 Direktīvu 95/46/EK, un problēmām, kas radušās šīs
 direktīvas sadrumstalotas transponēšanas un īstenošanas
 dēļ, kas nav ļāvušas sasniegt abus direktīvas
 mērķus, proti, augstu datu aizsardzības līmeni un vienotu
 datu aizsardzības tirgu.
 1.5.4.
 Saderība un iespējamā sinerģija
 ar citiem attiecīgajiem instrumentiem
 Šīs datu
 aizsardzības reformas paketes mērķis ir veidot stipru,
 konsekventu un modernu datu aizsardzības regulējumu ES
 līmenī – tehnoloģiski neitrālu un derīgu vēl
 nākamajām desmitgadēm. Tā uzlabos fizisku personu
 stāvokli stiprinot to tiesības uz datu aizsardzību, jo
 īpaši digitālajā vidē, un vienkāršos tiesisko vidi
 uzņēmumiem un publiskajam sektoram, tādējādi stimulējot
 digitālās ekonomikas attīstību visā ES
 iekšējā tirgū un ārpus tā saskaņā ar
 stratēģijas "Eiropa 2020" mērķiem.
 Datu aizsardzības
 reformas paketes pamatelementi ir:
 – regula, ar ko
 aizstāj Direktīvu 95/46/EK;
 – direktīva
 par fizisku personu aizsardzība attiecībā uz personas datu
 apstrādi, ko veic kompetentas iestādes, lai novērstu,
 izmeklētu, atklātu noziedzīgus nodarījumus, sauktu pie
 atbildības par tiem vai izpildītu kriminālsodus, un par
 šādu datu brīvu apriti.
 Šos tiesību aktu
 priekšlikumus pavada ziņojums par to, kā dalībvalstīs tiek
 īstenots pašreiz galvenais ES datu aizsardzības instruments policijas
 un tiesu iestāžu sadarbības krimināllietās jomā, proti
 Pamatlēmums 2008/977/TI.
 1.6.
 Ilgums un finansiālā ietekme
 ̈ Ierobežota ilguma priekšlikums/iniciatīva
 1.
 ̈ Priekšlikuma/iniciatīvas darbības laiks:
 [DD.MM.]GGGG.–[DD.MM.]GGGG.
 2.
 ̈ Finansiālā ietekme: GGGG.– GGGG.
 þ Beztermiņa
 priekšlikums/iniciatīva
 1.
 Īstenošana ar uzsākšanas periodu no 2014.
 līdz 2016. gadam,
 2.
 pēc kura turpinās normāla
 darbība
 1.7.
 Paredzētie pārvaldības veidi[51]
 þ Komisijas īstenota centralizēta tieša
 pārvaldība
 ̈ Centralizēta netieša pārvaldība, izpildes
 uzdevumus deleģējot:
 3.
 ̈ izpildaģentūrām
 4.
 ̈ Kopienu izveidotām struktūrām[52]
 5.
 ̈ valstu publiskā sektora struktūrām vai
 struktūrām, kas veic valsts pārvaldes uzdevumus
 3.
 ̈ personām, kurām ir uzticēts veikt
 īpašas darbības saskaņā ar Līguma par Eiropas
 Savienību V sadaļu un kuras ir noteiktas attiecīgā
 pamataktā Finanšu regulas 49. panta nozīmē
 ̈ Dalīta pārvaldība kopā ar dalībvalstīm
 ̈ Decentralizēta pārvaldība kopā ar trešām valstīm
 ̈ Pārvaldība kopā ar starptautiskām organizācijām (precizēt)
 Ja
 norādīti vairāki pārvaldības veidi, sniedziet papildu
 informāciju iedaļā „Piezīmes”.
 Piezīmes
 //
 2.
 PĀRVALDĪBAS PASĀKUMI
 2.1.
 Uzraudzības un ziņošanas noteikumi
 Norādīt
 periodiskumu un nosacījumus.
 Pirmā
 izvērtēšana notiks 4 gadus pēc tiesību akta
 stāšanās spēkā. Tiesību aktā ir skaidri
 iekļauts noteikums par pārskatīšanu, saskaņā ar kuru
 Komisija izvērtēs īstenošanu. Komisija par izvērtējumu
 ziņos Eiropas Parlamentam un Padomei. Turpmāk izvērtēšana
 notiks ik pēc četriem gadiem. Piemēros Komisijas
 izvērtēšanas metodoloģiju. Šo izvērtēšanu rīkos,
 izmantojot īpašus pētījumus par tiesību aktu
 īstenošanu, aptaujājot valstu datu aizsardzības iestādes,
 rīkojot ekspertu diskusijas, seminārus, Eirobarometra aptaujas utml.
 2.2.
 Pārvaldības un kontroles sistēma
 2.2.1.
 Apzinātie riski
 Ir veikts ES datu
 aizsardzības regulējuma reformas ietekmes novērtējums un
 tas ir pievienots regulas un direktīvas priekšlikumiem.
 Ar jauno tiesību
 aktu tiks ieviests konsekvences mehānisms, kas nodrošinās, ka
 neatkarīgas uzraudzības iestādes dalībvalstīs
 konsekventi un saskaņoti piemēro regulējumu. Mehānisms
 darbosies ar Eiropas Datu aizsardzības kolēģijas
 palīdzību, ko veido valstu uzraudzības iestāžu vadītāji
 un Eiropas Datu aizsardzības uzraudzītājs (EDAU),
 kolēģija aizstās 29. panta darba grupu. EDAU
 nodrošinās sekretariātu šai struktūrai.
 Iespējamu
 atšķirīgu dalībvalstu iestāžu lēmumu
 gadījumā notiks apspriešanās ar Eiropas Datu aizsardzības
 kolēģiju, kas izdos atzinumu par konkrēto jautājumu. Ja
 šī procedūra neizdodas vai ja uzraudzības iestāde
 atsakās ievērot atzinumu, lai nodrošinātu pareizu un konsekventu
 šīs regulas piemērošanu, Komisija var izdot atzinumu vai
 vajadzības gadījumā pieņemt lēmumu, ja tai ir
 nopietnas šaubas vai pasākuma projekts nodrošina pareizu šīs regulas
 piemērošanu vai kā citādi neizraisa nekonsekventu
 piemērošanu.
 Konsekvences
 mehānismam EDAU ir vajadzīgi papildus resursi (12 pilnslodzes
 ekvivalenti un attiecīgas administratīvās un darbības
 apropriācijas, piemēram, IT sistēmas un darbības), lai
 nodrošinātu sekretariātu, un Komisijai (5 pilnslodzes ekvivalenti un
 attiecīgas administratīvās un darbības apropriācijas),
 lai izskatītu konsekvences lietas.
 2.2.2.
 Paredzētās kontroles metodes
 Esošās
 un EDAU un Komisijas piemērotās kontroles metodes attieksies arī
 uz papildu apropriācijām.
 2.3.
 Krāpšanas un pārkāpumu apkarošanas
 pasākumi
 Norādīt esošos vai plānotos novēršanas un
 aizsardzības pasākumus
 Esošās un EDAU un
 Komisijas piemērotās krāpšanas novēršanas metodes
 attieksies arī uz papildu apropriācijām.
 3.
 PRIEKŠLIKUMA/INICIATĪVAS PAREDZAMĀ FINANSIĀLĀ
 IETEKME
 3.1.
 Attiecīgās daudzgadu finanšu shēmas
 izdevumu kategorijas un budžeta izdevumu pozīcijas
 1.
 Esošās budžeta izdevumu pozīcijas
 Sarindotas pa
 daudzgadu finanšu shēmas izdevumu kategorijām un budžeta
 pozīcijām.
 Daudzgadu finanšu shēmas izdevumu kategorija || Budžeta pozīcija || Izdevumu veids || Iemaksas
 Numurs [Izdevumu kategorija..........] || Dif./nedif. ([53]) || no EBTA valstīm[54] || no kandidātvalstīm[55] || no trešām valstīm || Finanšu regulas 18. panta 1. punkta aa) apakšpunkta nozīmē
 || || || || || ||
 3.2.
 Paredzamā ietekme uz izdevumiem
 3.2.1.
 Paredzamās ietekmes uz izdevumiem kopsavilkums
 Miljonos EUR (3 zīmes aiz komata)
 Daudzgadu finanšu shēmas izdevumu kategorija: || Numurs ||
 || || || N gads[56]= 2014 || N+1 gads || N+2 gads || N+3 gads || Iekļaut ietekmes atspoguļošanai vajadzīgo gadu skaitu (skat. 1.6. punktu) || KOPĀ
  Darbības apropriācijas || || || || || || || ||
 Budžeta pozīcijas numurs || Saistības || (1) || || || || || || || ||
 Maksājumi || (2) || || || || || || || ||
 Budžeta pozīcijas numurs || Saistības || (1a) || || || || || || || ||
 Maksājumi || (2a) || || || || || || || ||
 Administratīvās apropriācijas, kas tiek finansētas no konkrētu programmu piešķīrumiem[57] || || || || || || || ||
 Budžeta pozīcijas numurs || || (3) || || || || || || || ||
 KOPĀ — <....> ĢD apropriācijas || Saistības || =1+1a +3 || || || || || || || ||
 Maksājumi || =2+2a+3 || || || || || || || ||
  KOPĀ — Darbības apropriācijas || Saistības || (4) || || || || || || || ||
 Maksājumi || (5) || || || || || || || ||
  KOPĀ — Administratīvās apropriācijas, kas tiek finansētas no konkrētu programmu piešķīrumiem || (6) || || || || || || || ||
 KOPĀ — Daudzgadu finanšu shēmas 3. IZDEVUMU KATEGORIJAS apropriācijas || Saistības || =4+ 6 || || || || || || || ||
 Maksājumi || =5+ 6 || || || || || || || ||
 Gadījumā, ja priekšlikums/iniciatīva
 ietekmē vairākas izdevumu kategorijas
  KOPĀ — Darbības apropriācijas || Saistības || (4) || || || || || || || ||
 Maksājumi || (5) || || || || || || || ||
  KOPĀ — Administratīvās apropriācijas, kas tiek finansētas no konkrētu programmu piešķīrumiem || (6) || || || || || || || ||
 KOPĀ — Daudzgadu finanšu shēmas 1.–4. IZDEVUMU KATEGORIJAS apropriācijas (Pamatsumma) || Saistības || =4+ 6 || || || || || || || ||
 Maksājumi || =5+ 6 || || || || || || || ||
 Daudzgadu finanšu shēmas izdevumu kategorija: || 5 || „Administratīvie izdevumi”
 Miljonos EUR (3 zīmes aiz komata)
 || || || N gads = 2014 || 2015. gads || 2016. gads || 2017. gads || 2018. gads || 2019. gads || 2020. gads || KOPĀ
 JUST ĢD ||
  Cilvēkresursi || || 2.922 || 2.922 || 2.922 || 2.922 || 2.922 || 2.922 || 2.922 || 20.454
  Pārējie administratīvie izdevumi || || 0.555 || 0.555 || 0.555 || 0.555 || 0.555 || 0.555 || 0.555 || 3.885
 KOPĀ — JUST ĢD || || 3.477 || 3.477 || 3.477 || 3.477 || 3.477 || 3.477 || 3.477 || 24.339
 KOPĀ — Daudzgadu finanšu shēmas 5. IZDEVUMU KATEGORIJAS apropriācijas || (Saistību summa = maksājumu summa) || 3.477 || 3.477 || 3.477 || 3.477 || 3.477 || 3.477 || 3.477 || 24.339
 Miljonos EUR (3 zīmes aiz komata)
 || || || N gads[58] || N+1 gads || N+2 gads || N+3 gads || Iekļaut ietekmes atspoguļošanai vajadzīgo gadu skaitu (skat. 1.6. punktu) || KOPĀ
 KOPĀ — Daudzgadu finanšu shēmas 1.–5. IZDEVUMU KATEGORIJAS apropriācijas || Saistības || 3.477 || 3.477 || 3.477 || 3.477 || 3.477 || 3.477 || 3.477 || 24.339
 Maksājumi || 3.477 || 3.477 || 3.477 || 3.477 || 3.477 || 3.477 || 3.477 || 24.339
 3.2.2.
 Paredzamā ietekme uz darbības
 apropriācijām
 4.
 þ Priekšlikums/iniciatīva neparedz darbības
 apropriāciju izmantošanu
 Augsts datu aizsardzības līmenis ir
 arī viens no Tiesību un pilsonības programmas mērķiem.
 5.
 ̈ Priekšlikums/iniciatīva paredz darbības
 apropriāciju izmantošanu šādā veidā:
 Saistību apropriācijas miljonos EUR
 (3 zīmes aiz komata)
 Norādīt mērķus un rezultātus ò || || || N gads = 2014 || N+1 gads || N+2 gads || N+3 gads || Iekļaut ietekmes atspoguļošanai vajadzīgo gadu skaitu (skat. 1.6. punktu) || KOPĀ
 REZULTĀTI
 Rezultāta veids[59] || Rezultātu vidējās izmaksas || Daudzums || Izmaksas || Daudzums || Izmaksas || Daudzums || Izmaksas || Daudzums || Izmaksas || Daudzums || Izmaksas || Daudzums || Izmaksas || Daudzums || Izmaksas || Kopējais rezultātu daudzums || Kopējās izmaksas
 KONKRĒTAIS MĒRĶIS NR. 1 ||
 Rezultāts || Dokumenti[60] || || || || || || || || || || || || || || || || ||
 Starpsumma — 1. konkrētais mērķis || || || || || || || || || || || || || || || ||
 KONKRĒTAIS MĒRĶIS NR. 2 ||
 Rezultāts || Lietas[61] || || || || || || || || || || || || || || || || ||
 Starpsumma — 2. konkrētais mērķis || || || || || || || || || || || || || || || ||
 KOPĒJĀS IZMAKSAS || || || || || || || || || || || || || || || ||
 3.2.3.
 Paredzamā ietekme uz
 administratīvajām apropriācijām
 3.2.3.1.
 Kopsavilkums
 6.
 ̈ Priekšlikums/iniciatīva neparedz administratīvo
 apropriāciju izmantošanu
 7.
 þ Priekšlikums/iniciatīva paredz administratīvo
 apropriāciju izmantošanu šādā veidā:
 Miljonos EUR (3
 zīmes aiz komata)
 || N gads[62] 2014 || 2015. gads || 2016. gads || 2017. gads || 2018. gads || 2019. gads || 2020. gads || KOPĀ
 Daudzgadu finanšu shēmas 5. IZDEVUMU KATEGORIJA || || || || || || || ||
 Cilvēkresursi || 2.922 || 2.922 || 2.922 || 2.922 || 2.922 || 2.922 || 2.922 || 20.454
 Pārējie administratīvie izdevumi || 0.555 || 0.555 || 0.555 || 0.555 || 0.555 || 0.555 || 0.555 || 3.885
 Starpsumma —Daudzgadu finanšu shēmas 5. IZDEVUMU KATEGORIJA || 3.477 || 3.477 || 3.477 || 3.477 || 3.477 || 3.477 || 3.477 || 24.339
 Ārpus daudzgadu finanšu shēmas 5. IZDEVUMU KATEGORIJAS[63] || || || || || || || ||
 Cilvēkresursi || || || || || || || ||
 Citi administratīvie izdevumi || || || || || || || ||
 Starpsumma —Ārpus daudzgadu finanšu shēmas 5. IZDEVUMU KATEGORIJAS || || || || || || || ||
 KOPĀ || 3.477 || 3.477 || 3.477 || 3.477 || 3.477 || 3.477 || 3.477 || 24.339
 3.2.3.2.
 Paredzamās cilvēkresursu vajadzības
 8.
 ̈ Priekšlikums/iniciatīva neparedz cilvēkresursu
 izmantošanu
 9.
 þ Priekšlikums/iniciatīva paredz cilvēkresursu
 izmantošanu šādā veidā:
 Paredzamais apjoms izsakāms pilna laika
 ekvivalenta vienībās (vai maksimāli ar vienu zīmi aiz
 komata)
 || gads 2014 || 2015. gads || 2016. gads || 2017. gads || 2018. gads || 2019. gads || 2020. gads
  Štatu sarakstā ietvertās amata vietas (ierēdņi un pagaidu darbinieki)
 XX 01 01 01 (Galvenā mītne un Komisijas pārstāvniecības) || 22 || 22 || 22 || 22 || 22 || 22 || 22
 XX 01 01 02 (Delegācijas) || || || || || || ||
  Ārštata darbinieki (izsakot ar pilnslodzes ekvivalentu — FTE)[64]
 XX 01 02 01 (CA, INT, SNE, ko finansē no vispārīgajām apropriācijām) || 2 || 2 || 2 || 2 || 2 || 2 || 2
 XX 01 02 02 (CA, INT, JED, LA un SNE delegācijās) || || || || || || ||
 XX 01 04 yy[65] || - Galvenā mītne[66] || || || || || || ||
 - Delegācijas || || || || || || ||
 XX 01 05 02 (CA, INT, SNE — netiešā pētniecība) || || || || || || ||
 10 01 05 02 (CA, INT, SNE — tiešā pētniecība) || || || || || || ||
 Citas budžeta pozīcijas (precizēt) || || || || || || ||
 KOPĀ || 24 || 24 || 24 || 24 || 24 || 24 || 24
 XX ir
 attiecīgā politikas joma vai budžeta sadaļa.
 Saskaņā ar
 reformu Komisijai papildus jau esošajiem uzdevumiem jomā, kas
 saistīta ar fizisku personu aizsardzības attiecībā uz
 personas datu apstrādi, būs jāveic jauni uzdevumi. Papildus
 uzdevumi galvenokārt saistīti ar jaunā konsekvences mehānisma
 īstenošanu, kas nodrošinās konsekventu tuvinātā datu
 aizsardzības tiesiskā regulējuma piemērošanu, trešo valstu
 aizsardzības līmeņa pietiekamības novērtēšanu,
 par ko Komisija būs vienīgā atbildīgā, un
 īstenošanas pasākumu un deleģēto aktu sagatavošanu.
 Komisija turpinās pildīt arī citus uzdevumus, ko tā veic
 arī pašlaik (piemēram, politikas izstrāde, transponēšanas
 uzraudzība, informētības uzlabošana, sūdzību
 izskatīšana utml.).
 Cilvēkresursu
 vajadzības tiks nodrošinātas, izmantojot attiecīgā ĢD
 darbiniekus, kuri jau ir iesaistīti konkrētās darbības
 pārvaldībā un/vai ir pārgrupēti attiecīgajā
 ģenerāldirektorātā, vajadzības gadījumā
 izmantojot vadošajam ĢD gada budžeta sadales procedūrā
 piešķirtos papildu resursus un ņemot vērā budžeta
 ierobežojumus.
 Veicamo uzdevumu
 apraksts
 Ierēdņi un pagaidu darbinieki || Lietu apstrādātāji, kas nodarbosies ar datu aizsardzības konsekvences mehānismu, lai nodrošinātu ES noteikumu vienotu piemērošanu. Uzdevumi ietver dalībvalstu uzraudzības iestāžu iesniegto lietu izmeklēšanu un izpēti, sarunas ar dalībvalstīm un Komisijas lēmumu sagatavošanu. Pamatojoties uz neseno pieredzi, konsekvences mehānismam varētu tikt iesniegtas 5 līdz 10 lietas gadā. Pieprasījumi pieņemt lēmumu par aizsardzības līmeņa pietiekamību ietver tiešu saskarsmi ar attiecīgo valsti, iespējams ekspertu pētījumu pārvaldību par apstākļiem konkrētajā valstī, apstākļu novērtēšanu, attiecīgo Komisijas lēmumu un tā pieņemšanas procedūras sagatavošanu, ietverot komitejas, kas palīdz Komisijai un citu attiecīgo ekspertu darba atbalstu. Pamatojoties uz pašreizējo pieredzi gadā varētu sagaidīt līdz 4 pieprasījumiem. Īstenošanas pasākumu pieņemšanas procedūra ietver sagatavošanās pasākumus, piemēram, dokumentu izsniegšanu, pētījumus un sabiedriskās apspriešanas, kā arī konkrēto aktu projektu sagatavošanu un sarunu procedūras pārvaldību attiecīgajā komitejā un grupās, kā arī saziņu ar ieinteresētajām personām. Dažādajās jomās, kurās nepieciešami precīzāki norādījumi, gadā varētu izskatīt trīs īstenošanas pasākumus un procedūra varētu ilgt 24 mēnešus atkarībā no apspriežu intensitātes.
 Ārštata darbinieki || Administratīvais un sekretariāta atbalsts
 3.2.4.
 Saderība ar kārtējo daudzgadu
 finanšu shēmu
 10.
 ̈ Priekšlikums/iniciatīva atbilst nākamai
 daudzgadu finanšu shēmai
 11.
 þ Pieņemot priekšlikumu/iniciatīvu,
 jāpārplāno attiecīgā izdevumu kategorija daudzgadu
 finanšu shēmā
 Tabulā
 norādīts finanšu resursu apjoms, kas katru gadu nepieciešams EDAU
 jauno uzdevumu veikšanai, lai nodrošinātu Eiropas Datu aizsardzības
 kolēģijas sekretariātu un saistītās procedūras un
 līdzekļus nākamās daudzgadu finanšu shēmas ietvaros
 papildus tiem resursiem, kas jau iekļauti plānā.
 Gads || 2014 || 2015 || 2016 || 2017 || 2018 || 2019 || 2020 || Kopā
 Personāls || 1.555 || 1.555 || 1.543 || 1.543 || 1.543 || 1.543 || 1.543 || 10.823
 Darbības || 0.850 || 1.500 || 1.900 || 1.900 || 1.500 || 1.200 || 1.400 || 10.250
 Kopā || 2.405 || 3.055 || 3.443 || 3.443 || 3.043 || 2.743 || 2.943 || 21.073
 12.
 ̈ Pieņemot priekšlikumu/iniciatīvu,
 jāpiemēro elastības instruments vai jāpārskata
 daudzgadu finanšu shēma[67]
 3.2.5.
 Trešo personu iemaksas
 13.
 þPriekšlikums/iniciatīva neparedz trešo personu
 līdzfinansējumu
 14.
 ̈Priekšlikums/iniciatīva paredz šādu
 līdzfinansējumu:
 Apropriācijas miljonos EUR (3 zīmes aiz
 komata)
 || N gads || N+1 gads || N+2 gads || N+3 gads || Iekļaut ietekmes atspoguļošanai vajadzīgo gadu skaitu (skat. 1.6. punktu) || Kopā
 Norādīt līdzfinansējuma struktūru || || || || || || || ||
 KOPĀ — Līdzfinansējuma apropriācijas || || || || || || || ||
 3.3.
 Paredzamā
 ietekme uz ieņēmumiem
 15.
 þ Priekšlikums/iniciatīva finansiāli neietekmē
 ieņēmumus
 16.
 ̈ Priekšlikums/iniciatīva finansiāli ietekmē:
 ·
 ̈ pašu resursus
 ·
 ̈ dažādus ieņēmumus
 Miljonos EUR (3
 zīmes aiz komata)
 Budžeta ieņēmumu pozīcija || Kārtējā budžeta gadā pieejamās apropriācijas || Priekšlikuma/iniciatīvas ietekme[68]
 N gads || N+1 gads || N+2 gads || N+3 gads || Iekļaut ietekmes ilguma atspoguļošanai vajadzīgo aiļu skaitu (skat. 1.6. punktu)
 || || || || || || || ||
 Attiecībā
 uz īpaši novirzāmiem dažādajiem ieņēmumiem
 norādīt attiecīgo(-ās) izdevumu pozīciju(-as).
 Norādīt
 ietekmes uz ieņēmumiem aprēķināšanai izmantoto metodi.
 Pielikums
 tiesību akta priekšlikuma finanšu pārskatam pie Regulas par fizisku
 personu aizsardzību attiecībā uz personas datu apstrādi
 Izmantotā metodoloģija un galvenie
 pieņēmumi
 Izmaksas
 saistībā ar jaunajiem uzdevumiem, kas jāveic Eiropas Datu
 aizsardzības uzraudzītājam (EDAU) un izriet no abiem
 priekšlikumiem, ir aplēstas attiecībā uz personāla
 izdevumiem, pamatojoties uz izmaksām, kas Komisijai pašlaik rodas
 saistībā ar līdzīgiem uzdevumiem.
 EDAU uzturēs
 sekretariātu Eiropas Datu aizsardzības kolēģijai, ar ko
 aizvieto 29. panta darba grupu. Pamatojoties uz Komisijas pašreizējo
 darba slodzi šim uzdevumam, aplēsts, ka ir nepieciešami 3 papildus
 pilnslodzes ekvivalenti, pieskaitot vēl attiecīgās
 administratīvās un operatīvās izmaksas. Šī darba
 slodze sāksies ar regulas spēkā stāšanos.
 Turklāt EDAU
 būs iesaistīts konsekvences mehānismā, kam domājams
 būs nepieciešami 5 pilnslodzes ekvivalenti, un vienota IT risinājuma
 izstrādē un attīstībā valstu DAI, kam būs
 nepieciešami 2 papildus darbinieki.
 Tabulā ir
 sīkāk izklāstīts, kā ir aprēķināts
 nepieciešamais budžeta palielinājums attiecībā uz personālu pirmajos
 septiņos gados. Otrā tabulā parādīts nepieciešamais
 budžets darbībām. Tas atspoguļosies ES budžeta IX
 iedaļā EDAU.
 Izmaksu veids || Aprēķins || Summa (tūkstošos)
 2014 || 2015 || 2016 || 2017 || 2018 || 2019 || 2020 || Kopā
 Algas un piemaksas || || || || || || || || ||
 - kolēģijas priekšsēdētājs || || 0.300 || 0.300 || 0.300 || 0.300 || 0.300 || 0.300 || 0.300 || 2.100
 - no tām ierēdņi un pagaidu darbinieki || =7*0.127 || 0.889 || 0.889 || 0.889 || 0.889 || 0.889 || 0.889 || 0.889 || 6.223
 - no tām SNE || =1*0.073 || 0.073 || 0.073 || 0.073 || 0.073 || 0.073 || 0.073 || 0.073 || 0.511
 - no tām līgumdarbinieki || =2*0.064 || 0.128 || 0.128 || 0.128 || 0.128 || 0.128 || 0.128 || 0.128 || 0.896
 Izmaksas saistībā ar pieņemšanu darbā || =10*0.005 || 0.025 || 0.025 || 0.013 || 0.013 || 0.013 || 0.013 || 0.013 || 0.113
 Komandējumu izmaksas || || 0.090 || 0.090 || 0.090 || 0.090 || 0.090 || 0.090 || 0.090 || 0.630
 Citas izmaksas, mācības || =10*0.005 || 0.050 || 0.050 || 0.050 || 0.050 || 0.050 || 0.050 || 0.050 || 0.350
 Kopā administratīvie izdevumi || || 1.555 || 1.555 || 1.543 || 1.543 || 1.543 || 1.543 || 1.543 || 10.823
 Veicamo uzdevumu
 apraksts
 Ierēdņi un pagaidu darbinieki || Referenti, kas vadīs Datu aizsardzības kolēģijas sekretariātu. Papildus loģistikas atbalstam, tostarp budžeta un ar līgumiem saistītiem jautājumiem, tas ietver sanāksmju darba kārtības sagatavošanu un ekspertu uzaicināšanu, izpēti saistībā ar grupu darba kārtības jautājumiem, grupas darba dokumentu pārvaldību, tostarp datu aizsardzības, konfidencialitātes un publiskas piekļuves jautājumus un prasības. Ietverot visas apakšgrupas un ekspertu grupas katru gadu varētu būt jārīko līdz pat 50 sanāksmēm un lēmumu procedūrām. Lietu apstrādātāji, kas nodarbosies ar datu aizsardzības konsekvences mehānismu, lai nodrošinātu ES noteikumu vienotu piemērošanu. Uzdevumi ietver dalībvalstu uzraudzības iestāžu iesniegto lietu izmeklēšanu un izpēti, sarunas ar dalībvalstīm un Komisijas lēmumu sagatavošanu. Pamatojoties uz neseno pieredzi, konsekvences mehānismam varētu tikt iesniegtas 5 līdz 10 lietas gadā. IT risinājums atvieglos operatīvo sadarbību starp valstu DAI un datu pārziņiem, kam ir pienākums sniegt informāciju valsts iestādēm. Atbildīgie darbinieki nodrošinās kvalitātes kontroli, projektu pārvaldību un budžeta uzraudzību IT procesu prasībām, tehnoloģijai, īstenošanai un sistēmu darbībai.
 Ārštata darbinieki || Administratīvais un sekretariāta atbalsts
 EDAU izdevumi
 saistībā ar konkrētiem uzdevumiem
 Norādīt mērķus un rezultātus ò || || || N gads = 2014 || N+1 gads || N+2 gads || N+3 gads || Iekļaut ietekmes atspoguļošanai vajadzīgo gadu skaitu (skat. 1.6. punktu) || KOPĀ
 REZULTĀTI
 Rezultāta veids[69] || Rezultātu vidējās izmaksas || Daudzums || Izmaksas || Daudzums || Izmaksas || Daudzums || Izmaksas || Daudzums || Izmaksas || Daudzums || Izmaksas || Daudzums || Izmaksas || Daudzums || Izmaksas || Kopējais rezultātu daudzums || Kopējās izmaksas
 KONKRĒTAIS MĒRĶIS NR. 1[70] || Datu aizsardzības kolēģijas sekretariāts
 Rezultāts || Lietas[71] || 0.010 || 30 || 0.300 || 40 || 0.400 || 50 || 0.500 || 50 || 0.500 || 50 || 0.500 || 50 || 0.500 || 50 || 0.500 || 320 || 3.200
 Starpsumma — 1. konkrētais mērķis || 30 || 0.300 || 40 || 0.400 || 50 || 0.500 || 50 || 0.500 || 50 || 0.500 || 50 || 0.500 || 50 || 0.500 || 320 || 3.200
 KONKRĒTAIS MĒRĶIS NR. 2 || Konsekvences mehānisms
 Rezultāts || Dokumenti[72] || 0.050 || 5 || 0.250 || 10 || 0.500 || 10 || 0.500 || 10 || 0.500 || 8 || 0.400 || 8 || 0.400 || 8 || 0.400 || 59 || 2.950
 Starpsumma — 2. konkrētais mērķis || 5 || 0.250 || 10 || 0.500 || 10 || 0.500 || 10 || 0.500 || 8 || 0.400 || 8 || 0.400 || 8 || 0.400 || 59 || 2.950
 KONKRĒTAIS MĒRĶIS NR. 3 || Vienotais IT risinājums DAI (EDAU)
 Rezultāts || Lietas[73] || 0.100 || 3 || 0.300 || 6 || 0.600 || 9 || 0.900 || 9 || 0.900 || 6 || 0.600 || 3 || 0.300 || 5 || 0.500 || 41 || 4.100
 [1] "Aizsargājot privātumu savstarpēji
 sasaistītā pasaulē – Eiropas datu aizsardzības
 regulējums 21. gadsimtā" COM(2012) 9 final.
 [2] COM(2012)10 galīgā redakcija.
 [3] Eiropas Parlamenta un Padomes Direktīva 95/46/EK
 (1995. gada 24. oktobris) par personu aizsardzību attiecībā uz
 personas datu apstrādi un šādu datu brīvu apriti,
 OV L 281, 23.11.1995., 31. lpp.
 [4] Padomes Pamatlēmums 2008/977/TI (2008. gada 27.
 novembris) par tādu personas datu aizsardzību, ko apstrādā,
 policijas un tiesu iestādēm sadarbojoties krimināllietās,
 OV L 350, 30.12.2008., 60. lpp., (Pamatlēmums).
 [5] COM(2010)245 galīgā redakcija.
 [6] COM(2010)2020 galīgā redakcija.
 [7] "Stokholmas programma – atvērta un droša
 Eiropa pilsoņu un viņu aizsardzības labā",
 OV C 115, 4.5.2010., 1. lpp.
 [8] Eiropas Parlamenta 2009. gada 25. novembra
 rezolūcija par Komisijas paziņojumu Eiropas Parlamentam un Padomei –
 brīvības, drošības un tiesiskuma telpa pilsoņu
 interesēs – Stokholmas programma (P7_TA(2009)0090).
 [9] COM(2010)171 galīgā redakcija.
 [10] COM(2010)609 galīgā redakcija.
 [11] Īpašais Eirobarometrs (EB) 359, "Datu
 aizsardzība un elektroniskā identitāte ES" (2011): http://ec.europa.eu/public_opinion/archives/ebs/ebs_359_en.pdf
 .
 [12] http://ec.europa.eu/justice/newsroom/data-protection/events/090519_en.htm.
 [13] Atbilžu nekonfidenciālās versijas skatīt
 Komisijas tīmekļa vietnē: http://ec.europa.eu/justice/newsroom/data-protection/opinion/090709_en.htm.
 [14] Atbilžu nekonfidenciālās versijas skatīt
 Komisijas tīmekļa vietnē: http://ec.europa.eu/justice/newsroom/data-protection/opinion/101104_en.htm.
 [15] http://ec.europa.eu/justice/newsroom/data-protection/events/100701_en.htm.
 [16] http://www.coe.int/t/dghl/standardsetting/dataprotection/Data_protection_day2011_en.asp.
 [17] Eiropas Tīklu un informācijas drošības
 aģentūra, kas nodarbojas ar komunikācijas tīklu un
 informācijas sistēmu drošības jautājumiem.
 [18] Sk. http://www.enisa.europa.eu/act/it/data-breach-notification.
 [19] Īpašais Eirobarometrs (EB) 359, "Datu
 aizsardzība un elektroniskā identitāte ES" (2011): http://ec.europa.eu/public_opinion/archives/ebs/ebs_359_en.pdf
 .
 [20] Sk. Pētījumu par ekonomisko labumu, ko sniedz
 privātuma aizsardzību veicinošas tehnoloģijas un
 Salīdzinošo pētījumu par dažādām pieejām
 jaunajām ar privātumu saistītajām problēmām, jo īpaši
 ņemot vērā tehnikas attīstību, 2010. gada
 janvāris.
 (http://ec.europa.eu/justice/policies/privacy/docs/studies/new_privacy_challenges/final_report_en.pdf)..
 [21] Darba grupu izveidoja 1996. gadā (ar
 Direktīvas 95/46/KE 29. pantu) un tai ir padomdevējas
 struktūras statuss, to veido valstu datu aizsardzību uzraugošo
 iestāžu (DAIs), Eiropas Datu aizsardzības uzraudzītāja
 (EDAU) un Komisijas pārstāvji. Plašāku informāciju par
 tās darbību sk. šeit: http://ec.europa.eu/justice/policies/privacy/workinggroup/index_en.htm.
 [22] Jo īpaši sk. šādus atzinumus: par
 "Privātuma nākotni" (2009. gads, WP 168); par
 "personas datu apstrādātāja" un "apstrādātāja"
 jēdzienu (1/2010, WP 169); par biheiviorālo reklāmu
 tiešsaistē (2/2010, WP 171); par pārskatatbildības
 principu (3/2010, WP 173); par piemērojamiem tiesību
 aktiem (8/2010, WP 179); par piekrišanu (15/2011, WP 187).
 Pēc Komisijas lūguma tā pieņēma šādus
 konsultējošus dokumentus: par paziņojumiem, par sensitīviem
 datiem un par Datu aizsardzības direktīvas 28. panta
 6. punkta praktisko īstenošanu. Tiem visiem var piekļūt
 šeit: http://ec.europa.eu/justice/data-protection/article-29/documentation/index_en.htm.
 [23] Pieejams EDAU tīmekļa vietnē: http://www.edps.europa.eu/EDPSWEB.
 [24] EP 2011. gada 6. jūlija rezolūcija par
 vispusīgu pieeju personas datu aizsardzībai Eiropas
 Savienībā (2011/2025(INI)), http://www.europarl.europa.eu/sides/getDoc.do?type=TA&reference=P7-TA-2011-0323&language=LV&ring=A7-2011-0244
 (ziņotājs MEP Axel Voss (EPP/DE).
 [25] CESE 999/2011.
 [26] SEC(2012)72.
 [27] Eiropas Savienības Tiesas 2010. gada
 9. novembra spriedums apvienotajās lietās C-92/09 un C-93/09 Volker
 un Markus Schecke un Eifert [2010], Krājums I-0000.
 [28] Saskaņā ar Hartas 52. panta 1. punktu
 tiesību uz personas datu aizsardzību izmantošanai var noteikt
 ierobežojumus, taču tiem ir jābūt noteiktiem tiesību aktos,
 tajos jārespektē šo tiesību un brīvību
 būtība un, ievērojot proporcionalitātes principu,
 ierobežojumus drīkst uzlikt tikai tad, ja tie ir nepieciešami un
 patiešām atbilst vispārējas nozīmes mērķiem, ko
 atzinusi Savienība, vai vajadzībai aizsargāt citu personu
 tiesības un brīvības.
 [29] Eiropas Parlamenta un Padomes 2002. gada 12. jūlija
 Direktīva 2002/58/EK par personas datu apstrādi un privātās
 dzīves aizsardzību elektronisko komunikāciju nozarē
 (direktīva par privāto dzīvi un elektronisko komunikāciju),
 OV L 201, 31.7.2002., 37. lpp.
 [30] Eiropas Parlamenta un Padomes 2009. gada 25. novembra
 Direktīva 2009/136/EK, ar ko groza Direktīvu 2002/22/EK par
 universālo pakalpojumu un lietotāju tiesībām
 attiecībā uz elektronisko sakaru tīkliem un pakalpojumiem,
 Direktīvu 2002/58/EK par personas datu apstrādi un privātās
 dzīves aizsardzību elektronisko komunikāciju nozarē un
 Regulu (EK) Nr. 2006/2004 par sadarbību starp valstu iestādēm,
 kas atbildīgas par tiesību aktu īstenošanu
 patērētāju tiesību aizsardzības jomā (Dokuments
 attiecas uz EEZ), OV L 337, 18.12.2009., 11. lpp.
 [31] Ar Apvienoto Nāciju Organizācijas
 Ģenerālās asamblejas 1989. gada 20. novembra
 Rezolūciju Nr. 44/25 konvencija pieņemta, atvērta
 parakstīšanai un ratificēšanai, un tai var pievienoties.
 [32] Pieņemta Starptautiskajā datu aizsardzības
 un privātuma komisāru konferencē 2009. gada
 5. novembrī. Sk. arī 13. panta 3. punktu regulas
 priekšlikumā par Vienotajiem Eiropas tirdzniecības noteikumiem,
 (COM(2011)635 galīgā redakcija).
 [33] CM/Rec (2010)13.
 [34] Eiropas Savienības Tiesas 2010. gada
 9. marta spriedums lietā Komisija pret Vāciju (lieta C-518/07,
 Krājums 2010, I-1885. lpp.).
 [35] Eiropas Parlamenta un Padomes 2000. gada 18. decembra
 Regula (EK) Nr. 45/2001 par fizisku personu aizsardzību
 attiecībā uz personas datu apstrādi Kopienas iestādēs
 un struktūrās un par šādu datu brīvu apriti, OV L 008 ,
 12.1.2001., 1. lpp.
 [36] Sk. 34. zemsvītras piezīmi.
 [37] Padomes 2008. gada 23. jūnija Lēmums 2008/615/TI
 par pārrobežu sadarbības pastiprināšanu, jo īpaši apkarojot
 terorismu un pārrobežu noziedzību, OV L 210, 6.8.2008.,
 1. lpp.
 [38] Par pamatu ņemot, Padomes 2009. gada
 30. novembra Pamatlēmumu 2009/948/TI par jurisdikcijas
 īstenošanas konfliktu novēršanu un atrisināšanu
 kriminālprocesā, OV L 328, 15.12.2009., 42. lpp. un Padomes
 2002. gada 16. decembra Regulu (EK) Nr. 1/2003 par to konkurences
 noteikumu īstenošanu, kas noteikti Līguma 81. un 82. pantā,
 OV L 1, 4.1.2003., 1. lpp.
 [39] Par pamatu ņemot 18. panta 1. punktu
 Eiropas Parlamenta un Padomes 2000. gada 8. jūnija
 Direktīvā 2000/31/EK par dažiem informācijas sabiedrības
 pakalpojumu tiesiskiem aspektiem, jo īpaši elektronisko tirdzniecību,
 iekšējā tirgū (Direktīva par elektronisko
 tirdzniecību), OV L 178, 17.7.2000., 1. lpp.
 [40] Attiecībā uz interpretāciju skatīt
 Eiropas Savienības Tiesas 2008. gada 16. decembra spriedumu
 lietā Satakunnan Markkinapörssi un Satamedia (C-73/07, Krājums
 2008 I-9831. lpp.).
 [41] OV C , , lpp.
 [42] OV C , , lpp.
 [43] OV L 281, 23.11.1995., 31. lpp.
 [44] OV L 8, 12.1.2001., 1. lpp.
 [45] Eiropas Parlamenta un Padomes 2011. gada
 16. februāra Regula (ES) Nr. 182/2011, ar ko nosaka normas un
 vispārīgus principus par dalībvalstu kontroles mehānismiem,
 kuri attiecas uz Komisijas īstenošanas pilnvaru izmantošanu,
 OV L 55, 28.2.2011., 13. lpp.
 [46] OV L 176, 10.7.1999., 36. lpp.
 [47] OV L 53, 27.2.2008., 52. lpp.
 [48] OV L 160, 18.6.2011., 19. lpp.
 [49] ABM — budžeta vadība pa darbības
 jomām, ABB — budžeta līdzekļu sadale pa darbības
 jomām.
 [50] Kā paredzēts Finanšu regulas 49. panta
 6. punkta attiecīgi a) un b) apakšpunktā.
 [51] Skaidrojumus par pārvaldības veidiem un atsauces
 uz Finanšu regulu skatīt BudgWeb tīmekļa vietnē: http://www.cc.cec/budg/man/budgmanag/budgmanag_en.html
 [52] Kā paredzēts Finanšu regulas
 185. pantā.
 [53] Dif. — diferencētās apropriācijas, nedif. —
 nediferencētās apropriācijas.
 [54] EBTA — Eiropas Brīvās tirdzniecības
 asociācija.
 [55] Kandidātvalstis un attiecīgā
 gadījumā potenciālās kandidātvalstis no
 Rietumbalkāniem.
 [56] N gads ir gads, kurā sāk īstenot
 priekšlikumu/iniciatīvu.
 [57] Tehniskais un/vai administratīvais atbalsts un ES
 programmu un/vai darbību īstenošanas atbalsta izdevumi
 (kādreizējās „BA” pozīcijas), netiešā
 pētniecība, tiešā pētniecība.
 [58] N gads ir gads, kurā sāk īstenot
 priekšlikumu/iniciatīvu.
 [59] Rezultāti ir attiecīgie produkti vai pakalpojumi
 (piemēram, finansēto studentu apmaiņu skaits, uzbūvēto
 ceļu garums kilometros utt.).
 [60] Atzinumi, lēmumi, kolēģijas sanāksmju
 procedūras.
 [61] Lietas, kas izskatītas konsekvences mehānisma
 ietvaros.
 [62] N gads ir gads, kurā sāk īstenot
 priekšlikumu/iniciatīvu.
 [63] Tehniskais un/vai administratīvais atbalsts un ES
 programmu un/vai darbību īstenošanas atbalsta izdevumi
 (kādreizējās „BA” pozīcijas), netiešā
 pētniecība, tiešā pētniecība.
 [64] CA — līgumdarbinieki, INT — pagaidu
 darbinieki, JED — jaunākie eksperti delegācijās, LA
 — vietējie darbinieki, SNE — valstu norīkotie eksperti.
 [65] Saskaņā ar robežlielumiem attiecībā uz
 ārštata darbiniekiem, ko finansē no darbības
 apropriācijām (kādreizējām „BA” pozīcijām).
 [66] Galvenokārt struktūrfondi, Eiropas
 Lauksaimniecības fonds lauku attīstībai (ELFLA) un Eiropas
 Zivsaimniecības fonds (EZF).
 [67] Skatīt Iestāžu nolīguma 19. un
 24. punktu.
 [68] Norādītajām tradicionālo pašu resursu
 (muitas nodokļi, cukura nodevas) summām jābūt neto
 summām, t.i., bruto summām, no kurām atskaitītas
 iekasēšanas izmaksas 25 % apmērā.
 [69] Rezultāti ir attiecīgie produkti vai pakalpojumi
 (piemēram, finansēto studentu apmaiņu skaits, uzbūvēto
 ceļu garums kilometros utt.).
 [70] Konkrētie mērķi, kas norādīti
 1.4.2. punktā.
 [71] Lietas, kas izskatītas konsekvences mehānisma
 ietvaros.
 [72] Atzinumi, lēmumi, kolēģijas sanāksmju
 procedūras.
 [73] Kopējās summas katram gadam ietver aplēses
 par pasākumiem IT risinājuma izstrādei un darbībai